ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމާބެހޭ ގަވާއިދު (ގަވާއިދު ނަންބަރު 4/2021) - Gaanoon.com\nދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމާބެހޭ ގަވާއިދު (ގަވާއިދު ނަންބަރު 4/2021)\nދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމާބެހޭ ގަވާއިދު\n(ގަވާއިދު ނަންބަރު 4/2021)\n(ހ) މިއީ، ދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީގެ 53 ވަނަ މާއްދާގެ (ށ) އާއި، ގާނޫނު ނަންބަރު 12/2016 (ޖިނާއީ އިޖުރާއަތުގެ ގާނޫނު) ގެ 51 ވަނަ މާއްދާގެ (ބ) އަށް ރިއާޔަތްކޮށް، ޖިނާއީ ބޮޑެތި މައްސަލަތަކުގައި ތުހުމަތުކުރެވޭ މީހުންގެ ތެރެއިން ގާނޫނީ ވަކީލެއްގެ އެހީތެރިކަން ހޯދޭ ފަދަ މާލީ ތަނަވަސްކަމެއް ނެތް މީހުންނަކީ ކޮބައިކަން ކަނޑައަޅައި، އެފަދަ މީހުންނަށް ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމުގެ އުސޫލުތައް ބަޔާންކުރުމާއި، ގާނޫނު ނަންބަރު 18/2019 (ކުޑަކުދިންގެ އަދުލުގެ ގާނޫނު) ގެ 50 ވަނަ މާއްދާގެ (ށ) ގެ (1) ވަނަ ނަންބަރުގައި ބަޔާންކޮށްފައިވާ ގޮތުގެ މަތިން، ކުށެއްގެ ތުހުމަތުގައި ހިފެހެއްޓޭ ނުވަތަ ހައްޔަރުކުރެވޭ ކުއްޖަކަށް ގާނޫނީ ވަކީލަކު ހަމަޖެއްސެން ނެތްނަމަ، އެފަދަ ކުދިންނަށް ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމުގެ އުސޫލުތައް ބަޔާންކުރުމުގެ ގަވާއިދެވެ.\n(ށ) މި ގަވާއިދަށް ކިޔާނީ، "ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމާބެހޭ ގަވާއިދު" އެވެ.\n(ހ) ދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީގެ 53 ވަނަ މާއްދާގެ (ށ) އަށާއި، ގާނޫނު ނަންބަރު 12/2016 (ޖިނާއީ އިޖުރާއަތުގެ ގާނޫނު) ގެ 51 ވަނަ މާއްދާގެ (ބ) އަށް ރިއާޔަތްކޮށް، ޖިނާއީ ބޮޑެތި މައްސަލަތަކުގައި ތުހުމަތުކުރެވޭ މީހުންގެ ތެރެއިން ގާނޫނީ ވަކީލެއްގެ އެހީތެރިކަން ހޯދޭ ފަދަ މާލީ ތަނަވަސްކަމެއް ނެތް މީހުންނަށް، އެ ހައްގު ދައުލަތުގެ ފަރާތުން ފޯރުކޮށްދިނުމަށް ޓަކައި، އެފަދަ މީހުންނަކީ ކޮބައިކަން ކަނޑައަޅައި، އެފަދަ މީހުންނަށް ގާނޫނީ ވަކީލަކު އައްޔަނު ކޮށްދިނުމަށް މަގުފަހިކޮށްދިނުން؛\n(ށ) ގާނޫނު ނަންބަރު 18/2019 (ކުޑަކުދިންގެ އަދުލުގެ ގާނޫނު) ގެ 50 ވަނަ މާއްދާގެ (ށ) ގެ (1) ވަނަ ނަންބަރުގެ ދަށުން، ކުށެއްގެ ތުހުމަތުގައި ހިފެހެއްޓޭ ނުވަތަ ހައްޔަރުކުރެވޭ ކުދިންގެ ތެރެއިން، ގާނޫނީ ވަކީލަކު ހަމަޖެއްސެން ނެތް ކުދިންނަށް، ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމުގެ އުސޫލުތައް ބަޔާންކުރުން؛\n(ނ) ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދި ހުށަހަޅަންވީ ގޮތުގެ އުސޫލުތައް ބަޔާންކުރުން؛\n(ރ) ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ފޯރުކޮށްދޭ އިދާރާގެ ޒިންމާތަކާއި، ކަމާބެހޭ ދައުލަތުގެ އިދާރާތަކުން އަމަލުކުރަންޖެހޭ އިޖުރާއަތުތައް ބަޔާންކުރުން؛\n(ބ) ދައުލަތުގެ ފަރާތުން ހަމަޖައްސައިދޭ ގާނޫނީ ވަކީލުގެ ޒިންމާތައް ބަޔާންކުރުން؛\n(ޅ) ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމުގެ އިންތިޒާމްތައް ހަރުދަނާގޮތެއްގައި ގާއިމްކުރުމާބެހޭ އުސޫލުތައް ބަޔާންކުރުން.\n3 ވަނަ މާއްދާ - ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދޭންޖެހޭ އިދާރާ\nމި ގަވާއިދުގެ4ވަނަ މާއްދާގައި ބަޔާންކޮށްފައިވާ ށަރުތުތައް ފުރިހަމަވާ ފަރާތްތަކަށް ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމުގެ ކަންކަން ހަމަޖައްސައިދޭނީ، އެޓަރނީ ޖެނެރަލްގެ އޮފީހުންނެވެ.\nދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދެވޭނެ ފަރާތްތައް\n4 ވަނަ މާއްދާ - ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދެވޭނެ ފަރާތްތައް\nމި ގަވާއިދުގެ ދަށުން ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ފޯރުކޮށްދެވޭނީ އަންނަނިވި ށަރުތުތައް ފުރިހަމަވާ ފަރާތްތަކަށެވެ.\n(ހ) މި ގަވާއިދުގެ5ވަނަ މާއްދާގައި ބަޔާންކޮށްފައިވާ ޖިނާއީ ބޮޑު މައްސަލައެއްގައި ތުހުމަތު ކުރެވިފައި ވުމާއެކު، މި ގަވާއިދުގެ6ވަނަ މާއްދާގެ (ހ) އާ އެއްގޮތްވާ ގޮތުގެ މަތިން، ގަވާއިދުގެ ޖަދުވަލު 1 ގައި ބަޔާންކޮށްފައިވާ މާލީ ތަނަވަސްކަމެއް ނެތް މީހަކު ކަމުގައި ބަލާނެ މިންގަނޑުން ށަރުތު ފުރިހަމަވުން؛\n(ށ) ކުށެއްގެ ތުހުމަތުގައި ހިފެހެއްޓޭ ނުވަތަ ހައްޔަރުކުރެވޭ ކުޑަކުއްޖެއް ނަމަ، ގާނޫނީ ވަކީލަކު ހަމަޖެއްސެން ނެތުން.\n5 ވަނަ މާއްދާ - ޖިނާއީ ބޮޑެތި މައްސަލަތައް\n(ހ) މި ގަވާއިދުގެ ދަށުން ޖިނާއީ ބޮޑެތި މައްސަލަތައް ކަމުގައި ބަލާނީ، އަންނަނިވި މައްސަލަތަކެވެ.\nމީހަކު މެރުމުގެ ކުށް؛\nކުޑަކުދިންނަށް ޖިންސީ ގޯނާކުރުމުގެ ކުށްތައް؛\nޓެރަރިޒަމްގެ ކުށްތަކާއި، ޓެރަރިޒަމަށް ފައިނޭންސް ކުރުމުގެ ކުށްތައް؛\nމަނީ ލޯންޑްރިންގގެ ކުށްތައް؛\nމީހުން ޓްރެފިކް ކުރުމުގެ ކުށްތައް؛\nމަސްތުވާތަކެތި ޓްރެފިކް ކުރުމުގެ ކުށްތައް؛\nއަންނަނިވި ކުށްކުށުގެ ތެރެއިން 100,000 (އެއްލައްކަ) ރުފިޔާއިން ފެށިގެން މަތީގެ ފައިސާގެ އަދަދު ހިމެނޭ ކުށްތައް؛\n.i ގާނޫނު ނަންބަރު 9/2014 (ދިވެހިރާއްޖޭގެ ގާނޫނުލްއުގޫބާތު) ގެ 210 ވަނަ ބާބުގައި ބަޔާންކޮށްފައިވާ ކުށްތައް؛\n.ii ގާނޫނު ނަންބަރު 2/2000 (ކޮރަޕްށަން ހުއްޓުވުމާއި މަނާކުރުމުގެ ގާނޫނު) ގައި ބަޔާންކޮށްފައިވާ ރިށްވަތުގެ ކުށްކުށާއި، ގާނޫނު ނަންބަރު 9/2014 (ދިވެހިރާއްޖޭގެ ގާނޫނުލްއުގޫބާތު) ގައި ކަނޑައަޅައިފައިވާ ކޮރަޕްށަނުގެ ކުށްތައް.\nގާނޫނު ނަންބަރު 3/2010 (ޓެކްސް ނެގުމާބެހޭ އިދާރީ ގާނޫނު) ގައި ކަނޑައަޅައިފައިވާ ޓެކްސް ދެއްކުމުން އެއްކިބާވުމުގެ ކުށްތަކުގެ ތެރެއިން، 500,000 (ފަސްލައްކަ) ރުފިޔާއިން ފެށިގެން މަތީގެ ފައިސާގެ އަދަދު ހިމެނޭ ކުށްތައް؛\nމީހެއްގެ ގުނަވަނެއް ނެތިދާފަދަ ގޮތަކަށް ތޫނު އެއްޗެއް ނުވަތަ ހަތިޔާރެއް ބޭނުންކޮށްގެން މާރާމާރީ ހިންގުމުގެ ކުށާއި، މީހަކަށް ނުރައްކާތެރި ހާނީއްކައެއްވާ ގޮތަށް ތޫނު އެއްޗެއް ނުވަތަ ހަތިޔާރެއް ބޭނުންކޮށްގެން މާރާމާރީ ހިންގުމުގެ ކުށްތައް؛\nގާނޫނު ނަންބަރު 9/2014 (ދިވެހިރާއްޖޭގެ ގާނޫނުލްއުގޫބާތު) ގެ 610 ވަނަ މާއްދާއާއި 611 ވަނަ މާއްދާގައި ކަނޑައަޅައިފައިވާ ކުށްތައް؛\nގާނޫނު ނަންބަރު 9/2014 (ދިވެހިރާއްޖޭގެ ގާނޫނުލްއުގޫބާތު) ގައި 1 ވަނަ ދަރަޖައާއި2ވަނަ ދަރަޖައިގެ ޖިނާޔަތެއް ކަމުގައި ކަނޑައަޅައިފައިވާ ކުށްތައް، ނުވަތަ އެހެން ގާނޫނެއްގައި 10 (ދިހައެއް) އަހަރަށްވުރެ ދިގު މުއްދަތަކަށް ޖަލަށްލުމަށް އަދަބު ކަނޑައެޅިފައިވާ ކޮންމެ ކުށެއް.\n(ށ) ގާނޫނީ ވަކީލެއްގެ އެހީތެރިކަމަށް އެދި ހުށަހަޅާ ފަރާތުގެ މައްޗަށް ތުހުމަތުކުރެވޭ ކުށް އެ ފަރާތުން ހިންގައިފައިވަނީ، މި ގަވާއިދަށް އަމަލުކުރަން ފެށުމުގެ ކުރިން ކަމުގައި ވިޔަސް، އެ ކުށަކީ މި މާއްދާގެ (ހ) ގައި ބަޔާންކޮށްފައިވާ ކުށަކަށްވާނަމަ، އަދި މި ގަވާއިދުގެ4ވަނަ މާއްދާގެ (ހ) ގައި ބަޔާންކޮށްފައިވާ ށަރުތުތައް އެ ފަރާތުގެ ކިބައިގައި ފުރިހަމަވާނަމަ، އެ މައްސަލަތަކުގައި ވެސް ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ފޯރުކޮށްދެވޭނެއެވެ.\n6 ވަނަ މާއްދާ - މާލީ ތަނަވަސްކަމެއް ނެތް މީހުން ކަނޑައެޅުން\n(ހ) މި ގަވާއިދުގެ4ވަނަ މާއްދާގެ (ހ) ގެ ދަށުން ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދި ހުށަހަޅާ ފަރާތެއްގެ މާލީ ތަނަވަސްކަން ވަޒަންކުރާނީ، މި ގަވާއިދުގެ ޖަދުވަލު 1 ގައި ބަޔާންކޮށްފައިވާ މިންގަނޑާ އެއްގޮތްވާ ގޮތުގެ މަތިންނެވެ.\n(ށ) މި މާއްދާގެ (ހ) ގައި ބަޔާންކޮށްފައިވާ މާލީ ތަނަވަސްކަން ބަލާ މިންގަނޑާ އެއްގޮތްވާ ގޮތުގެ މަތިން ށަރުތު ފުރިހަމަވާ ފަރާތަކީ، މި ގަވާއިދުގެ މަގުސަދަށް ޓަކައި، ގާނޫނީ ވަކީލެއްގެ އެހީތެރިކަން ހޯދޭފަދަ މާލީ ތަނަވަސްކަމެއް ނެތް ފަރާތެއް ކަމުގައި ބަލަންވާނެއެވެ.\n(ނ) ދިރިއުޅުމުގެ ފެންވަރަށާއި، ތަކެތީގެ އަގަށާއި، ގައުމުގެ އިގްތިސާދީ ހާލަތަށް ބަލައި، މި މާއްދާގެ (ހ) ގައި ބަޔާންކޮށްފައިވާ މާލީ ތަނަވަސްކަން ބަލާ މިންގަނޑު މުރާޖައާކުރަމުން ގެންދިޔުމަކީ އެޓަރނީ ޖެނެރަލްގެ އޮފީހުގެ ޒިންމާއެކެވެ.\n7 ވަނަ މާއްދާ - ގަސްތުގައި މީހަކު މެރުމުގެ ކުށުގެ ތުހުމަތުގައިވާ މީހުންގެ މާލީ ތަނަވަސްކަން ވަޒަންކުރުމެއް ނެތި ގާނޫނީ ވަކީލަކު އައްޔަނު ކޮށްދިނުން\nމި ގަވާއިދުގައި އެހެން ގޮތަކަށް ބަޔާންކޮށްފައި އޮތް ނަމަވެސް، ގަސްތުގައި މީހަކު މެރުމުގެ ކުށުގެ ތުހުމަތުގައިވާ މީހަކު، މި ގަވާއިދުގައިވާ ގޮތުގެ މަތިން ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދި ހުށަހަޅައިފިނަމަ، އެ މީހާގެ މާލީ ތަނަވަސްކަން ވަޒަންކުރުމެއް ނެތި، އެ މީހަކަށް ގާނޫނީ ވަކީލަކު އައްޔަނު ކޮށްދޭންވާނެއެވެ.\n8 ވަނަ މާއްދާ - ގަވާއިދަށް އަމަލުކުރަން ފެށުމުގެ ކުރިން ގާނޫނީ ވަކީލެއްގެ އެހީތެރިކަން ފޯރުކޮށްދެވެމުންދާ މައްސަލަތައް ކުރިޔަށް ދިއުން\nމި ގަވާއިދަށް އަމަލުކުރަން ފެށުމުގެ ކުރިން އަމަލުކުރަމުންދިޔަ ގަވާއިދު ނަންބަރު 78/2017 (ޖިނާއީ ބޮޑެތި މައްސަލަތަކުގައި ތުހުމަތުކުރެވޭ މީހުންގެ ތެރެއިން ގާނޫނީ ވަކީލެއްގެ އެހިތެރިކަން ހޯދޭ ފަދަ މާލީ ތަނަވަސްކަމެއް ނެތް މީހުންނަށް ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމާބެހޭ ގަވާއިދު) އާއި، އޭގެ ކުރިން އަމަލުކުރަމުންދިޔަ "ޖިނާއީ ބޮޑެތި މައްސަލަތަކުގައި ތުހުމަތު ކުރެވޭ މީހުންގެ ތެރެއިން މާލީ ތަނަވަސްކަމެއް ނެތް މީހުންނަށް ދައުލަތުން ގާނޫނީ ވަކީލެއްގެ އެހީތެރިކަން ދިނުމާބެހޭ އުސޫލު" ގެ ދަށުން ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހަމަޖައްސައިދީފައިވާ މައްސަލަތަކުގައި، މި ގަވާއިދަށް އަމަލުކުރަން ފެށުމަށްފަހުގައިވެސް، އެ މައްސަލަތައް ނިމެންދެން، މި ގަވާއިދުގެ ދަށުން ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދެވޭނެއެވެ.\n9 ވަނަ މާއްދާ - އުވައިލެވޭ ކުޑަކުދިންނަށް ގާނޫނީ ވަކީލެއްގެ އެހިތެރިކަން ފޯރުކޮށްދިނުން\nކުށެއްގެ ތުހުމަތުގައި ހިފެހެއްޓޭ ނުވަތަ ހައްޔަރުކުރެވޭ ކުޑަކުއްޖާއަށް އަމިއްލައަށް ގާނޫނީ ވަކީލަކު ހަމަޖެއްސެން ނެތްކަން، މި ގަވާއިދުގެ 11 ވަނަ މާއްދާގެ (ށ) ގެ ދަށުން ހުށަހަޅާ ފޯމުގައި ބަޔާންކުރުމުން، އެ ކުއްޖާއަށް ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމަށް، މި ގަވާއިދުގެ4ވަނަ މާއްދާގެ (ށ) ގައި ބަޔާންކޮށްފައިވާ ށަރުތު ފުރިހަމަވީ ކަމުގައި ބަލަންވާނެއެވެ.\nދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދުމާއި، އެކަން ހަމަޖައްސައިދިނުން\n10 ވަނަ މާއްދާ - އުވައިލެވޭ ދައުލަތުން ގާނޫނީ ވަކީލެއްގެ އެހީތެރިކަން ހޯދުމަށް އެދި ހުށަހެޅުން\n(ހ) އަންނަނިވި ފަރާތްތަކުގެ ތެރެއިން ކޮންމެ ފަރާތަކަށް ވެސް، ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދި އެޓަރނީ ޖެނެރަލްގެ އޮފީހަށް ހުށަހެޅިދާނެއެވެ.\nކުށުގެ ތުހުމަތުކުރެވޭ މީހާ ނުވަތަ ކުއްޖާ؛\nކުށުގެ ތުހުމަތުގައިވަނީ ކުޑަކުއްޖެއް ނަމަ، އޭނާގެ ފަރާތުން އޭނާގެ ބެލެނިވެރިޔާ ނުވަތަ ބަލަދުވެރިޔާ، ނުވަތަ ކުޑަކުދިންގެ ހައްގުތައް ރައްކައުތެރިކުރުމުގެ ޒިންމާ އޮންނަ ދައުލަތުގެ ކަމާބެހޭ އިދާރާ، ނުވަތަ ކަމާބެހޭ ކޯޓު؛\nކުށުގެ ތުހުމަތުކުރެވޭ މީހާ ނުވަތަ ކުއްޖާ ހުރީ ހައްޔަރުކޮށްފައި ނަމަ، ނުވަތަ ބަންދުކޮށްފައި ނަމަ، އެ މީހަކު ނުވަތަ ކުއްޖަކު ބަންދުކޮށްފައިވާ މަރުކަޒު ހިންގުމާ ހަވާލުވެ ހުންނަ އިދާރާ؛\nކުށުގެ ތުހުމަތުކުރެވޭ މީހާއަކީ އުމުރުން ދުވަސްވީ މީހެއް ނަމަ، ނުވަތަ ޚާއްސަ އެހީއަށް ބޭނުންވާ މީހެއް ނަމަ، އެ ފަރާތުގެ އާއިލާ، ނުވަތަ އެ ފަރާތް ބެލުމުގެ ޒިންމާ ހަވާލުކުރެވިފައިވާ ފަރާތް، ނުވަތަ އެފަދަ ފަރާތްތަކުގެ ހައްގުތައް ރައްކައުތެރިކުރުމުގެ ޒިންމާ އޮންނަ ދައުލަތުގެ ކަމާބެހޭ އިދާރާ، ނުވަތަ ކަމާބެހޭ ކޯޓު.\n(ށ) މި މާއްދާގެ (ހ) ގައި ބަޔާންކޮށްފައިވާ ފަރާތްތަކުގެ ތެރެއިން ފަރާތަކަށް އަންނަނިވި މަރުހަލާތަކުގެ ތެރެއިން ކޮންމެ މަރުހަލާއެއްގައި ވެސް ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދި އެޓަރނީ ޖެނެރަލްގެ އޮފީހަށް ހުށަހެޅިދާނެއެވެ.\nށަރީއަތުގެ އެކި މަރުހަލާތައް.\n11 ވަނަ މާއްދާ - އުވައިލެވޭ ދައުލަތުން ގާނޫނީ ވަކީލެއްގެ އެހީތެރިކަން ހޯދުމަށް އެދި ހުށަހަޅަންވީ ގޮތް\n(ހ) މި ގަވާއިދުގެ ދަށުން ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދެނީ 18 (އަށާރަ) އަހަރު ފުރިފައިވާ މީހަކު ކަމުގައި ވާ ނަމަ، އެ މީހަކު ނުވަތަ އެ މީހެއްގެ ފަރާތުން ގާނޫނީ ވަކީލެއް ހަމަޖައްސައިދިނުމަށް އެދި އެޓަރނީ ޖެނެރަލްގެ އޮފީހަށް ހުށަހަޅާނީ، މި ގަވާއިދުގެ ޖަދުވަލު2ގައިވާ ފޯމު މެދުވެރިކޮށެވެ.\n(ށ) މި ގަވާއިދުގެ ދަށުން ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދެނީ 18 (އަށާރަ) އަހަރު ފުރިފައިނުވާ ކުއްޖަކު ކަމުގައި ވާ ނަމަ، އެ ކުއްޖަކު ނުވަތަ ކުއްޖެއްގެ ފަރާތުން ގާނޫނީ ވަކީލެއް ހަމަޖައްސައިދިނުމަށް އެދި އެޓަރނީ ޖެނެރަލްގެ އޮފީހަށް ހުށަހަޅާނީ، މި ގަވާއިދުގެ ޖަދުވަލު3ގައިވާ ފޯމު މެދުވެރިކޮށެވެ.\n(ނ) މި މާއްދާގެ (ހ) އާއި (ށ) ގައި ބަޔާންކޮށްފައިވާ ގޮތުގެ މަތިން، މި ގަވާއިދުގެ ޖަދުވަލު2އާއި ޖަދުވަލު3ގައިވާ ފޯމުތައް ހުށަހަޅަންވާނީ، އެ ފޯމުތަކުގައި ބަޔާންކޮށްފައިވާ އެންމެހައި ލިޔެކިޔުންތަކާއެކުގައެވެ.\n12 ވަނަ މާއްދާ - އުވައިލެވޭ ލިޔެކިޔުންތައް ފޯރުކޮށްދިނުމުގެ އުސޫލު\n(ހ) މި ގަވާއިދުގެ 10 ވަނަ މާއްދާގެ (ހ) ގައި ބަޔާންކޮށްފައިވާ ފަރާތްތަކުން، ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދި އެޓަރނީ ޖެނެރަލްގެ އޮފީހަށް ހުށަހަޅާއިރު، މި ގަވާއިދުގެ 11 ވަނަ މާއްދާގެ (ހ) ގައި ނުވަތަ (ށ) ގައި ބަޔާންކޮށްފައިވާ ފޯމުގައިވާ އެންމެހައި މައުލޫމާތުތައް ފުރިހަމަކުރަންވާނެއެވެ. އަދި ގަވާއިދުގެ 11 ވަނަ މާއްދާގެ (ނ) ގައި ބަޔާންކޮށްފައިވާ އެންމެހައި ލިޔެކިޔުންތައް ފޯމާއެކު ހުށަހަޅަންވާނެއެވެ.\n(ށ) މި މާއްދާގެ (ހ) ގައި އެހެން ބަޔާންކޮށްފައި އޮތް ނަމަވެސް، ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަމަށް އެދޭ މީހާ ހުރީ ހައްޔަރުކޮށްފައި ނުވަތަ ބަންދުކޮށްފައި ނަމަ، އޭނާ ހުރި ހާލަތުގެ ސަބަބުން، މި ގަވާއިދުގެ 11 ވަނަ މާއްދާގެ (ނ) ގައި ބަޔާންކޮށްފައިވާ ލިޔެކިޔުންތައް ފޯރުކޮށްދިނުމަށް އޭނާ ނުކުޅެދުންތެރިވާނަމަ، އަދި އެ މީހަކު ބަންދުކޮށްފައިވާ މަރުކަޒު ހިންގުމާ ހަވާލުވެ ހުންނަ އިދާރާއިން އެކަން ކަށަވަރުކޮށްދޭނަމަ، ގާނޫނުއަސާސީގެ 53 ވަނަ މާއްދާއަށް ރިއާޔަތްކޮށް، ގާނޫނީ ވަކީލެއްގެ އެހީތެރިކަން ހޯދައި ލިބިގަތުމުގެ ހައްގު ރައްކައުތެރިކޮށްދިނުމުގެ މުހިންމުކަމުގެ މައްޗަށް ބަލައި، އެފަދަ މީހުންނަށް ލުއި އުސޫލަކުން އަމަލުކުރުމުގެ އިހްތިޔާރު، އެޓަރނީ ޖެނެރަލްގެ އޮފީހަށް ލިބިގެންވެއެވެ.\n(ނ) މި މާއްދާގެ (ށ) ގައި ބަޔާންކޮށްފައިވާ ލުއި އުސޫލުން އަމަލުކުރުމަކީ، އެ އަކުރުގައި ބަޔާންކޮށްފައިވާ ހާލަތުގައި ހުރި މީހަކަށް ހުށަހެޅެން ހުރި ލިޔެކިޔުންތައް ބަލައިގަނެ، އެ ލިޔެކިޔުންތަކުގެ މައްޗަށް ބިނާކޮށް، މި ގަވާއިދުގެ4ވަނަ މާއްދާގައި ބަޔާންކޮށްފައިވާ ށަރުތުތައް ފުރިހަމަވާކަން ނުވަތަ ނޫންކަން ވަޒަންކުރުމެވެ.\n13 ވަނަ މާއްދާ - އުވައިލެވޭ ހުށަހެޅޭ ފޯމުތަކާމެދު އަމަލުކުރަންވީ ގޮތް\n(ހ) މި ގަވާއިދުގައި ވަކި ގޮތަކަށް ބަޔާންކޮށްފައި ނުވާހައި ހިނދަކު، ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދި އެޓަރނީ ޖެނެރަލްގެ އޮފީހަށް ހުށަހެޅުމެއް ލިބުމުން، މި ގަވާއިދުގެ4ވަނަ މާއްދާގައި ބަޔާންކޮށްފައިވާ ށަރުތުތައް ފުރިހަމަވާކަން ނުވަތަ ނޫންކަން ވަޒަންކުރަންވާނެއެވެ.\n(ށ) ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދި އެޓަރނީ ޖެނެރަލްގެ އޮފީހަށް ހުށަހެޅޭ ހުށަހެޅުންތައް ވަޒަންކުރުމަށްފަހު، ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދަން އެދޭ ފަރާތަށް ގާނޫނީ ވަކީލެއްގެ އެހީތެރިކަން ފޯރުކޮށްދެވޭކަން ނުވަތަ ނޫންކަން ސަބަބާއެކު ލިޔުމުން އެޓަރނީ ޖެނެރަލްގެ އޮފީހުން އަންގަންވާނެއެވެ.\n14 ވަނަ މާއްދާ - އުވައިލެވޭ މައްސަލައަށް ވަކީލު އައްޔަނު ކުރުމަށްފަހު މައުލޫމާތު ހިއްސާކުރުން\n(ހ) ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދި ހުށަހެޅޭ ހުށަހެޅުންތައް ވަޒަންކުރުމަށްފަހު، ދައުލަތުން ގާނޫނީ ވަކީލު އައްޔަނު ކޮށްދިނުމަށް ނިންމާނަމަ، ގާނޫނީ ވަކީލެއްގެ އެހީތެރިކަން ފޯރުކޮށްދެވޭކަން، ފޯމު ހުށަހެޅި ފަރާތަށް އަންގަންވާނެއެވެ. އަދި އެކަން އަންގާ ލިޔުމުގައި، މައްސަލައަށް އައްޔަނުކުރާ ގާނޫނީ ވަކީލުގެ މައުލޫމާތުތައް ހިމަނަންވާނެއެވެ.\n(ށ) ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދި ހުށަހެޅޭ ހުށަހެޅުންތައް ވަޒަންކުރުމަށްފަހު، ދައުލަތުން ގާނޫނީ ވަކީލު އައްޔަނު ކޮށްދިނުމަށް ނިންމާނަމަ، އެ ނިންމުން، އައްޔަނު ކުރެވޭ ވަކީލަށާއި، ކަމާބެހޭ ދައުލަތުގެ އިދާރާތަކަށާއި، މައްސަލަ ކޯޓަށް ހުށަހެޅިފައިވާނަމަ، އެ ކޯޓަކަށް އަންގަންވާނެއެވެ.\n(ނ) މި މާއްދާގެ (ށ) ގައި ބަޔާންކޮށްފައިވާ ގޮތުގެ މަތިން، ވަކީލު އައްޔަނު ކުރެވުނުކަން، މައްސަލަ ހުށަހެޅިފައިވާ ކޯޓަށް އެޓަރނީ ޖެނެރަލްގެ އޮފީހުން އެންގުމުން، އެ މައްސަލައަށް އެ ވަކީލު އައްޔަނުވީކަން ކަށަވަރުކުރުމަށް އިތުރު ފޯމެއް ނުވަތަ ލިޔުމެއް ބޭނުމެއް ނުވާނެއެވެ.\nދައުލަތުގެ އިދާރާތަކުގެ ޒިންމާތައް\n15 ވަނަ މާއްދާ - އުވައިލެވޭ އެޓަރނީ ޖެނެރަލްގެ އޮފީހުގެ ޒިންމާތައް\nމި ގަވާއިދުގައި ބަޔާންކޮށްފައިވާ ގޮތުގެ މަތިން ދައުލަތުން ގާނޫނީ ވަކީލުންގެ އެހީތެރިކަން ފޯރުކޮށްދިނުމުގައި އެޓަރނީ ޖެނެރަލްގެ އޮފީހުން، އަންނަނިވި ޒިންމާތައް އަދާކުރަންވާނެއެވެ.\n(ހ) މި ގަވާއިދާ އެއްގޮތްވާ ގޮތުގެ މަތިން ގާނޫނީ ވަކީލަކު އައްޔަނު ކޮށްދިނުން؛\n(ށ) ގާނޫނީ ވަކީލުންގެ އެހީތެރިކަން ދިނުމުގެ ކަންކަން އެކަށީގެންވާ އަވަސް މިނެއްގައި ކުރިޔަށް ގެންދިއުން؛\n(ނ) ގާނޫނީ ވަކީލުންގެ އެހީތެރިކަން ފޯރުކޮށްދިނުމުގައި ދައުލަތުން އަމަލުކުރާ ގޮތްތައް އާންމު ރައްޔިތުންނަށް ފަސޭހައިން އެނގޭނެ ފަދަ ގޮތަކަށް ހަމަޖައްސައި، ކަމާބެހޭ އެންމެހައި މައުލޫމާތު ފޯރުކޮށްދިނުން؛\n(ރ) ގާނޫނީ ވަކީލަކު އިސްތިއުފާދޭ ހާލަތުގައި، ނުވަތަ ތަނާޒުލްވާ ހާލަތުގައި، ނުވަތަ ގާނޫނީ ވަކީލު ބަދަލުކޮށްދިނުމަށް ގާނޫނީ އެހީތެރިކަން ލިބޭ ފަރާތުން ހުށަހަޅާ ހާލަތުގައި، މި ގަވާއިދުގައިވާ ގޮތުގެ މަތިން އެ ގާނޫނީ ވަކީލުގެ ބަދަލުގައި އެހެން ގާނޫނީ ވަކީލަކު ހަމަޖައްސައިދީ، އައްޔަނު ކުރުން؛\n(ބ) ދައުލަތުން އައްޔަނުކުރާ ގާނޫނީ ވަކީލާއި އެޓަރނީ ޖެނެރަލްގެ އޮފީހާ ދެމެދު ވެވޭ އެއްބަސްވުމާ އެއްގޮތްވާ ގޮތުގެ މަތިން، ގާނޫނީ ވަކީލުގެ ފީއާއި ހަރަދުތައް ހަމަޖައްސައިދިނުމާއި، ވަކީލުންގެ މަސައްކަތްތައް ކުރިޔަށް ގެންދިޔުމަށް ބޭނުންވާ އިދާރީ އެހީތެރިކަން ފޯރުކޮށްދިނުން؛\n(ޅ) ގާނޫނީ އެހީތެރިކަން ފޯރުކޮށްދިނުމުގައި ދައުލަތުގެ ކަމާބެހޭ މުއައްސަސާތަކާ ގުޅިގެން އަވަސް ޚިދުމަތެއް ފޯރުކޮށްދިނުމުގެ އިންތިޒާމް ހަމަޖެއްސުން؛\n(ކ) ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމަށް އެޓަރނީ ޖެނެރަލްގެ އޮފީހާއެކު އެއްބަސްވުން ގާއިމްކޮށްފައިވާ ގާނޫނީ ވަކީލުންނަށް، ވަގުތާއި، ހާލަތާއި، ލިބިފައިވާ ވަސީލަތްތަކަށް ރިއާޔަތްކޮށް، ތަމްރީނުގެ އެކިއެކި ފުރުސަތުތައް ހޯދައިދިނުމަށް މަސައްކަތްކުރުން. އެގޮތުން ޚާއްސަކޮށް ކުޑަކުދިންގެ މައްސަލަތައް ގެންގުޅޭ ވަކީލުންނަށް، ކުޑަކުދިންގެ އަދުލުގެ ނިޒާމާބެހޭ ޚާއްސަ ތަމްރީނުތައް ހޯދައިދިނުމަށް މަސައްކަތްކުރުން؛\n(އ) ދައުލަތުގެ ފަރާތުން ހަމަޖައްސައިދޭ ގާނޫނީ ވަކީލުން މުވައްކިލުންނާ އެކަށީގެންވާ މިންވަރަކަށް ބައްދަލުކޮށް، މައްސަލައިގައި ގަވާއިދުން މުވައްކިލުން ތަމްސީލުކުރަމުންދާކަން ބެލުން.\n16 ވަނަ މާއްދާ - އުވައިލެވޭ ގާނޫނީ ވަކީލެއްގެ އެހީތެރިކަން ދިނުން ހުއްޓައިލެވިދާނެ ހާލަތްތައް\nމި ގަވާއިދުގެ ދަށުން ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ފޯރުކޮށްދެވޭ ފަރާތްތަކަށް ދެވޭ ގާނޫނީ ވަކީލުގެ އެހީތެރިކަން، އަންނަނިވި ހާލަތްތަކުގައި ހުއްޓައިލުމުގެ ބާރު، އެޓަރނީ ޖެނެރަލްގެ އޮފީހަށް ލިބިގެންވެއެވެ.\n(ހ) ގާނޫނީ ވަކީލެއްގެ އެހީތެރިކަން ލިބޭ ފަރާތް، ގާނޫނީ ވަކީލަށް އިންޒާރުދިނުން، ނުވަތަ ބިރުދެއްކުން، ނުވަތަ އަނިޔާކުރުން، ނުވަތަ ގާނޫނީ ވަކީލާމެދު އެކަށީގެންނުވާ އަމަލެއް ހިންގުން؛\n(ށ) ގާނޫނީ ވަކީލެއްގެ އެހީތެރިކަން ލިބޭ ފަރާތް، ގާނޫނީ ވަކީލަށް އެއްބާރުލުން ނުދިނުން؛\n(ނ) ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ލިބިގަތުމަށް ޓަކައި ފުރިހަމަވާންޖެހޭ ށަރުޠެއް، ގާނޫނީ ވަކީލެއްގެ އެހީތެރިކަމަށް އެދޭ ފަރާތުގެ ކިބައިން އުނިވުން؛\n(ރ) ގާނޫނީ ވަކީލެއްގެ އެހީތެރިކަން ހޯދުމަށް އެދި މި ގަވާއިދުގެ ޖަދުވަލު2ނުވަތަ ޖަދުވަލު3ގައިވާ ފޯމު މެދުވެރިކޮށް ހުށަހަޅައިފައިވާ މައުލޫމާތަކީ ތެދުނޫން މައުލޫމާތެއް ކަމުގައި ވުން.\n17 ވަނަ މާއްދާ - އުވައިލެވޭ މޯލްޑިވްސް ޕޮލިސް ސަރވިސްއިން ފުރިހަމަކުރަންޖެހޭ އިޖުރާއަތުތައް\nމި ގަވާއިދުގައި ބަޔާންކޮށްފައިވާ ގޮތުގެ މަތިން ދައުލަތުން ގާނޫނީ ވަކީލުންގެ އެހީތެރިކަން ފޯރުކޮށްދިނުމުގައި، މޯލްޑިވްސް ޕޮލިސް ސަރވިސްއިން، އަންނަނިވި އިޖުރާއަތުތައް ފުރިހަމަކުރެވޭކަން ކަށަވަރުކުރަންވާނެއެވެ.\n(ހ) ގާނޫނު ނަންބަރު 12/2016 (ޖިނާއީ އިޖުރާއަތުގެ ގާނޫނު) ގެ 44 ވަނަ މާއްދާގެ (6) ނަންބަރާ އެއްގޮތްވާ ގޮތުގެ މަތިން، ކުށެއްގެ ތުހުމަތުގައިވާ މީހަކު ހައްޔަރުކުރެވޭ ހިނދު، އޭނާއަކީ ގާނޫނީ ވަކީލަކު ހަމަޖެއްސޭވަރުގެ މާލީ ތަނަވަސްކަމެއް ނެތް މީހަކު ކަމުގައި ވާ ނަމަ، އަދި އޭނާއާމެދު ތުހުމަތުކުރެވިފައިވާ ކުށަކީ ޖިނާއީ ބޮޑު ކުށެއް ކަމުގައި ވާ ނަމަ، ދައުލަތުން ގާނޫނީ ވަކީލަކު ހަމަޖައްސައިދިނުމަށް އެދުމުގެ ހައްގު އޭނާއަށް ލިބިގެންވާކަން އޭނާއަށް އެންގުން؛\n(ށ) ކުށެއްގެ ތުހުމަތުގައި ހިފެހެއްޓެނީ ނުވަތަ ހައްޔަރުކުރެވެނީ ކުޑަކުއްޖަކު ނަމަ، އެ ކުއްޖަކަށް ގާނޫނީ ވަކީލަކު ހަމަޖެއްސެން ނެތްނަމަ، ދައުލަތުން ގާނޫނީ ވަކީލަކު ހަމަޖައްސައިދިނުމަށް އެދުމުގެ ހައްގު އޭނާއަށް ލިބިގެންވާކަން އޭނާއަށް އެންގުން؛\n(ނ) ކުށެއްގެ ތުހުމަތުގައި ހިފެހެއްޓޭ ނުވަތަ ހައްޔަރުކުރެވޭ މީހާ ނުވަތަ ކުއްޖާ ދައުލަތުން ގާނޫނީ ވަކީލެއް ހަމަޖައްސައިދިނުމަށް އެދުމުން، ލަސްނުކޮށް، މި ގަވާއިދުގެ ޖަދުވަލު2ނުވަތަ ޖަދުވަލު3ގައިވާ ފޯމު އެ ފަރާތަށް ދިނުން، އަދި އެ ފޯމު ފުރުމަށް އެ ފަރާތަށް އެހީތެރިވުން؛\n(ރ) ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަމަށް އެދެނީ 18 (އަށާރަ) އަހަރު ފުރިފައިވާ މީހަކު ނަމަ، އަދި އެ ފަރާތް ބަންދުކޮށްފައި ނުވަތަ ހައްޔަރުކޮށްފައި ހުރުމުގެ ސަބަބުން އެ ފަރާތުން ފޯމާއެކު ހުށަހަޅަންޖެހޭ އެ ފަރާތުގެ ބޭންކް އެކައުންޓްތަކުގެ ސްޓޭޓްމަންޓްތައް ހުށަހެޅޭނެ ގޮތެއް ނެތްނަމަ، މި ގަވާއިދުގެ ޖަދުވަލު2ގައިވާ ފޯމާއެކު ހިމަނައިފައިވާ "ބޭންކް އެކައުންޓް ސްޓޭޓްމަންޓް ދިނުމަށް އިއުތިރާޒެއް ނެތްކަމުގެ ލިޔުން" ގެ ނަމޫނާއާ އެއްގޮތަށް، ބަންދުކޮށްފައިވާ މީހާ ލައްވައި ލިޔުމެއް ލިޔުއްވައި، އެ ލިޔުމުގައި ސޮއިކުރުވައި، އިނގިލީގެ ނިށާން ޖެހުމަށްފަހު، ފޯމާއެކު އެޓަރނީ ޖެނެރަލްގެ އޮފީހަށް ފޮނުވުމާއި، އެއް ބޭންކަށްވުރެ ގިނަ ބޭންކުގައި، ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަމަށް އެދޭ މީހާގެ އެކައުންޓް ހުޅުވައިފައިވާނަމަ، އެއިން ކޮންމެ ބޭންކަކަށް ވަކި ލިޔުމެއް ފުރުމަށްފަހު ފޮނުވުން؛\n(ބ) ދައުލަތުން ގާނޫނީ ވަކީލެއްގެ އެހީއަށް އެދޭ މީހާ ފޯމު ފުރުމުން، އެ ފޯމާއެކު ހުށަހަޅަންޖެހޭ ލިޔުންތައް ހަމަކުރުމަށް އެ މީހާއަށް އެހީތެރިވުން. އަދި މި ގަވާއިދުގެ 12 ވަނަ މާއްދާގެ (ށ) ގައި ބަޔާންކޮށްފައިވާ ހާލަތު މެދުވެރިވެއްޖެނަމަ، ފޯމާއެކު އެޓަރނީ ޖެނެރަލްގެ އޮފީހަށް ފޮނުވާ ސިޓީގައި، މި ގަވާއިދުގެ 11 ވަނަ މާއްދާގެ (ނ) ގައި ބަޔާންކޮށްފައިވާ ލިޔެކިޔުންތައް ފޯރުކޮށްދިނުމަށް ދައުލަތުން ގާނޫނީ ވަކީލެއްގެ އެހީއަށް އެދޭ މީހާ ނުކުޅެދުންތެރިވާކަން ކަށަވަރުކޮށްދިނުން؛\n(ޅ) މި ގަވާއިދުގެ 10 ވަނަ މާއްދާގެ (ހ) ގެ (3) ވަނަ ނަންބަރުގެ ދަށުން، މޯލްޑިވްސް ޕޮލިސް ސަރވިސްއިން އެޓަރނީ ޖެނެރަލްގެ އޮފީހަށް ފޯމު ފޮނުވައިފައިވަނިކޮށް، ދައުލަތުން ގާނޫނީ ވަކީލަށް އެދޭ މީހާ ނުވަތަ ކުއްޖާގެ ހާލަތު ބަދަލުވެއްޖެނަމަ، އެޓަރނީ ޖެނެރަލްގެ އޮފީހަށް އެކަން އެންގުން؛\n(ކ) މި ގަވާއިދުގެ ދަށުން ކުށުގެ ތުހުމަތުގައިވާ ފަރާތްތަކަށް އައްޔަނު ކުރެވޭ ވަކީލުން، މޯލްޑިވްސް ޕޮލިސް ސަރވިސްގެ ބެލުމުގެ ދަށުގައި ބަންދުކޮށްފައިވާ އެ ވަކީލުންގެ މުވައްކިލުންނާ ބައްދަލުކުރެވޭނެ އިންތިޒާމްތައް ހަމަޖައްސައިދިނުން.\n18 ވަނަ މާއްދާ - އުވައިލެވޭ މޯލްޑިވްސް ކަރެކްށަނަލް ސަރވިސްއިން ފުރިހަމަކުރަންޖެހޭ އިޖުރާއަތުތައް\nމި ގަވާއިދުގައި ބަޔާންކޮށްފައިވާ ގޮތުގެ މަތިން ދައުލަތުން ގާނޫނީ ވަކީލުންގެ އެހީތެރިކަން ފޯރުކޮށްދިނުމުގައި، މޯލްޑިވްސް ކަރެކްށަނަލް ސަރވިސްއިން، އަންނަނިވި އިޖުރާއަތުތައް ފުރިހަމަކުރެވޭކަން ކަށަވަރުކުރަންވާނެއެވެ.\n(ހ) މޯލްޑިވްސް ކަރެކްށަނަލް ސަރވިސްގެ ބެލުމުގެ ދަށުން، ކުށެއްގެ ތުހުމަތުގައިވާ ބަންދުކޮށްފައިވާ މީހަކު ނުވަތަ ކުއްޖަކު ދައުލަތުން ގާނޫނީ ވަކީލަކު ހަމަޖައްސައިދިނުމަށް އެދުމުން، މި ގަވާއިދުގެ ޖަދުވަލު2ގައިވާ ނުވަތަ ޖަދުވަލު3ގައިވާ ފޯމު އެ ފަރާތަށް ލަސްނުކޮށް ދިނުމާއި، އެ ފޯމު ފުރުމަށް އެ ފަރާތަށް އެހީތެރިވުން؛\n(ށ) ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަމަށް އެދެނީ 18 (އަށާރަ) އަހަރު ފުރިފައިވާ މީހަކު ނަމަ، އަދި އެ ފަރާތް ބަންދުކޮށްފައި ނުވަތަ ހައްޔަރުކޮށްފައި ހުރުމުގެ ސަބަބުން އެ ފަރާތުން ފޯމާއެކު ހުށަހަޅަންޖެހޭ އެ ފަރާތުގެ ބޭންކް އެކައުންޓްތަކުގެ ސްޓޭޓްމަންޓްތައް ހުށަހެޅޭނެ ގޮތެއް ނެތްކަމުގައި ވާ ނަމަ، މި ގަވާއިދުގެ ޖަދުވަލު2ގައިވާ ފޯމާއެކު ހިމަނައިފައިވާ "ބޭންކް އެކައުންޓް ސްޓޭޓްމަންޓް ދިނުމަށް އިއުތިރާޒެއް ނެތްކަމުގެ ލިޔުން" ގެ ނަމޫނާއާ އެއްގޮތަށް، ބަންދުކޮށްފައިވާ މީހާ ލައްވައި ލިޔުމެއް ފުރުވައި، ސޮއިކުރުވައި، އިނގިލީގެ ނިށާން ޖެހުމަށްފަހު، ފޯމާއެކު އެޓަރނީ ޖެނެރަލްގެ އޮފީހަށް ފޮނުވުމާއި، އެއް ބޭންކަށްވުރެ ގިނަ ބޭންކުގައި، ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަމަށް އެދޭ މީހާގެ އެކައުންޓް ހުޅުވައިފައިވާނަމަ، އެއިން ކޮންމެ ބޭންކަކަށް ވަކި ލިޔުމެއް ފުރުމަށްފަހު ފޮނުވުން؛\n(ނ) ދައުލަތުން ގާނޫނީ ވަކީލެއްގެ އެހީއަށް އެދޭ މީހާ ފޯމު ފުރުމުން، އެ ފޯމާއެކު ހުށަހަޅަންޖެހޭ ލިޔުންތައް ހަމަކުރުމަށް އެ މީހާއަށް އެހީތެރިވުން. އަދި މި ގަވާއިދުގެ 12 ވަނަ މާއްދާގެ (ށ) ގައި ބަޔާންކޮށްފައިވާ ހާލަތު މެދުވެރިވެއްޖެނަމަ، ފޯމާއެކު އެޓަރނީ ޖެނެރަލްގެ އޮފީހަށް ފޮނުވާ ސިޓީގައި، މި ގަވާއިދުގެ 11 ވަނަ މާއްދާގެ (ނ) ގައި ބަޔާންކޮށްފައިވާ ލިޔެކިޔުންތައް ފޯރުކޮށްދިނުމަށް ދައުލަތުން ގާނޫނީ ވަކީލެއްގެ އެހީއަށް އެދޭ މީހާ ނުކުޅެދުންތެރިވާކަން ކަށަވަރުކޮށްދިނުން؛\n(ރ) މި ގަވާއިދުގެ 10 ވަނަ މާއްދާގެ (ހ) ގެ (3) ވަނަ ނަންބަރުގެ ދަށުން، މޯލްޑިވްސް ކަރެކްށަނަލް ސަރވިސްއިން އެޓަރނީ ޖެނެރަލްގެ އޮފީހަށް ފޯމު ފޮނުވައިފައިވަނިކޮށް، ދައުލަތުން ގާނޫނީ ވަކީލަށް އެދޭ މީހާގެ ނުވަތަ ކުއްޖާގެ ހާލަތު ބަދަލުވެއްޖެނަމަ، އެކަން އެޓަރނީ ޖެނެރަލްގެ އޮފީހަށް އެންގުން؛\n(ބ) މި ގަވާއިދުގެ ދަށުން، ކުށުގެ ތުހުމަތުގައިވާ ފަރާތްތަކަށް އައްޔަނު ކުރެވޭ ވަކީލުން، މޯލްޑިވްސް ކަރެކްށަނަލް ސަރވިސްގެ ބެލުމުގެ ދަށުގައި ބަންދުކޮށްފައިވާ އެ ވަކީލުންގެ މުވައްކިލުންނާ ބައްދަލުކުރެވޭނެ އިންތިޒާމްތައް ހަމަޖައްސައިދިނުން.\n19 ވަނަ މާއްދާ - އުވައިލެވޭ ގަވާއިދުޕްރޮސިކިއުޓަރ ޖެނެރަލް އޮފީހުން ފުރިހަމަކުރަންޖެހޭ އިޖުރާއަތުތައް\nމި ގަވާއިދުގައި ބަޔާންކޮށްފައިވާ ގޮތުގެ މަތިން ދައުލަތުން ގާނޫނީ ވަކީލުންގެ އެހީތެރިކަން ފޯރުކޮށްދިނުމުގެ ކަންކަން ހަމަޖެއްސުމަށް އެޓަރނީ ޖެނެރަލްގެ އޮފީހަށް އެހީތެރިވުމުގެ ގޮތުން، ޕްރޮސިކިއުޓަރ ޖެނެރަލްގެ އޮފީހުން، އަންނަނިވި އިޖުރާއަތުތައް ފުރިހަމަކުރެވޭކަން ކަށަވަރު ކުރަންވާނެއެވެ.\n(ހ) ތަހުގީގު މަރުހަލާގައި ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމަށް ހަމަޖެހިފައިވާ ފަރާތެއްގެ މައްސަލައިގައި ޖިނާއީ ދައުވާކޮށް ކޯޓަށް ހުށަހަޅައިފިނަމަ އެކަން، ނުވަތަ ދައުވާ ނުކުރުމަށް ނިންމައިފިނަމަ އެކަން އެޓަރނީ ޖެނެރަލްގެ އޮފީހަށް އެންގުން؛\n(ށ) ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމަށް ހަމަޖެހިފައިވާ ފަރާތެއްގެ މައްސަލައެއް އެއްވެސް މަރުހަލާއެއްގައި އިސްތިއުނާފު ކުރާނަމަ، އިސްތިއުނާފު ކުރުމަށްފަހު އެކަން އެޓަރނީ ޖެނެރަލްގެ އޮފީހަށް އެންގުން.\n20 ވަނަ މާއްދާ - އުވައިލެވޭ ގަވާއިދުކަމާބެހޭ ކޯޓުތަކުން ފުރިހަމަކުރަންޖެހޭ އިޖުރާއަތުތައް\nމި ގަވާއިދުގައި ބަޔާންކޮށްފައިވާ ގޮތުގެ މަތިން ދައުލަތުން ގާނޫނީ ވަކީލުންގެ އެހީތެރިކަން ފޯރުކޮށްދިނުމުގެ ކަންކަން ހަމަޖެއްސުމަށް އެޓަރނީ ޖެނެރަލްގެ އޮފީހަށް އެހީތެރިވުމުގެ ގޮތުން، ކަމާބެހޭ ކޯޓުތަކުން، އަންނަނިވި އިޖުރާއަތުތައް ފުރިހަމަކުރެވޭކަން ކަށަވަރު ކުރަންވާނެއެވެ.\n(ހ) ކުށެއްގެ ތުހުމަތުގައިވާ މީހަކު ނުވަތަ ކުއްޖަކު، ށަރީއަތުގެ މަޖިލީހުގެ އެއްވެސް އަޑުއެހުމެއްގައި ދައުލަތުން ގާނޫނީ ވަކީލެއްގެ އެހީތެރިކަމަށް އެދިއްޖެނަމަ، މި ގަވާއިދުގެ ޖަދުވަލު2ގައިވާ ފޯމު، ނުވަތަ ޖަދުވަލު3ގައިވާ ފޯމު އެ ފަރާތަށް ދިނުމާއި، އެ ފޯމު ފުރުމުން އެޓަރނީ ޖެނެރަލްގެ އޮފީހަށް ފޮނުވުން ނުވަތަ ފޯމު އެޓަރނީ ޖެނެރަލްގެ އޮފީހަށް ފޮނުވުމަށް އެ ފަރާތަށް އިރުށާދު ދިނުން؛\n(ށ) ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދޭ ފަރާތުން ށަރީއަތުގެ މަޖިލީހުގެ އެއްވެސް އަޑުއެހުމެއްގައި ދައުލަތުން ފޯރުކޮށްދީފައިވާ ގާނޫނީ ވަކީލާ ގުޅޭގޮތުން ށަކުވާއެއް ހުށަހަޅައިފިނަމަ، އެކަން އެޓަރނީ ޖެނެރަލްގެ އޮފީހަށް އެންގުން؛\n(ނ) ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދޭ ފަރާތަށް ދައުލަތުން އައްޔަނު ކޮށްފައިވާ ވަކީލުގެ އަމަލެއްގެ ސަބަބުން ނުވަތަ އިހުމާލެއްގެ ސަބަބުން، ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދޭ ފަރާތުގެ ހައްގަކަށް އުނިކަމެއް އަތުވެދާނެ ކަމެއް ފާހަގަ ކުރެވިއްޖެ ނަމަ، އެކަން އެޓަރނީ ޖެނެރަލްގެ އޮފީހަށް އެންގުން؛\n(ރ) ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދޭ މައްސަލަތަކުގެ އަޑުއެހުންތައް ތާވަލުކުރާއިރު، ވަކީލަށް ކޯޓަށް ހާޒިރުވުމުގެ އަމުރު ފޮނުވުމުގެ އިތުރުން، އެޓަރނީ ޖެނެރަލްގެ އޮފީހަށް އަމުރުގެ ކޮޕީއެއް ފޮނުވުން.\nދައުލަތުން ގާނޫނީ ވަކީލެއްގެ އެހީތެރިކަން ހޯދުމަށް އެދޭ ފަރާތުގެ ޒިންމާ\n21 ވަނަ މާއްދާ - އުވައިލެވޭ ގަވާއިދު\nދައުލަތުން ގާނޫނީ ވަކީލެއްގެ އެހީތެރިކަން ހޯދުމަށް އެދޭ ފަރާތުގެ ޒިންމާ މި ގަވާއިދުގެ ދަށުން ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދޭ ފަރާތުގެ ޒިންމާތައް، ތިރީގައި ބަޔާންކޮށްފައި މިވަނީއެވެ.\n(ހ) މި ގަވާއިދުގެ 11 ވަނަ މާއްދާގެ (ހ) ގައި ނުވަތަ (ށ) ގައި ބަޔާންކޮށްފައިވާ ގޮތުގެ މަތިން ހުށަހަޅާ ފޯމުގައިވާ މައުލޫމާތު ފުރިހަމަ ކުރެވިފައި ވާކަމާއި، ގަވާއިދުގެ 11 ވަނަ މާއްދާގެ (ނ) އާ އެއްގޮތްވާ ގޮތުގެ މަތިން އެ ފޯމާއެކު ހުށަހަޅަންޖެހޭ އެންމެހައި ލިޔެކިޔުންތައް ހުށަހެޅިފައިވާކަން ކަށަވަރުކުރުން؛\n(ށ) މި ގަވާއިދުގެ 11 ވަނަ މާއްދާގެ (ހ) ގައި ނުވަތަ (ށ) ގައި ބަޔާންކޮށްފައިވާ ގޮތުގެ މަތިން ހުށަހަޅާ ފޯމުގައިވާ މައުލޫމާތަކީ ސައްހަ މައުލޫމާތުކަން ކަށަވަރުކުރުން؛\n(ނ) ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދި އެޓަރނީ ޖެނެރަލްގެ އޮފީހަށް ފޯމު ހުށަހަޅައިފައިވަނިކޮށް އެ ފަރާތެއްގެ ހާލަތު ބަދަލުވެއްޖެނަމަ، ނުވަތަ ދައުލަތުން ގާނޫނީ ވަކީލެއްގެ އެހީތެރިކަން އިތުރަށް ބޭނުން ނުވާނަމަ، އެކަން ލަސްނުކޮށް އެޓަރނީ ޖެނެރަލްގެ އޮފީހަށް ލިޔުމުން އެންގުން؛\n(ރ) އެޓަރނީ ޖެނެރަލްގެ އޮފީހުގެ ފަރާތުން ހަމަޖައްސައިދޭ ގާނޫނީ ވަކީލަށް އިންޒާރުދިނުން ނުވަތަ ބިރުދެއްކުން ނުވަތަ އަނިޔާކުރުން، ނުވަތަ އެނޫންވެސް އެފަދަ އެކަށީގެންނުވާ އެއްވެސް އަމަލެއް ވަކީލާމެދު ނުހިންގުން؛\n(ބ) އެޓަރނީ ޖެނެރަލްގެ އޮފީހުގެ ފަރާތުން ހަމަޖައްސައިދޭ ގާނޫނީ ވަކީލަށް އެއްބާރުލުންދީ، ދެ ފަރާތުގެ ދެމެދުގައި ރަނގަޅު ގުޅުމެއް ބޭއްވުމަށް މަސައްކަތްކުރުން.\nގާނޫނީ ވަކީލުގެ ޒިންމާ\n22 ވަނަ މާއްދާ - އުވައިލެވޭ ގަވާއިދުގާނޫނީ ވަކީލުގެ ޒިންމާ\nދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމަށް ޓަކައި އެޓަރނީ ޖެނެރަލްގެ އޮފީހުން އައްޔަނުކުރާ ގާނޫނީ ވަކީލުންގެ ޒިންމާތައް، ތިރީގައި ބަޔާންކޮށްފައި މިވަނީއެވެ.\n(ހ) ވަކީލާ ހަވާލުކުރެވޭ މަސައްކަތްތައް، ތެދުވެރިކަމާއި، އަމާނާތްތެރިކަމާއި، ފަރުވާތެރިކަމާއި، ޒިންމާދާރުކަމާއި، މުހްތަރިފުކަމާއެކު ކުރުން؛\n(ށ) ވަކީލާ ހަވާލުކުރެވޭ މައްސަލައަކާ ގުޅިގެން އެކި ތަންތަނުގައި މުވައްކިލު ތަމްސީލުކުރުމާއި، އެ ފަރާތަށް ގާނޫނީ އެހީތެރިކަން ފޯރުކޮށްދިނުމާއި، ކުރަންޖެހޭ އެންމެހައި ދިރާސާތައް ކުރުމާއި، އެންމެހައި ލިޔެކިޔުންތައް ތައްޔާރުކުރުމާއި، ދާންޖެހޭ ތަންތަނަށް ދިއުމާއި، މުވައްކިލުގެ ހައްގުތައް ރައްކައުތެރި ކޮށްދިނުމާއި، ދިފާއުކޮށްދިނުމާއި، މައްސަލައާ ގުޅިގެން ކުރަންޖެހޭ މިނޫންވެސް އެންމެހައި ކަމެއް، އެ ކަމެއް ކުރުމަށް ކަނޑައަޅައިފައިވާ ވަގުތަކަށް ކުރުން؛\n(ނ) ށަރީއަތް ނިމުނުގޮތުގެ ރިޕޯޓު ފިޔަވައި، މައްސަލައާ ގުޅޭ އެންމެހައި ލިޔެކިޔުންތައް، ކަމާބެހޭ ކޯޓުތަކުންނާއި އިދާރާތަކުން ހޯދުން؛\n(ރ) ދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީއަށާއި، ގާނޫނުތަކަށާއި، ގަވާއިދުތަކަށާއި، ގާނޫނީ ވަކީލުންގެ ސުލޫކީ މިންގަނޑުތަކަށް ފުރިހަމައަށް ކިޔަމަންވެ އަމަލުކުރުން؛\n(ބ) ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމަށް ވަކީލާ ހަވާލުކުރެވޭ މައްސަލައެއްގައި، ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދޭ ފަރާތުގެ އިތުރުން، އެ މައްސަލައިގައި ހިމެނޭ އެހެން ފަރާތެއް ނުވަތަ ފަރާތްތަކެއް، ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމަށް އެޓަރނީ ޖެނެރަލްގެ އޮފީހުން އައްޔަނު ކުރުމުން މެނުވީ ތަމްސީލު ނުކުރުން؛\n(ޅ) މުވައްކިލު ފޯރުކޮށްދޭ، މައްސަލައާ ގުޅޭ އެންމެހައި މައުލޫމާތުތަކުގެ ސިއްރު ހިފެހެއްޓުމާއެކު، ގާނޫނާއި ގަވާއިދުގައިވާ ގޮތުގެ މަތިން މެނުވީ، އެއްވެސް މީހަކަށް ނުވަތަ ފަރާތަކަށް އެ މައުލޫމާތުތައް ހާމަނުކުރުން؛\n(ކ) މައްސަލައަކާ ގުޅޭގޮތުން ސައްހަ ނޫން މައުލޫމާތެއް އެއްވެސް ފަރާތަކަށް ހާމަނުކުރުމާއި، މައްސަލައިގެ ހަގީގަތް އޮޅޭ ފަދަ އެއްވެސް ކަމެއް ނުކުރުން؛\n(އ) ވަކީލާ ހަވާލުކުރެވޭ އެއްވެސް މައްސަލައެއްގެ އެއްވެސް މަރުހަލާއެއްގައި، ވަކީލުގެ މަސްލަހަތު ފުށުއެރުމެއް އޮތްކަން ހާމަވެއްޖެނަމަ، މަސްލަހަތު ފުށުއެރުމެއް އޮތްކަން ވަކީލަށް އެނގޭ ހިސާބުން ފެށިގެން، އެ މައްސަލައަކުން ވަކީލު ތަނާޒުލްވުން. އަދި އެފަދައިން އެ މައްސަލައަކުން ތަނާޒުލްވުމަށްފަހު، ގިނަވެގެން 24 (ސައުވީސް) ގަޑިއިރުގެ ތެރޭގައި، އެ މައްސަލައަކުން ތަނާޒުލްވެއްޖެކަމާއި، ތަނާޒުލްވާން މެދުވެރިވި ސަބަބު، އެޓަރނީ ޖެނެރަލްގެ އޮފީހަށް ލިޔުމުން އެންގުން؛\n(ވ) މައްސަލަ ހިނގަމުންދާއިރު، ހަބަރު ފަތުރާ ވަސީލަތްތަކާއި، އެނޫންވެސް އެފަދަ އެއްވެސް ފަރާތަކަށް މައްސަލައާ ގުޅޭގޮތުން ބަސްދީގަތުމެއް ނުވަތަ ބަޔާނެއް ނުދިނުން؛\n(މ) ވަކީލާ ހަވާލުކުރެވޭ މަސައްކަތްތައް ކުރުމުގައި، މައްސަލައާމެދު ނުވަތަ ތަމްސީލުކުރާ މުވައްކިލާމެދު އެއްވެސް ކަހަލަ ޒާތީ ތައައްސުބެއް ނުގެންގުޅުން؛\n(ފ) މައްސަލައަކާ ގުޅިގެން އެއްވެސް ފަރާތަކުން، ސީދާގޮތުންވިޔަސް ނުވަތަ ނުސީދާގޮތުންވިޔަސް، ދޭ އެއްވެސް ފައިސާއެއް، ނުވަތަ މާލީ އިނާޔަތެއް، ނުވަތަ ހަދިޔާއެއް، ނުވަތަ ލިބޭ އެއްވެސް މަންފާއެއް ގަބޫލު ނުކުރުން؛\n(ދ) ވަކީލާ ހަވާލުކުރެވޭ މައްސަލަ ނުވަތަ މައްސަލަތައް ކުރިޔަށް ގޮސްފައިވާ ހިސާބާއި، މައްސަލައާ ގުޅިގެން ކުރެވިފައިވާ މަސައްކަތްތައް އެނގޭގޮތަށް ސްޓޭޓަސް ރިޕޯޓެއް އެކުލަވައިލައި، ކޮންމެ މީލާދީ މަހަކު އެއްފަހަރު، އެޓަރނީ ޖެނެރަލްގެ އޮފީހަށް ހުށަހެޅުން؛\n(ތ) ވަކީލާ ހަވާލުކުރެވޭ މައްސަލައެއްގެ ކޮންމެ މަރުހަލާއެއް ނިމުމުން، އެ މަރުހަލާއެއް ނިމިއްޖެކަމަށް ބަޔާންކޮށް، އެ މައްސަލައިގެ ށަރީއަތް ނިމުނުގޮތުގެ ރިޕޯޓު ނެގުމަށް، ލަސްނުކޮށް ލިޔުމުން އެޓަރނީ ޖެނެރަލްގެ އޮފީހަށް އެންގުން؛\n(ލ) ވަކީލާ ހަވާލުކުރެވޭ މައްސަލައެއްގެ ކޮންމެ މަރުހަލާއެއް ނިމުމުން، އެ މައްސަލައެއް ނިމިފައިވަނީ މުވައްކިލާ ދެކޮޅަށް ކަމަށް ވާ ނަމަ، މައްސަލަ އިސްތިއުނާފުކުރަން މުވައްކިލު ބޭނުންވާކަން ސާފުކުރުމަށްފަހު، އިސްތިއުނާފުކުރުމަށް ބޭނުންވާނަމަ، މައްސަލަ އިސްތިއުނާފުކުރުމުގެ މަސައްކަތް ކުރިޔަށް ގެންދިއުން. އަދި މައްސަލަ އިސްތިއުނާފު ކުރުމަށް މުވައްކިލު ބޭނުން ނުވާނަމަ، އެ މައްސަލައެއްގެ އެންމެހައި ލިޔެކިއުންތަކެއް އެޓަރނީ ޖެނެރަލްގެ އޮފީހަށް ރައްދުކުރުން؛\n(ގ) އެޓަރނީ ޖެނެރަލްގެ އޮފީހާއި ވަކީލާ ދެމެދު ވެވޭ އެއްބަސްވުމުގެ ދަށުން ވަކީލު އަދާކުރަންޖެހޭ އެންމެހައި ޒިންމާތައް އަދާކުރުން.\n23 ވަނަ މާއްދާ - އުވައިލެވޭ ގަވާއިދުގާނޫނީ ވަކީލާއި، ގަނޫނީ ވަކީލެއްގެ އެހީތެރިކަމަށް އެދޭ މީހާގެ އިމްތިޔާޒުތައް\nގާނޫނީ ވަކީލާއި ގާނޫނީ ވަކީލެއްގެ އެހީތެރިކަމަށް އެދޭ ފަރާތާ ދެމެދު އޮންނަ ގުޅުމުގެ ދަށުން ލިބިދޭ އެންމެހައި އިމްތިޔާޒުތައް، ގާނޫނީ އެހީތެރިކަން ލިބޭ ފަރާތަށާއި އޭނާއަށް ގާނޫނީ އެހީތެރިކަން ފޯރުކޮށްދޭ ގާނޫނީ ވަކީލަށްވެސް ލިބިގެންވެއެވެ.\n24 ވަނަ މާއްދާ - އުވައިލެވޭ ގަވާއިދު\nގާނޫނީ ވަކީލު ވަކިކުރުން އަންނަނިވި ހާލަތްތަކުގައި، މި ގަވާއިދުގެ ދަށުން އެޓަރނީ ޖެނެރަލްގެ އޮފީހުން އައްޔަނު ކޮށްފައިވާ ވަކީލު ވަކިކުރުމުގެ ބާރު، އެޓަރނީ ޖެނެރަލްގެ އޮފީހަށް ލިބިގެންވެއެވެ.\n(ހ) އައްޔަނު ކޮށްފައިވާ ގާނޫނީ ވަކީލުގެ އެހީތެރިކަން ބޭނުންނުވާކަމަށް، ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދޭ ފަރާތުން، ސަބަބު ބަޔާންކޮށް ލިޔުމުން އެޓަރނީ ޖެނެރަލްގެ އޮފީހަށް ހުށަހެޅުން؛\n(ށ) އައްޔަނު ކުރެވިފައިވާ ގާނޫނީ ވަކީލުގެ ގާނޫނީ ވަކީލުކަމުގެ ހުއްދަ ވަގުތީގޮތުން ހިފެހެއްޓުން އަދި/ނުވަތަ ބާތިލުކުރުން؛\n(ނ) އައްޔަނު ކޮށްފައިވާ ގާނޫނީ ވަކީލު، އެޓަރނީ ޖެނެރަލްގެ އޮފީހާއެކު ވެފައިވާ އެއްބަސްވުމާ ޚިލާފުވުން؛\n(ރ) އައްޔަނު ކޮށްފައިވާ ގާނޫނީ ވަކީލާއި އެޓަރނީ ޖެނެރަލްގެ އޮފީހާ ދެމެދު ވެފައިވާ އެއްބަސްވުމުގެ މަގުސަދު ހާސިލުކުރުމަށް ހުރަސްއެޅޭފަދަ އެހެން ސަބަބެއް މެދުވެރިވުން.\nށަކުވާ ހުށަހެޅުމާއި ބެލުން\n25 ވަނަ މާއްދާ - އުވައިލެވޭ ގަވާއިދުށަކުވާ ހުށަހެޅުން\n(ހ) ދައުލަތުން ގާނޫނީ ވަކީލެއްގެ އެހީތެރިކަން ފޯރުކޮށްދިނުމާ ގުޅޭގޮތުން، އަންނަނިވި ފަރާތްތަކަށް ށަކުވާ ހުށަހެޅޭނެއެވެ.\nގާނޫނީ ވަކީލެއްގެ އެހީތެރިކަން ހޯދުމަށް އެދޭ މީހާ ނުވަތަ ކުއްޖާ؛\nގާނޫނީ ވަކީލެއްގެ އެހީތެރިކަން ހޯދުމަށް އެދެނީ ކުޑަކުއްޖަކު ނަމަ، އޭނާގެ ފަރާތުން އޭނާގެ ބެލެނިވެރިޔާ، ނުވަތަ ބަލަދުވެރިޔާ، ނުވަތަ ކުޑަކުދިންގެ ހައްގުތައް ރައްކައުތެރިކުރުމުގެ ޒިންމާ އޮންނަ ދައުލަތުގެ ކަމާބެހޭ އިދާރާ، ނުވަތަ ކަމާބެހޭ ކޯޓު؛\nގާނޫނީ ވަކީލެއްގެ އެހީތެރިކަން ހޯދުމަށް އެދެނީ އުމުރުން ދުވަސްވީ މީހަކު ނަމަ، ނުވަތަ ޚާއްސަ އެހީއަށް ބޭނުންވާ މީހަކު ނަމަ، އެ ފަރާތުގެ އާއިލާ، ނުވަތަ އެ ފަރާތް ބެލުމުގެ ޒިންމާއާ ހަވާލުކުރެވިފައިވާ ފަރާތް، ނުވަތަ އެފަދަ ފަރާތްތަކުގެ ހައްގުތައް ރައްކައުތެރިކުރުމުގެ ޒިންމާ އޮންނަ ދައުލަތުގެ ކަމާބެހޭ އިދާރާ، ނުވަތަ ކަމާބެހޭ ކޯޓު؛\nއެޓަރނީ ޖެނެރަލްގެ އޮފީހުން އައްޔަނުކޮށްފައިވާ ގާނޫނީ ވަކީލު؛\nޖިނާއީ އަދުލުގެ ނިޒާމުގައި ހިމެނޭ އިދާރާތައް.\n(ށ) މި މާއްދާގެ (ހ) ގައި ބަޔާންކޮށްފައިވާ ފަރާތަކުން ށަކުވާއެއް ހުށަހަޅާނީ، ލިޔުމުން އެޓަރނީ ޖެނެރަލްގެ އޮފީހަށެވެ.\n26 ވަނަ މާއްދާ - އުވައިލެވޭ ގަވާއިދުށަކުވާ ބަލައިގަތުމާއި ޖަވާބު ދިނުން\nއެޓަރނީ ޖެނެރަލްގެ އޮފީހަށް ށަކުވާއެއް ހުށަހެޅުމުން، އެ ށަކުވާއެއް ހުށަހެޅޭތާ 14 (ސާދަ) ދުވަހުގެ ތެރޭގައި އެ ށަކުވާއަކާ ގުޅޭ ގޮތުން ނިންމި ނިންމުން، ށަކުވާ ހުށަހެޅި ފަރާތަށް ލިޔުމުން އަންގަންވާނެއެވެ.\n27 ވަނަ މާއްދާ - އުވައިލެވޭ ގަވާއިދުށަކުވާ ބެލުމަށްފަހު އަމަލުކުރާނެ ގޮތް\nމި ގަވާއިދުގެ 25 ވަނަ މާއްދާގެ ދަށުން ހުށަހަޅާ ށަކުވާއެއް ބެލުމަށްފަހު، އަންނަނިވި ފިޔަވަޅުތައް އެޅުމުގެ އިހްތިޔާރު، އެޓަރނީ ޖެނެރަލްގެ އޮފީހަށް ލިބިގެންވެއެވެ.\n(ހ) ހުށަހަޅައިފައިވާ ށަކުވާއަކީ ގާނޫނީ ވަކީލުގެ ޒިންމާ އަދާނުކުރުމާ ގުޅޭގޮތުން ހުށަހެޅިފައިވާ ށަކުވާއެއްނަމަ، އެކަމުގެ ކުޑަބޮޑުމިނަށް ބަލައި، ވަކީލަށް ނަސޭހަތްތެރިވުން، ނުވަތަ ވަކީލާއެކު ވެފައިވާ އެއްބަސްވުން ބާތިލުކުރުން؛\n(ށ) މި މާއްދާގެ (ހ) ގައި ބަޔާންކޮށްފައިވާ ގޮތުގެ މަތިން ގާނޫނީ ވަކީލާއެކު ވެފައިވާ އެއްބަސްވުން ބާތިލުކުރާ ހާލަތުގައި، އެ މައްސަލައަށް އެހެން ވަކީލަކު ހަމަޖައްސައިދިނުން؛\n(ނ) ހުށަހެޅިފައިވާ ށަކުވާއަކީ، ދައުލަތުގެ ފަރާތުން ގާނޫނީ ވަކީލެއްގެ އެހީތެރިކަން ހޯދުމަށް އެދޭ ފަރާތާ ގުޅޭގޮތުން ހުށަހެޅިފައިވާ ށަކުވާއެއްނަމަ، އެކަމުގެ ކުޑަބޮޑުމިނަށް ބަލައި، އެކަން ތަކުރާރު ނުކުރުމަށް ނަސޭހަތްތެރިވުން، ނުވަތަ އެ ފަރާތަކަށް ގާނޫނީ ވަކީލެއްގެ އެހީތެރިކަން ފޯރުކޮށްދިނުން ހުއްޓައިލުން.\n28 ވަނަ މާއްދާ - އުވައިލެވޭ ގަވާއިދުޖަދުވަލަކީ ގަވާއިދުގެ ބައެއް ކަމުގައި ކަނޑައެޅުން\nމި ގަވާއިދުގެ ޖަދުވަލުތަކަކީ މި ގަވާއިދުގެ ބައެކެވެ.\n29 ވަނަ މާއްދާ - އުވައިލެވޭ ގަވާއިދު\nމި ގަވާއިދަށް އަމަލުކުރަން ފެށުމުން، ގަވާއިދު ނަންބަރު 78/2017 (ޖިނާއީ ބޮޑެތި މައްސަލަތަކުގައި ތުހުމަތުކުރެވޭ މީހުންގެ ތެރެއިން ގާނޫނީ ވަކީލެއްގެ އެހީތެރިކަން ހޯދޭ ފަދަ މާލީ ތަނަވަސްކަމެއް ނެތް މީހުންނަށް ދައުލަތުން ގާނޫނީ ވަކީލެއްގެ އެހިތެރިކަން ފޯރުކޮށްދިނުމާބެހޭ ގަވާއިދު) އުވުނީއެވެ.\n30 ވަނަ މާއްދާ - ގަވާއިދަށް އަމަލުކުރަން ފެށުން\nމި ގަވާއިދަށް އަމަލުކުރަން ފަށާނީ، ދިވެހިސަރުކާރުގެ ގެޒެޓުގައި މި ގަވާއިދު ށާއިއުކުރާ ދުވަހުން ފެށިގެންނެވެ.\n31 ވަނަ މާއްދާ - މާނަކުރުން\nމި ގަވާއިދުގައި އެހެން ގޮތަކަށް ބަޔާންކޮށްފައި ނުވާހައި ހިނދަކު، އަންނަނިވި ލަފުޒުތަކާއި އިބާރާތްތަކަށް ދީފައިވަނީ، އެ ލަފުޒުތަކާއި އިބާރާތްތަކަށް ތިރީގައި ދީފައިވާ މާނަކުރުމެވެ.\n(ހ) "ތުހުމަތުކުރެވޭ މީހާ" ކަމަށް ބަޔާންކޮށްފައި އެވަނީ، ބޮޑެތި މީހުންނާއި ކުޑަކުދިން ހިމެނޭ ގޮތަށް، ޖިނާއީ ކުށެއް ކުރިކަމުގެ ތުހުމަތުކުރެވިގެން އެ މީހަކާ ދެކޮޅަށް ގާނޫނު ނަންބަރު 12/2016 (ޖިނާއީ އިޖުރާއަތުގެ ގާނޫނު) ގެ ދަށުން ތަހުގީގު ހިންގެމުންދާ ނުވަތަ ހިންގައިފައިވީނަމަވެސް، އެ ކުށުގެ ދައުވާ އުފުލިފައިނުވާ ނުވަތަ ދައުވާ އުފުލިފައިވިޔަސް، ކުށް ސާބިތުވެފައިނުވާ މީހާއަށެވެ.\n(ށ) "ކުޑަކުދިން" ކަމަށް ބަޔާންކޮށްފައި އެވަނީ، ގާނޫނު ނަންބަރު 19/2019 (ކުޑަކުދިންގެ ހައްގުތައް ރައްކާތެރިކުރުމުގެ ގާނޫނު) ގެ4ވަނަ މާއްދާގައި ކުޑަކުދިންނަށް ދީފައިވާ މާނަކުރުމަށެވެ.\n(ނ) "ތަހުގީގު މަރުހަލާ" ކަމަށް ބުނެފައި އެވަނީ، ގާނޫނު ނަންބަރު 12/2016 (ޖިނާއީ އިޖުރާއަތުގެ ގާނޫނު) ގެ3ވަނަ މާއްދާގެ (ށ) ގައި ދީފައިވާ މާނަކުރުމަށެވެ.\n(ރ) "ދައުވާކުރުމުގެ މަރުހަލާ" ކަމަށް ބުނެފައި އެވަނީ، ގާނޫނު ނަންބަރު 12/2016 (ޖިނާއީ އިޖުރާއަތުގެ ގާނޫނު) ގެ3ވަނަ މާއްދާގެ (ނ) ގައި ދީފައިވާ މާނަކުރުމަށެވެ.\n(ބ) "ށަރީއަތުގެ އެކި މަރުހަލާތައް" ކަމަށް ބުނެފައި އެވަނީ، އިސްތިއުނާފު މަރުހަލާތައް ހިމެނޭގޮތުން، ގާނޫނު ނަންބަރު 12/2016 (ޖިނާއީ އިޖުރާއަތުގެ ގާނޫނު) ގެ3ވަނަ މާއްދާގެ (ރ) އާއި، (ބ) އާއި، (ޅ) ގައި ދީފައިވާ މާނަކުރުމަށެވެ.\n(ޖަދުވަލު 1، 2، އަދި3އެޓޭޗްކުރެވިފައިވާ ފައިލުގައި ހިމެނިފައި)\nޖިނާއީ އިޖްރާއަތުގެ ގާނޫނު (ގާނޫނު ނަންބަރު 12/2016)\nކުޑަކުދިންގެ އަދުލުގެ ގާނޫނު (ގާނޫނު ނަންބަރު 18/2019)\nmWc_2021-R-4 Regulation on Legal Aid Provision by State.pdf


އަޙްމަދު މަޙްލޫފަށާއި އެމަނިކުފާނުގެ ޢާއިލާއަށް އަނިޔާވެރިވެ، ފުރައްސާރަކުރާކުރުން ކުށްވެރިކުރުން – Maldivian Democratic Party\n04 އޭޕްރީލް 2015\nއަޙްމަދު މަޙްލޫފަށާއި އެމަނިކުފާނުގެ ޢާއިލާއަށް އަނިޔާވެރިވެ، ފުރައްސާރަކުރާކުރުން ކުށްވެރިކުރުން\nއަނިޔާވެރިކަމާ ދެކޮޅަށް ކުރަމުންދާ މުޒާހަރާގެ ތެރެއިން ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރ ޢަޙްމަދު މަޙުލޫފް ހައްޔަރުކުރުމަށްފަހު މިހާރު ކްރިމިނަލް ކޯޓުން ފާޅުކަންބޮޑުގޮތެއްގައި އެމަނިކުފާނަށް އަނިޔާވެރިވެ، އަދި ފުލުހުން ފާޅުކަންބޮޑުގޮތެއްގައި އެމަނިކުފާނުގެ ޢާއިލާއަށް އަނިޔާވެރިވެ ފުރައްސާރަކުރަމުންދާ ދިއުމާމެދު ދިވެހިރައްޔިތުންގެ ޑިމޮކްރެޓިކް ޕާރޓީ (އެމް.ޑީ.ޕީ) އިން އިންތިހާއަށް ކަންބޮޑުވުން ފާޅުކޮށް އެކަން އެންމެ ހަރުއަޑުން ކުށްވެރިކުރަމެވެ.\nދަޢުވާކުރުމަކާ ނުލައި އަޙްމަދު މަޙްލޫފުގެ ބަންދު މުއްދަތަށް ޖުމްލަ 25 ދުވަސް ކްރިމިނަލް ކޯޓުން މިހާތަނަށް ޖަހާފައިވުމަކީ އެކަމުގައި ބަހުސްކުރުމުގެ އެއްވެސް ޖާގައެއް ނެތް، އަދި ފާޅުގައި ވެފައިވާ އަނިޔާވެރިކަމެއްކަމުގައި ދެކެމެވެ. އެބާވަތުގެ މައްސަލަތަކުގައި، އަދި ދަޢުވާކުރުމަކާ ވެސް ނުލައި ޙައްޔަރުގައި ބެހެއްޓުމަކީ ރާއްޖޭގެ ޤާނޫނު އަސާސީއާއި މިނިވަން ޑިމޮކްރެޓިކް މުޖުތަމަޢުތަކުގައި ކަނޑައަޅާފައިވާ މިންގަނޑުތަކާއި ހަމަތަކާ ކަނޑައެޅިގެން ޚިލާފުކަމެކެވެ. ނުވަތަ އެ ބަންދަކީ ސީދާ ޣައިރު ޤާނޫނީ ބަންދެކެވެ. އަދި މުޒާހަރާތަކަށް ނުދިއުމަށާއި އޭގެ އިތުރުން4މީހުންނަށްވުރެ ގިނަ މީހުން ތިބޭ ތަނަކަށް ނުދިއުމަށް ކޯޓުން ޝަރުތުކުރުމަކީ އަސާސީ ޙައްޤުތަކާއި ޤާނޫނީ ހަމަތަކާމެދު ޣާފިލުވެފައިވާ މިންވަރު ވެސް ހާމަވެގެންދާކަމެކެވެ.\nއަޙްމަދު މަޙުލޫފަށް މިފަދައިން ނުޙައްޤުން އަނިޔާވެރިވެފައިވީހިނދު، އެމަނިކުފާނުގެ އަނބިކަނބަލުން ކްރިމިނަލް ކޯޓު ސަރަޙައްދުގައި ހުންނަވަނިކޮށް ފިރިހެން ފުލުންތަކެއް އަރައިގަނެ، އެކަމަނާގެ ބަނޑުކޮޅާއި އަދި ހަށިކޮޅުގެ އެނޫން ތަންތާނގައި ހިފައި، ފުރައްސާރަކޮށް، އަދި އެކަމަނާގެ އަތް އަނބުރާލައި، އިނިގިލި ބިންދާލަން މަސައްކަތްކޮށްފައިވެއެވެ. އަދި މި މުޑުދާރު ނުބައި ޢަމަލު ހިންގާފައިވަނީ މީހުންގެ ކުރިމަތީގައި ފިރިހެން ފުލުހުންތަކެއްކަން ކަންބޮޑުވުމާއެކު ފާހަގަކުރަމެވެ. މިފަދަ އަނިޔާވެރިކަމާއި ފުރައްސާރަކުރުން ޢަޙްމަދު މަޙުލޫފުގެ އިތުރުން އަނބިކަނބަލުންނަށް ވެސް ފާޅުކަން ބޮޑުގޮތެއްގައި ރައްދުކުރާކުރުމަކީ މިރާއްޖޭގައި ދެން ދިބި ރައްޔިތުންނަށް މި ސަރުކާރުން ދޭ ނުރައްކާތެރި އިންޒާރެއްކަމުގައި ދެކެމެވެ.\nއެހެންކަމުން، މި މައްސަލަތައް ދައުލަތުގެ ކަމާބެހޭ މުވައްސަސާތަކުން އިޙްމާލުވުމެއް ނެތި ވަގުތުން ބަލައި ފިޔަވަޅުއެޅުމަށް އެމް.ޑީ.ޕީ އިން ގޮވާލަމެވެ.\n4 އޭޕްރިލް 2015


Masthuva thakethyge vabaa in raaje salaamai kuran ai gulhaalama - AO News\nމަސްތުވާތަކެއްޗަކީ ރާއްޖޭގެ ގިނަ ޒުވާނުން މިހާރު ތަހައްމަލް ކުރަމުންދާ އޭގެ ވަބާއިން ސަލާމަތް ނުވެވިފައި ނުވަތަ ސަލާމަތް ވުމަށް ފުރުސްތު ނުލިބިފައިވާ ނުރައްކާތެރި ވަބާއެކެވެ. މަސްތުވާ ތަކެތީގެ ވަބާގައި ޖެހި ދިވެހި އެތައް ދަރިން މިވަނީ ހަލާކާއި ގެއްލުމުގެ ތެރެޔަށް ޣަރަޤުވެފައެވެ. މަސްތުވާ ތަކެތީގެ ސަބަބުން އާއިލާތައް ރޫޅި އަނބި ދަރިން ބިކަހާލުގައި ޖެހިފައިތިބި މީހުންވެސް ރާއްޖޭގައި މަދެއްނޫނެވެ.\nއެންމެ ފުރަތަމަ މަސްތުވާ ތަކެއްޗަކީ ކޮބައިކަން ބަލާލަމާ ހިނގާށެވެ. ގިނަ މީހުންނަށް ހީކުރެވިފައި އޮންނަނީ މަސްތުވާ ތަކެތި މާނަކުރަނީ ހަމައެކަނި ބްރައުން ޝުގަރ ނުވަތަ ހެރޮއިންއަށް ކަމަށެވެ. އެހެންނަމަވެސް މިއީ ކުށްހީއެކެވެ. މަސްތުވާ ތަކެތީގެ ތެރޭގައި ހެރޮއިން، ކޮކެއިން، ވީޑް، ހޭޝް އޮއިލް، ހޭޝް، ކްރިސްޓަލް މެތް، ބަގުރާ، ރާއްޖޭގައި ކައްކާ ރާ (ބޮގަރު)ގެ އިތުރުން ތަފާތު އެތައް ވައްތަރުގެ ކެމިކަލްސް އަދި ބައެއް ޑަކްޓަރީ ބޭސްވެސް ހިމެނެއެވެ.\nރާއްޖޭގައި ކާބަފައިންގެ ޒަމާނުގައި މަސްތުވާ ތަކެތި ވަނީ ތާރަފްކޮށްފައެވެ. އެގޮތުން ބަލާލާއިރު ނަވާރަ ސަތޭކައިގެ އަހަރުތަކުގައި ރާއްޖޭގެ އިސްބޭފުޅުންގެ ގަނޑުވަރުތަކުގެ ތެރެއިން މަސްތުވާ ތަކެތި ބޭނުން ކޮށްފައިވާ ކަމަށް ތުންތުންމަތިން ވަނީ ވާހަކަ ދެކެވިފައެވެ. ސީދާ ހެކި ފެންނަން ނެތް ކަމުގައިވިޔަސް ގަނޑުވަރުތަކުގައި މަސައްކަތްކުރަން އުޅުއްވި މީހުންގެ ފަރާތުން އެގިފައިވާ ގޮތުން އެތަންތާނގައި މަސްތުވާ ތަކެތީގެ ބާވަތެއް ކަމަށްވާ އަފިހުން ބޭނުން ކުރަމުންދިޔަކަމަށްވެއެވެ.\nއެހާރާއި މިހާރަށް ބަލާލާއިރު އެޒަމާނުގައި ރާއްޖޭގައި މަސްތުވާ ތަކެތީގެ ގިނަބާވަތްތައް ތައާރަފްވެފައި ނެތްކަމުގައި ވިޔަސް މިހާރު ރާއްޖޭގައި މަސްތުވާ ތަކެތީގެ ތަފާތު ވައްތަރުތަކާއި އެކަމަށް ބޭނުންކުރާ އާލާތްތަކަށް މިވަނީ ބަދަލު އައިސްފައެވެ. މިހާރުގެ ކުދިން އެކަންތައް ކުރަމުންދަނީ މާ އެޑްވާންސްކޮށެވެ.\n1980ގެ ފަހުކޮޅުގައި ރާއްޖޭގައި ބޭނުންކުރަމުން ދިޔައީ ހޭޝް އޮއިލް އާއި ބަނގުރަލެވެ. އަދި 1990 ގެ ކުރީކޮޅުގައި ހެރޮއިން ތައާރަފްވެގެން ދިޔުމުން ދިވެހިންގެ ތެރޭގައި އެންމެ މަޤްބޫލުކަމެއް ހޯދާފައިވަނީ ހެރޮއިންއެވެ. ދެހާހުގެ އަހަރުތަކުގައި މަސްތުވާ ތަކެތީގެ ގޮތުގައި ރާއްޖޭގައި ތައާރަފްވެގެން އައީ ތަފާތު ވައްތަރުގެ ކެމިކަލްތަކާއި ފުރާނައަށް ނުރައްކާވާ ވައްތަރުގެ މަސްތުވާ ތަކެއްޗެވެ. މިހާރު ދިވެހިންގެ ތެރޭގައި މަސްތުވާތަކެތި ބޭނުންކުރުން މިވަނީ ޓްރެންޑަކަށް ވެފައެވެ. ޒަމާނީ ފެށަނަކަށްވެފައެވެ. ޒުވާން ޖީލުތަކުގެ ކުދިން މަސްތުވާ ތަކެތީގެ ވަބާގައި ޖެހިގެން މިދަނީ އެއީ ޓްރެންޑެއް ކަމަށް ދެކި މޮޅުކަމައްގެ ގޮތުގައި އެކުދިންނަށް ވިސްނޭތީއެވެ.\nގިނަފަހަރު ކުއްޖާ މަސްތުވާތަކެތި ބޭޏުންކުރުމުގެ މަރުހަލާއަށް ދަނީ ހަމަހުރެފައެއް ނޫނެވެ. އެއީ އެކި ދުވަސްތަކުގެ މަތިން އެކި މަރުހަލާތަކުގައި ކުއްޖާ ތަހައްމަލްކުރަންޖެހޭ ތަފާތު ކަންތައްތަކުގެ ސަބަބުން (ގަނާކުރުން، ހަނގާކުރުން) އެމަގު ހިޔާރުކުރެވެނީއެވެ. ކުއްޖާ އުޅެ ބޮޑުވާ މާހައުލުގެ ސަބަބުންނާއި، ޖިސްމާނީ އަދި ނަފްސާނީ އަނިޔާތަކާ ކުރިމަތިލާންޖެހުމުން، އަދި ގެންގުޅޭ އެކުވެރިންގެ ސަބަބުންވެސް މަގުއޮޅިގެންދެއެވެ.\nމަސްތުވާތަކެއްޗާ ކައިރިވާ ގިނަ މީހުންނަށް ހީވެފައި އޮންނަނީ މިއީ ދެވިނުހިފާ އެއްޗެއްގެ ގޮތުގައެވެ. އޭގެ ގޮތް ބަލާލުމަށް ނުވަތަ ތިމާގެ މޮޅުކަން ދައްކާލުމަށްވެސް މަސްތުވާ ތަކެތި އިޚުތިޔާރުކޮށްފައި އެބަހުއްޓެވެ. “އެއްފަހަރު ބޭނުން ކޮށްލިޔަސް ނުވާނެ ކަމެއް” މިހެން ހިތާ މަސްތުވާ ތަކެތި ބޭނުން ކުރަން ފަށާ އޭގެ ނުރައްކަލުން ސަލާމަތް ނުވެވި ތިބި މީހުންވެސް އެބަތިއްބެވެ. އެހެންނަމަވެސް ވިސްނާށެވެ. މަސްތުވާ ކޮންމެ އެއްޗަކީ އެޔަށް އިންސާނާ ދެވިހިފާ އެއްޗެކެވެ.\nއިސްލާމީ ޝަރީއަތުގައި ތިން ފަހަރެއްގެ މަތިން މިކަންތައް ވަނީ ހަރާމް ކުރައްވާފައެވެ. ކީރިތި ޤުރުއާނުގެ ﷲ ތައާލާ ވަނީ މަސްތުވާ ތަކެތި ބޭނުންކުރުމަކީ ޝައިތާނާގެ އަމަލުތަކުގެ ތެރެއިންވާ އަމަލެއް ކަމަށް ބަޔާންކޮށްފައެވެ. ޝައްކެއްވެސް ނެތްގޮތުގައި މިކަން މިގޮތަށް ލބަޔާންކުރައްވާފައި ވުމުގެ މުރާދަކީ މަސްތުވާ ތަކެއްޗަކީ އެއްވެސް ފައިދާއެއް ހުރި އެއްޗަކަށް ނުވާތާނގައި އެޔަށް ދެވި ހިފާލެއް ބޮޑުކަމެވެ. އަދި އިންސާނާގެ ފުރާނައަށް ގެއްލުންދެނިވި އެއްޗަކަށް ވާތީއެވެ.\nއެހެންނަމަވެސް އަޒުމަކާއެކީ ހިތްވަރުކޮށްފިނަމަ މިއީ ފަރުވާ ހޯދިދާނެ ކަމެކެވެ. ހިތާމަޔަކީ މަސްތުވާ ތަކެތި ޙިޔާރުކުރާ ކުދިން މިމުޖުތަމައުގައި އެކަހެރިކޮށް ބާކީ ކޮށްލާތީއެވެ. އެކުދިންނަށް ފަރުވާ ހޯދައިދީ މިމުޖުތަމައުގައި ބޭނުންތެރި ބަޔަކަށް ހެދުމަށް ގަދައަޅާ މަސައްކަތް ނުކުރެވޭތީއެވެ.\nހަޤީޤަތުގައި މިފަދަ ވަބާއިން ޤައުމު ސަލާމަތް ކުރުމަކީ ކޮންމެ ފަރުދެއްގެވެސް ފަރުދީ ޒިންމާއަކަށް ހަދަން އެބަޖެހެއެވެ. އެގޮތުން ބަލާލާއިރު އެކިއެކި ޕްލެޓްފޯމްތަކުގައި މިކަންތައްތަކުގެ ވާހަކަ ދައްކައި ދީނީ އިލްމުވެރިންގެ އެހީތެރިކަމާއެކީ އިސްލާމްދީނުގައި މިކަންތައް އޮންނަ ގޮތްތައް އެކުދިންނަށް ސާފްކޮށްދޭން އެބަޖެހެއެވެ. އޭގެން ސަލާމަތް ވުމަށް ކީރިތި ރަސޫލާގެ ޒަމާނުގައި ސަހާބީން ކަންތައްތައް ކުރެއްވި ގޮތްތައް ކިޔައިދީ އެކުދިންނަށް ނަސޭހަތްތެރި ވާންވީއެވެ.\nމިފަދަ ކުދިންގެ އާއިލާތައް ހޭލުންތެރިކުރުވުމުގެ ގޮތުން އެން.ޖީ.އޯ ތަކުގެ ރޯލްވެސް ކުޑައެއްނުވާނެއެވެ. މިއީ ނުރައްކާތެރި ކަމެއް ކަމާއި މިކަމުގެ ތެރެޔަށް ކުއްޖާ ވަދެގެން ދާގޮތާއި ނުވަތަ ވަދެވިފައި ހުންނައިރު އެކުއްޖާއަށް އަންނަ ބަދަލުތަކާއި އެކުއްޖާ ދޭތެރޭ ކަންތައް ކުރަންވީ ގޮތުގެ މައުލޫމާތު އެން.ޖީ.އޯ ތަކުން އާއިލާތަކަށް ފޯރުކޮށްދެވިދާނެއެވެ. އަދި މިކަމުން ކުއްޖާ ސަލާމަތް ކުރުމަށް ރާއްޖޭގައި ހުޅުވިފައިވާ ފުރުސަތުތަކާ ބެހޭގޮތުން ހޭލުންތެރި ކުރުވަން އެބަޖެހެއެވެ.\nމިހާރަކަށް އައިސް ރާއްޖޭގައި ފެންނަމުންދާ އުފާވެރި މަންޒަރަކީ މަސްތުވާ ތަކެތީގެ ވަބާގައި ޖެހިފައި ތިބޭ ކުދިން ރިކަވަރީ އެޑިކްޓުންގެ ގޮތުގައި މުޖުތަމައުތެރެޔަށް ނެރުމަށް ސަރުކާރުން ކެނޑިނޭޅި ކުރަމުންދާ މަސައްކަތެވެ. އެހެންނަމަވެސް މިކަމުގައި މިހާރަށްވުރެވެސް ބޮޑަށް ސަރުކާރުން ފިޔަވަޅު އަޅަން އެބަޖެހެއެވެ. މިކަހަލަ ކުދިންނަށް ފަރުވާ ދެވޭނެ ގިނަ ސެންޓަރުތައް ރާއްޖޭގައި ޤާއިމުކޮށް އެކުދިންނަށް ކުރިޔަށް ދެވޭނެ ގިނަ ފުރުސަތުތައް ހުޅުވާލަން އެބަޖެހެއެވެ. ހަމައެކަނި ހިންމަފުށީގައި ފަރުވާދޭ ސެންޓަރެއް ހުރުމަކުން އަދި ނިމުނީކީނޫނެވެ. މަސްތުވާތަކެތީގެ ޝިކާރައަށްވެފައި ތިބޭ ކުދިންނަށް ފަރުވާދޭ ސެންޓަރެއްގެ ގޮތުގައި ރާއްޖޭގައި މިހާރު ހުރި ހަމައެކަނި ސެންޓަރަކީ ހިންމަފުށީގައި ހުންނަ ސެންޓަރު ކަމުގައި ނުހަދައި، ރާއްޖޭގެ އެކި ކަންކޮޅުތަކުގައި ފަރުވާދޭ ސެންޓަރުތައް އަޅަންވީއެވެ.\nމިހާރު ރާއްޖޭގައި މިކަންތައް އޮންނަ އުސޫލަށް ބަލާލާއިރު އައްޑޫގައި ހުންނަ ކުއްޖާވެސް ފަރުވާހޯދަން ދާން މިޖެހެނީ ހިންމަފުއްޓަށެވެ. ތުރާކުނުގައި ހުންނަ ކުއްޖާވެސް ދާން މިޖެހެނީ ހިންމަފުއްޓަށެވެ. އެހެންނަމަވެސް އައްޑޫ ކުއްޖާއަށް އައްޑޫއިން ފަރުވާ ލިބޭ ކަމަށް ވަންޏާ އެކުއްޖާއަށް ފަރުވާ ހޯދުމުގައި ލުއިތަކާއިއެކު ފަސޭހަ ރަހުމަތަކުން މިކަންތަކުން ސަލާމަތް ވެވިދާނެ ކަމީ ޝައްކެތްވެސް އޮތް ކަމެއް ނޫނެވެ. ސަބަބަކީ ހުރިހާ ކުދިންނަކީ ފަރުވާ ހޯދުމަށް ހިންމަފުއްޓަށް ދެވޭނެ ލަޔާގަތެއް ހުރި ކުއްޖަކަށްނުވެ ހިގައިދާނެތީއެވެ. ބައެއްފަހަރު މާލީ ދަތިކަމުގެ ސަބަބުން އަނެއްބައި ފަހަރު އާއިލާގެ އެއްބާރުލުން ނުލިބުމުގެ ސަބަބުންވެސް ފަރުވާ ހޯދަން ބޭނުންވިޔަސް އެކަމަށް މަގުހުޅުވިގެންނުދާ ފަހަރުވެސް އަންނާތީއެވެ.\nގދ އަދި ގއ ގެ އިތުރުން އައްޑޫ ފުވައްމުލައް ކަހަލަ ބޮޑެތި އަތޮޅުތަކުގައި ރީހެބްތައް ޤާއިމުކުރުން ވެގެންދާނީ ކުޑަ ޚަރަދަކުން ބޮޑު ފައިދާތަކެއް މިމުޖުތަމައުއަށް ހޯދަން ހުޅުވިގެންދާނެ މަގަކަށެވެ. މަސްތުވާ ތަކެތީގެ ހުރި ވޭން ތަހައްމަލްކޮށްފައިވާ ކުދިންނަށް އެސެންޓަރުތަކުން ވަޒީފާ ދީގެން ޕްރޮގްރާމްތައް ކުރިޔަށް ގެންދެވިދާނެއެވެ. މިކަން ވެގެންދާނީ ވަރަށް ފައިދާކުރުވަނިވި ކަމަކަށެވެ. ސަބަބަކީ ކުރިން އެވޭން ތަހައްމަލްކޮށްފައިވާ ކުއްޖަކަށް އެކަކު އަނެކަކުގެ އިހުސާސްތައް ދެނެގަނެ ފަރުވާކުރަން ފަސޭހަވާނެތީއެވެ.\nމަސްތުވާތަކެތީގެ ޝިކާރައަށް ވެފައިވާ ކުދިންނަކީ ދިރިއުޅުމުގެ ވަކި ހިސާބަކުން ވަރަށް ހިތްދަތިކޮށް އުޅޭ ކުދިންކަމުން މާލެ ގޮސް ފަރުވާ ނަގާނެފަދަ ޤާބިލިއްޔަތުކަމެއް ނުހުރެ ހިގައިދާނެއެވެ. ގިނަ ފަހަރަށް އެފަދަކުދިންނަށް އާއިލާއިން އަޅާލުމާއި ލޯބި ނުލިބުމުގެ ސަބަބުން ފަރުވާއަށް ހުރަސްއެޅިގެންދާ ކަމީ ވިސްނާލަން ޖެހޭ މުހިންމު ކަމެކެވެ. އެހެންކަމުން ޑްރަގް ކޯޓުން ހުކުމްކުރުމަށްފަހު ރީހެބަށް ނުދެވި ހުންނަންޖެހުމުގެ ސަބަބުން އެކުދިން ޖަލަށް ދާންޖެހޭ ފަހަރުވެސް އާދެއެވެ.\nމިހިސާބުން އަދި ނިމުނީކީނޫނެވެ. ގިނަފަހަރަށް ބެލެނެވެރިންނަށް ހީވެފައި އޮންނަނީ ރީހެބަށް ގޮސް ފަރުވާ ކުރުމުން މަސްތުވާ ތަކެތިން ސަލާމަތްވީ ކަމަށެވެ. އެކަމަކު އެކަން އޮތީ އެހެނެއްނޫނެވެ. ރީހެބަށް ގޮސް ރިކަވަރީ ވުމަށްފަހުގައިވެސް ރިލެޕްސްވުމުގެ ފުރުސަތު ވަރަށް ބޮޑަށް އޮވެއެވެ. އެހެނީ އެކުދިން ރަނގަޅުވެގެން މުޖުތަމައުއަށް ނުކުތްކަމުގައިވިޔަސް ހަޤީޤަތުގައި މުޖުތަމައުގައި ދިރިއުޅޭ މީހުންގެ ވިސްނުމާއި ފިކުރު ބަދަލެއްނުވެއެވެ. ވަޒީފާއަކަށް ކުރިމަތިލިޔަސް ނަންވެފައި އޮންނަނީ “ބުއި މީހެއް”ގެ ގޮތުގައެވެ. ވަޒީފާ ދިނުމުގައި އެފަދަ ކުދިން ގިނަފަހަރަށް ބާކީކޮށްލައެވެ. އެހެންކަމުން ވަޒީފާއެއް ނެތި އަތްމަތި ދަތިވުމުން ދިރިއުޅުމުގެ ކަންތައްތަކަށް ލާރި ހޯދަން މިޖެހެނީ ކޮންމެވެސް މަސައްކަތެއް ކުރާށެވެ. އެގޮތުން އެންމެ ފަސޭހައިން ލާރިހޯދޭނެ މަގަކަށް އެކުދިންނަށް ފެންނަނީ މަސްތުވާ ތަކެތި ވިއްކައިގެންނެވެ. އެހެންކަމުން އަނެއްކާވެސް މަސަތުވާ ތަކެއްޗާ ގާތްވެވެއެވެ. ނަތީޖާއަކަށް ވެގެންދަނީ އަނެއްކާވެސް ރިލެޕްސްވުމެވެ. މުސްކުޅިން ބުނެއުޅޭ ނޫންހެއްޔެވެ. އަތުގައި ހޭކެންޏާ ދަތުގައިވެސް ހޭކޭނެއެވެ.\nރިލެޕްސްއަކީ ޕްރޮސެސްއެކެވެ. ހުރެ ބަހައްޓާފައި މަސްތުވާ ތަކެއްޗަށް ދަނީކީނޫނެވެ. ކުއްޖާގެ ވިސްނުމާއި ޚިޔާލަށް ބަދަލުތަކެއް އައިސް ސިކުނޑި އެކަމަށް ބާރުއަޅަނީއެވެ. ގައިގައި އަޅާ ވޭނާއި ހިތްދަތިކަމުން ސަލާމަތްވުމަށް ފަރުވާއެއް ކަމަށް ސިކުނޑި ވިސްނުވައިދެނީ ރިލެޕްސްވުމެވެ.\nވަރަށް ފުރިހަމަ ލިޔުމެއް. މަސްތުވާތަކެއްޗާ ބެހޭގޮތުން މުޖުތަމައު މިއަށްވުރެ ބޮޑަށް ހޭލުންތެރިވާން އެބަޖެހޭ. ސަރުކާރުންވެސް މިކަން ހުއްޓުވަން އިތުރު މަސައްކަތްތަކެއް ކުރަން އެބަޖެހޭ.\nFrom where did u get the information that government has helped recovering addicts u are mistaken government does not want to encourage\nFake news. Not accurate


10 aharuge dhon dhari ah jinsee goana kuri bappa aku 15 aharah...\nކުޑަކުއްޖަކަށް ޖިންސީ ގޯނާ ކުރުން\nދޮން ދަރިއަށް ޖިންސީ ގޯނާ ކުރި ބައްޕައަކު 15 އަހަރަށް ޖަލަށް ލާން ޙުކުމް ކޮށްފި\nމި މައްސަލައަކީ ކުޑަހުވަދޫ މެޖިސްޓްރޭޓް ކޯޓުން ބެލި މައްސަލައެއް\nކުށް ސާބިތު ނުވާ ކަމަށް 2018 ވަނަ އަހަރު ނިންމި\nބައެއް ކަންކަމަށް އެ ކުއްޖާގެ ދޮން ބައްޕަ އިންކާރު ކޮށްފައި ނުވޭ\nކ. މާލެ | 26 އޮކްޓޯބަރ 2020 | ހޯމަ 15:56 | 3,551\nމިއީ ޕްރޮސެކިއުޓަރ ޖެނެރަލް އޮފީހުން އޭރު ހައިކޯޓުގައި އިސްތިއުނާފު ކުރި މައްސަލައެއް - ރާއްޖެއެމްވީ\n10 އަހަރުގެ ދޮން ދަރިއަށް ޖިންސީ ގޯނާ ކުރި ބައްޕައަކު 15 އަހަރަށް ޖަލަށް ލާން ހައިކޯޓުން ޙުކުމް ކޮށްފިއެވެ.\nމި މައްސަލައަކީ ކުޑަހުވަދޫ މެޖިސްޓްރޭޓް ކޯޓުން ބަލައި، ކުށް ސާބިތު ނުވާ ކަމަށް 2018 ވަނަ އަހަރު ނިންމާފައިވާ މައްސަލައެކެވެ. އެހެން ނަމަވެސް، މި މައްސަލަ ޕްރޮސެކިއުޓަރ ޖެނެރަލް އޮފީހުން އޭރު ހައިކޯޓުގައި އިސްތިއުނާފު ކުރީއެވެ.\nމި މައްސަލައިގެ ޙުކުމް ކުރުމަށް ހޯމަ ދުވަހު ބޭއްވި އަޑުއެހުމުގައި ވަނީ ކުޑަކުދިންނަށް ޖިންސީ ގޯނާ ކުރާ މީހުންނާމެދު ޚާއްސަ އުސޫލަކުން ޢަމަލު ކުރުމުގެ ޤާނޫނުގެ9ވަނަ މާއްދާގެ (ހ) އާ ޙަވާލާދީ އެ މާއްދާގެ (ށ) ގެ ދަށުން، އިތުބާރު ކުރެވޭ މަޤާމެއްގައި ހުރެ ކުޑަކުއްޖަކާމެދު ޖިންސީ ޢަމަލެއް ހިންގުމުގެ ކުށް ދައުވާލިބޭ މީހާގެ މައްޗަށް ސާބިތުވާ ކަމަށް ކަނޑައަޅައި، ކުޑަހުވަދޫ މެޖިސްޓްރޭޓް ކޯޓުގެ ނިންމުން ބާތިލު ކޮށްފައެވެ. އަދި މި ދައުވާ އެކަށީގެންވާ ޝައްކެއް ނެތް މިންވަރަށް ސާބިތުވާތީ އޭނާ 15 އަހަރު ދުވަހުގެ މުއްދަތަށް ޖަލަށް ލުމަށް ކޯޓުން ވަނީ ޙުކުމް ކޮށްފައެވެ.\nއެކަމާ ގުޅޭގޮތުން ހައިކޯޓުން ކުރި ޙުކުމުގައި ބުނީ، ދޮން ބައްޕަގެ ފަރާތުން 10 އަހަރުގެ މި ކުއްޖާއަށް ލިބުނު ޖިންސީ ގޯނާތަކުގެ ސަބަބުން އެ ކުއްޖާގެ ބިިކުރު ކެނޑިފައިވާ ކަމަށް މެޑިކޯ ލީޖަލް ރިޕޯޓުން ދައްކާ ކަމަށެވެ. އަދި ކުޑަކުއްޖާ ކިޔާދީފައިވާ ވާހަކަތަކާއި، ޑޮކްޓަރީ ގޮތުން ބެލި ބެލުމުން އެކަން އިތުރަށް ސާފުވެގެން ގޮސްފައިވާ ކަމަށް ޙުކުމުގައި ބަޔާން ކޮށްފައިވެއެވެ.\nއޭގެ އިތުރުން، ކުއްޖާގެ މަންމައަށް ފާހަގަވެފައިވާ ކަންކަމާއި، އޭގެ ތެރެއިން ބައެއް ކަންކަމަށް އެ ކުއްޖާގެ ދޮން ބައްޕަ އިންކާރު ކޮށްފައި ނުވާކަންވެސް ހައިކޯޓުގެ ޙުކުމުގައި ފާހަގަ ކޮށްފައިވެއެވެ. އަދި އެ ސަބަބުތަކާ ގުޅިގެން މެޖިސްޓްރޭޓް ކޯޓުގެ ނިންމުމަށް ބަދަލު ގެންނަން ޖެހޭކަން ހައިކޯޓުގެ ފަނޑިޔާރުންގެ އިއްތިފާޤުން ނިންމި ކަމަށްވެސް ބަޔާން ކޮށްފައިވެއެވެ.


Ras Online - ރޯދަމަހު ބޮޑެތި ލީގުތައް ކުރިއަށް؛ މުސްލިމް ކުޅުންތެރިން ތިބޭނީ ރޯދައަށްތަ؟\nރޯދަމަހު ބޮޑެތި ލީގުތައް ކުރިއަށް؛ މުސްލިމް ކުޅުންތެރިން ތިބޭނީ ރޯދައަށްތަ؟\nއަހުމަދު މަސްނޫމް 10 އޭޕްރީލު 2022 - 22:52\nއޭޕްރިލް އަދި މޭ މަހަކީ ޔޫރަޕްގެ ފުޓްބޯޅަ ސީޒަން ނިމި، ޓްރޮފީތައް އުފުލާލަން ކްލަބްތަކުން ގަދައަޅާ މަސައްކަތް ކުރާނެ ދެމަހެވެ. އަނެއްކޮޅުން މިއަހަރުގެ ރޯދަމަސް އޭޕްރީލްމަހާއި ދިމާވުމުން، ޔޫރަޕާއި އެހެނިހެން ބޮޑެތި ފުޓްބޯޅަ ލީގުތަކުގައި ކުޅޭ މުސްލިމް ކުޅުންތެރިން އަމަލުކުރާނީ ކިހިނެއްތޯ މިއީ ގިނަ ބަޔަކު ހިތަށް އަރާފާނެ ސުވާލެކެވެ. ބުންވަރާއި ހަށިގަނޑުގެ ދުޅަހެޔޮކަން ވަކިގޮތަކަށް ހިފެހެއްޓުމަށް ގަޑިން ގަޑިއަށް ކައިގެން އުޅެންޖެހޭ ކުޅުންތެރިން އަމަލުކުރާނީ ކިހިނެއްތޯ ގިނަ ބަޔަކު ސުވާލުކުރާނެއެވެ.\nދުނިޔޭގެ އާބާދީގެ ތިންބައިކުޅަ އެއްބަޔަކީ މުސްލިމުންނަށްވާއިރު ދުނިޔޭގެ އެންމެ މަޝްހޫރު ލީގުތަކުގައި މުސްލިމް ކުޅުންތެރިން އެންމެ މަތީ ފަންތީގައި ދަނީ ފުޓްބޯޅަ ކުޅެމުންނެވެ. އެގޮތުން ލިވަރޕޫލްގެ ފޯވާޑް މުހައްމަދު ސަލާހާއި ސާޑިއޯ މާނޭ، މެންޗެސްޓަރ ޔުނައިޓެޑްގެ ޕޯލް ޕޮގްބާ، ރެއާލް މެޑްރިޑްގެ ކަރިމް ބެންޒީމާ، އަދި މެންޗެސްޓަރ ސިޓީގެ ރިއާދު މަހްރޭޒް ފާހަގަކޮށްލެވެއެވެ.\nސިއްހީ ބައެއް ޖަރނަލްތަކުގައިވާ ގޮތުން ރޯދައަށް ތިބެގެން އެކި ކުޅިވަރުތައް ކުޅެންޖެހޭ ކުޅުންތެރިންނަށް އެހީތެރިވުމަށް ކްލަބްތަކުންވެސް މަސައްކަތްކުރެއެވެ. އެއީ ރޯދައަށް ތިބޭއިރު ބުންވަރާއި އެހެނިހެން ކަންކަމަށް ކުރާ އަސަރު ކުޑަކުރުމަށެވެ. އެގޮތުން ރޯދައަށް ތިބޭ ކުޅުންތެރިންނާއި އެހެނިހެން ކުޅުންތެރިންގެ ޓްރެއިނިންގތައް އެ ކުޅުންތެރިންނަށް ފަސޭހަގޮތަކަށް ރާވައިދިނުން ހިމެނެއެވެ.\nމުސްލިމް ކުޅުންތެރިންނަށް ރޯދަމަހު ފަސޭހަ ގޮތްތައް ހަމަޖައްސައިދިނުމަށް ކްލަބްތަކުގެ އިތުރުން ލީގުތަކުންވެސް މަސައްކަތްކުރެއެވެ. އެގޮތުން މިދިޔަ އަހަރު އިނގިރޭސި ޕްރިމިއާ ލީގުގައި ކުޅުނު މެޗެއް ވަނީ މުސްލިމް ކުޅުންތެރިން ރޯދަ ވީއްލުމަށް މެދުކަނޑާލަދީފައެވެ. މިއީ ޕްރިމިއާ ލީގުގެ ތާރީހުގައިވެސް މިގޮތަށް މިކަން ކުރި ފުރަތަމަ ފަހަރެވެ. އަދި މިހާރު ކުރިއަށްދާ ސީޒަނުގައި ޓީމުތަކުގެ ކެޕްޓަނުން އެދުމުން އެ ފުރުސަތު ދިނުމަށް ވަނީ ނިންމާފައެވެ. އެހެންކަމުން މި ރޯދަމަހު ޕްރިމިއަރ ލީގުގައި މުސްލިމް ކުޅުންތެރިން ކުޅޭ6މެޗެއްގައި ރޯދަ ވީއްލާ މަންޒަރު ފެނިގެންދާނެއެވެ.\nމީގެކުރިން ބައެއް ބޮޑެތި ފުޓްބޯޅަ މުބާރާތްތައް ރޯދަމަހު ކުރިއަށް ގޮސްފައިވެއެވެ. 2014 އަދި 2018ގެ ވޯލްޑް ކަޕް، އޮލިމްޕިކްސް 2012 އަދި ޔޫރަޕިއަން ޗެމްޕިއަންޝިޕް 2016 މިގޮތުން ފާހަގަކޮށްލެވެއެވެ. ރޯދަމަހު މި މުބާރާތްތައް ކުރިއަށްދިޔަނަމަވެސް، މުބާރާތްތަކުގައި ވާދަކުރި މުސްލިމް ކުޅުންތެރިން ވަނީ އެމީހުންގެ އެންމެ ފެންވަރު ރަނގަޅު ކުޅުން ދައްކާލާފައެވެ.\n2018 ވަނަ އަހަރުގެ ޗެމްޕިއަންސް ލީގުގެ ފައިނަލް މެޗުގައި ކުޅެ، ގޯލް ޖެހި ލިވަރޕޫލްގެ މާނޭ އެ މެޗު ކުރިއަށްދިޔައިރު ހުރީ ރޯދައަށެވެ. ރޯދަމަހެއްގެ ބައެއްގައި ކުރިއަށްދިޔަ އެ އަހަރުގެ ވޯލްޑް ކަޕްގައި މިސްރުގެ ޓީމަށް ކުޅުނު މުހައްމަދު ސަލާހު ވަނީ އޭނާގެ ހުނަރަށްވެސް ރޯދައިގެ ސަބަބުން ބަދަލެއް ނާންނަކަން ދައްކާލާފައެވެ.\nއެހެންކަމުން ދުނިޔޭގެ އެންމެ މަތީ ފަންތީގައި ފުޓްބޯޅަ ކުޅޭ ކުޅުންތެރިން ދައްކައިދެމުން އެ ދަނީ ރޯދައާއެކުވެސް ޕްރޮފެޝަނަލް ކުޅިވަރުގައި ހަރަކާތްތެރިވެވޭނޭކަމެވެ. މެޗު ކުޅެން ރޯދަ ދޫކޮށްނުލާނެކަމެވެ. އަދި އެކަމުގެ ސަބަބުން ގެއްލުމެއްވެސް ނެތްކަމެވެ.


FEYLI in Royal Finolhu saafu koffi\nފޭލިން ރޯޔަލް ފިނޮޅު ސާފުކޮށްފި\n20 ނޮވެމްބަރ 2020\nފޭލިން ރޯޔަލް ފިނޮޅު ސާފުކުރަނީ– ފޮޓޯ/ފޭލި\nފައުންޑޭޝަން އޮފް އޭދަފުށީ ޔޫތު ލިންކޭޖް (ފޭލި ޖަމިއްޔާ) އިން ރޯޔަލް ފިނޮޅު ސާފުކުރުމުގެ ހަރަކާތެއް ހިންގައިފި އެވެ.\nމިއަދު ހެދުނު ބޭއްވި ހަރަކާތުގައި އެ ޖަމިއްޔާއިން ވަނީ ޕިކްނިކް އައިލެންޑެއްގެ ގޮތުގައި މިހާރު ގިނަ ބަޔަކު ދަތުރު ގޮސް އުޅޭ ރޯޔަލް ފިނޮޅު ސާފުކޮށް ގިނަ އަދަދެއްގެ ކުނި ނަގައިފަ އެވެ. އަދި ނައްތާނުލެވޭ ޒާތުގެ ކުނިތައް އޭދަފުއްޓަށް ގެނަސް ކުނިކޮށްޓަށް ވަނީ ޖަމާކޮށްފައެވެ.\n“އެންމެ ބޮޑަށް ފާހަގަކުރެވުނީ ދަތުރު މީހުން ބޭނުންކޮށްފައި ހުރި ތަކެތި ގިނަ އަދަދަކަށް ހުރިކަން. އެގޮތުން ކުނި އަޅަން ގެންދިޔަ ގޯނިތައް ފުރިފައިވަނީ ދަތުރުދާ މީހުން ގެންދިޔަ ޕްލާސްޓިކް ތައްޓާއި ދަޅާއި ފުޅި އާއި ލުއިކާނާ ޕެކެޓާއި ކުޑަކުދިންގެ ނެޕީ ފަދަ ތަކެތިން،”\nފޭލިން ބުނިގޮތުގައި މި އިވެންޓުގެ މަގްސަދަކީ މިފަހަކަށް އައިސް ރޯޔަލް ފިނޮޅަކީ ގިނަ އަދަދެއްގެ މީހުންނާއި، ކުޑަ ކުދިން ދަތުރުދާ ތަނަކަށް ވެފައި އެ ފިނޮޅު ސާފުތަނެއްގެ ގޮތުގައި ބޭއްވުމެވެ.\nފޭލިން ބުނި ގޮތުގައި މިއަދު ޔޯޔަލް ފިނޮޅު ސާފުކުރިއަސް އެންމެ މުހިއްމީ ރީތި ފިނޮޅުތައް ކުނި ގޮނޑަކަށް ނުހަދާ ސާފުތާހިރުކޮށް ބޭއްވުމެވެ. އަދި ފިނޮޅުތަކަށް ދަތުރުދާ ކޮންމެ މީހަކު ވެސް ފަރުދީ ޒިންމާ އަދާކުރަން ޖެހޭ ކަން އެ ޖަމިއްޔާއން ފާހަގަކުރި އެވެ.\n“ފަރުދީ ޒިންމާ އެބައޮތް ފިނޮޅުތަކާއި މޫދާއި އެތަން މިތަނަށް ކުނި ނޭޅުމުގައި. ކޮންމެ މީހަކު ވެސް އެ ޒިންމާ އަދާކުރަން ޖެހޭ ކަމަށް އަޅުގަނޑުމެން ދޭން ބޭނުންވާ މެސެޖަކީ. އޭގެ އިތުރުން ދަތުރު ދާއިރު ގެންދާ ކުނި، ހާއްސާކޮށް ޕްލާސްޓިކް ފަދަ ތަކެތި ފިނޮޅަށް ދޫކޮށްނުލައި، އަނބުރާ ގެންނަނަމަ މިކަމަށް ހައްލެއް ލިބިދާނެ ކަމަށް މި ހަރަކާތުން އަޅުގަނޑުމެންނަށް ފާހަގަވި،” ފޭލިން ބުންޏެވެ.\nއެ ޖަމިއްޔާއިން ވަނީ މިމަހު ކުރީކޮޅު އޭދަފުށީގައި މިހާރު އާއްމުން މޫދަށްއެރޭ ސަރަހައްދު ސާފުކުރުމުގެ ހަރަކާތެއްވެސް ކުރިއަށް ގެންގޮސްފަ އެވެ.\nއޭދަފުށީ ބެޑްމިންޓަން ޗެލެންޖް: ފޯރިގަދަ ކުޅުމާއެކު ނިންމާލައިފި\n22 ޖެނުއަރީ 2021\nދިރާގުން ގެލެކްސީ އެސް 21 ފޯނުތައް ޕްރީއޯޑަރަށް ހުޅުވާލައިފި\nބަޔޮސްފިއާ ރިޒާވް އޮފީހުގެ އާ އިމާރާތް އަޅަން އޭދަފުށިން ބިމެއް ދީފި


SunOnline: Fuluhunge hidhumathaa medhu aammunge ithubaaru ithuruvejje: CP Hameed\nފުލުހުންގެ ހިދުމަތާމެދު އާންމުންގެ އިތުބާރު އިތުރުވެއްޖެ: ސީޕީ ހަމީދު\nއަހުމަދު މިޒްޔާލް 29 Mar 2020, 11:30\nޕޮލިސް ކޮމިޝަނަރު މުހައްމަދު ހަމީދު -- ސަން ފޮޓޯ/ މުޒައްޔިން ނާޒިމް\nފާއިތުވެދިޔަ އަހަރެއްހާ ދުވަހަކީ ފުލުހުންގެ ހިދުމަތާ މެދު ރައްޔިތުންގެ އިތުބާރު އިތުރުކުރަން ގިނަ މަސައްކަތްތަކެއް ކުރެވުނު އަހަރެއް ކަމަށް ކޮމިޝަނާ އޮފް ޕޮލިސް މުހައްމަދު ހަމީދު ވިދާޅުވެއްޖެ އެވެ.\nފުލުހުންގެ ހިދުމަތަށް 87 އަހަރު ފުރުމާ ގުޅިގެން ކޮމިޝަނަރު ދެއްވި ހިތާބުގައި ވިދާޅުވީ މިދިޔަ އަހަރަކީ ފުލުހުންގެ ހިދުމަތާމެދު ރައްޔިތުންގެ އިތުބާރާ ޔަގީންކަން އިތުރުކުރަން ގިނަ މަސައްކަތްތަކެއް ކޮށްފައިވާ އަހަރެއް ކަމަށެވެ. އަދި ރައްޔިތުންގެ އިތުބާރު ލިބިފައި ވުމަކީ، ފުލުހުންނަށް ވެސް ވަރަށް ބޭނުންތެރިކަމެއް ކަމަށް ކޮމިޝަނަރު ވިދާޅުވި އެވެ.\nއެގޮތުން ފާއިތުވެދިޔަ 12 މަސްދުވަހުގެ ތެރޭގައި ފުލުހުންނަށް ހުށަހަޅާފައިވާ މައްސަލަތަކުގެ އަދަދު އޭގެ ކުރީ އަހަރާ އަޅާބަލާއިރު 9.73 ޕަސެންޓު އިތުރުވެފައިވާ ކަމަށް ހަމީދު ވިދާޅުވި އެވެ.\n"ހުށަހެޅުނު މައްސަލަތައް އިތުރުވުމާއެކު ވެސް ޕްރޮސެކިއުޓް ކުރަން ފޮނުވުނު މައްސަލަތަކުގެ އަދަދު 22.8 ޕަސެންޓު އިތުރުކުރެވިފައިވޭ. މިއީ އިންސާފު ހޯދަން ކުރި މަސައްކަތުގައި ލިބުނު މުހިންމު ކުރިއެރުމެއްކަން ފާހަގަކުރަން." ސީޕީ ވިދާޅުވި އެވެ.\nމީގެ އިތުރުން އެކިއެކި ކުށުގެ ބާވަތްތައް ހުއްޓުވަން މިދިޔަ އަހަރު ކުރި މަސައްކަތްތަކުގެ ހުލާސާއެއް ވެސް ކޮމިޝަނާ ވަނީ ދެއްވާފަ އެވެ.\nމަސްތުވާތަކެއްޗާ ދެކޮޅަށް މިދިޔަ އަހަރު ހިންގި 135 އޮޕަރޭޝަނުގައި 426 ކިލޯގެ މަސްތުވާތަކެތި އަތުލައިގެންފައިވާ ކަމަށް ކޮމިޝަނާ ވިދާޅުވި އެވެ.\nހަމައެއާއެކު މިދިޔަ އަހަރަކީ ކުޑަކުދިންނަށް ޖިންސީ ގޯނާ ކުރުން ފަދަ މައްސަލަތަކުގައި މުޅި ގައުމު ސިއްސުވާލި އަހަރެއް ކަން ކޮމިޝަނާ ފާހަގަކުރެއްވި އެވެ. އެފަދަ މައްސަލަތަކާއި ގެވެށި އަނިޔާ ހުއްޓުވަން ވަގުތުން އަޅަން ޖެހޭ ފިޔަވަޅުތައް އަޅައި، މެދު ރާސްތާއާއި ދުރު ރާސްތާގައި ކުރަން ޖެހޭ ކަންކަން ދެނެގަނެ، އެކަންކަން ކުރަމުންދާ ކަމަށް ވެސް ކޮމިޝަނާ ވިދާޅުވި އެވެ.\nހަމައެއާއެކު ކޮވިޑް-19ގެ ހާލަތު ނިމި، އާންމު ހާލަތަކަށް ބަދަލުވުމުން ނެއިބަހުޑް ސަޕޯޓު އޮފިސަރުންގެ ހިދުމަތް އިތުރު ހަ އަތޮޅަކަށް ފުޅާކުރައްވާނެ ކަމަށް ވެސް ކޮމިޝަނާ ވިދާޅުވި އެވެ.\nފުލުހުންގެ ސްޓްރެޓީޖިކް އެކްޝަން ޕްލޭނަށް އަލިއަޅުވާލައްވައި ކޮމިޝަނާ ވިދާޅުވީ އެ ޕްލޭންގައި ހިމެނޭ 73 ޕްރޮޖެކްޓުގެ ތެރެއިން ހާއްސަ އަހަމިއްޔަތުކަމެއް ދީގެން މި ހިނގާ 2020ވަނަ އަހަރު 15 ޕްރޮޖެކްޓެއް ކުރިއަށް ގެންދަން ނިންމާފައިވާ ކަމަށެވެ.


Male'ge market sarahahdhu fadha ehen sarahahdheh kuriah oithanuga...\nސާފުތާހިރުކަން ކުޑަކަން ފާހަގަކުރެވޭ\nސާފުކުރުމުގެ ހަރަކާތްތައް ކުރިއަށް ގެންދާނަން\nމާލެ ފެހިކުރުމަށް ދަނީ މަސައްކަތް ކުރަމުން\nކ. މާލެ | 27 ޖެނުއަރީ 2020 | ހޯމަ 17:11 | 2,600\nމާރުކޭޓް - އަޒުމޫން އަހުމަދު\nމާލޭގެ މާރުކޭޓް ޞަރަޙައްދު ފަދަ އެހެން ޞަރަޙައްދެއް ކުރިއަށް އޮތްތަނުގައި ތަރައްޤީ ކުރާނެ ކަމަށް މާލެ ސިޓީ ކައުންސިލުން ބުނެފިއެވެ.\nރާއްޖޭޓީވީގައި ވާހަކަ ދައްކަވަމުން މާލޭ ސިޓީ ކައުންސިލްގެ ޑެޕިއުޓީ މޭޔަރ ޝަމާއު ޝަރީފް ވިދާޅުވީ މާލޭގެ މާރުކޭޓް ޞަރަޙައްދަކީ އިޤުތިޞާދީ ޙަރަކާތްތައް ގިނަ، ގިނަ ޢަދަދެއްގެ ބަޔަކު ބޭނުންކުރަމުންދާ އެއް ޞަރަޙައްދު ކަމަށެވެ. ޝަމާއު ވިދާޅުވީ ރައްޔިތުން ވިޔަފާރިކުރުމަށް އެހެން ޞަރަޙައްދެއް ކަނޑައެޅިގެންދާނެ ކަމަށާއި، މިހާރު އެމަސައްކަތްތައް ކުރަމުންދާ ކަމަށެވެ.\nމާރުކޭޓްގެ ސާފުތަހިރުކަމަށް އަލިއަޅުއްވާލައްވާ ޝަމާއު ވިދާޅުވީ އެޞަރަޙައްދުގައި ކުނިބުނި ގިނަ ކަމަށާއި، ސާފުތާހިރުކަން ކުޑަވެސް ފާހަގަކުރެވިފައިވާ ކަމަށެވެ. ޝަމާއު ވިދާޅުވީ ގިނަ ބަޔަކު އެޞަރަޙައްދުގައި ތޮއްޖެހިގެން މަސައްކަތް ކުރާއިރު، ތިބޭއިރުގަ އެތަން ސާފުކޮށް ބެލެހެއްޓުމަކީ ވެސް ފަސޭހަ ކަމެއް ނޫން ކަމަށެވެ. ނަމަވެސް ކުރިއަށް އޮތްދުވަސްތަކުގައި ވެމްކޯއާ ގުޅިގެން ސާފުކުރުމުގެ ޙަރަކާތްތައް ކުރިއަށް ގެންގޮސް ސާފުކުރުން އިތުރުކުރާނެ ކަމަށެވެ.\nމީގެ އިތުރުން ޝާމާއު ވިދާޅުވީ މާރުކޭޓް ޞަރަޙައްދުގެ ޓްރެފިކް ކުޑަކުރުމަށް މަސައްކަތްތައް ކުރަމުން އަންނަ ކަމަށާއި، އުޅަނދުތައް ޕާކުކުރެވޭ ގޮތަށް ޞަރަޙައްދުތައް ވެސް ކަނޑައެޅިގެންދާނެ ކަމަށެވެ. އަދި ވިދާޅުވީ މާރުކޭޓް ޞަރަޙައްދު ސާފުކޮށް ބޭއްވުމަށް ކުރާ މަސައްކަތުގައި ޢާންމު ރައްޔިތުންގެ އެއްބާރުލުން ބޭނުންވާ ކަމަށާއި، މާރުކޭޓް ޞަރަޙައްދުގައި މަސައްކަތް ކުރާ މީހުން ވެސް އެގޮތަށް މަސައްކަތްތައް ކުރަންޖެހޭ ކަމަށެވެ.\nދެން ފަޅު ތެރެ ތަރުތީބު ކުރެވެމުންދާއިރު މިދެންނެވިހެން މުދާ އުފުލާ ބާލާ ސަރަހައްދުތައް ކަނޑައެޅިގެންދިޔާމަ އެސަރަހައްދަށް ވަރަށް ބޮޑު ލުޔެއް ލިބިގެންދާނެ. ލުޔެއް ލިބިގެންދިޔާމަ ސާފުތާހިރުކަން ބަލަހައްޓަން ފަސޭހަވެގެން ވެސް ދާނެ ކަމަށް އުންމީދުކުރެވެނީ.\nމާލެ ސިޓީ ފެހިކުރުމުގެ މަޝްރޫޢަށް އަލިއަޅުއްވާލައްވާ ޝަމާއު ވިދާޅުވީ މާލެ މަޝްހޫރުވެފައި ވަނީ ގަހެއް ނެތް ކޮންކްރީޓް ޖަންގައްޔެއް ގޮތަށް ކަމަށެވެ. ނަމަވެސް މަސައްކަތް މިކުރަމުން ދަނީ އެތަޞައްވުރު ބަދަލުކޮށް މާލޭގައި ވީހާ ވެސް ގިނަ ގަސްތައް އިންދައި، ފެހި ތަނަކަށް ހެދުމަށް ކަމަށް އޭނާ ވިދާޅުވިއެވެ.\nމީގެ އިތުރުން ޝަމާއު ވިދާޅުވީ ގަސްތައް އިންދުމުގައި ގޮންޖެހުންތައް ކުރިމަތިވާ ކަމަށެވެ.\nއެހާ ކާމިޔާބު ކަމާއެކު އެކަން ކުރިއަށް ނުގެންދެވޭ. އޭގައި ވެސް އެބަހުރި ގޮންޖެހުންތައް. ގަހެއް އިންދިއަކަށް އަދި އަމިއްލަކަށް ބޮޑެއް ނުވާނެ. ފެން ދޭން ވެސް ޖެހޭނެ. އެއަށް ބޭނުންވާ ފެން ދެވޭނެ ގޮތެއް ނެތް. އެހެން ނަމަވެސް އަޅުގަނޑުމެން ކުރި މަސައްކަތުން ހިލޭ އެހީގައި ފެން ދޭނެ ބައުޒަރެއް އެބަ އާދޭ. އައުމުގެ މަގުމަތީގައި. ކުރިއަށް އޮތްތާގައި ގަސް އިންދުން ގިނަ ކުރާނަން.\nޝަމާއު ވިދާޅުވީ މާލޭގައި ގަސްއިންދުމަށް ހުސްބިން ނެތް ނަމަވެސް ބިމެއް ލިބިއްޖެނަމަ، އެބިމެއްގައި ގަސްއިންދާ އެޞަރަޙައްދަކީ ޢާންމުން ގޮސް މަޑުކޮށްލަން ހިތްފަސޭހަތަކަށް ހެދުމަށް މަސައްކަތް ކުރާ ކަމަށެވެ. އަދި މުސްތަޤުބަލުގައި މާލެއަކީ ވެސް ހިތް ފަސޭހަ ގަސްގިނަ ބިންތައް ހުރި ރަށަކަށް ބަދަލުވެގެންދާނެ ކަމަށް ޝަމާއު ވިދާޅުވިއެވެ.


IGMH ge doctor akah ah alun vazeefaa dheyn hukum kohfi\nއައިޖީއެމްއެޗް: އެ ހޮސްޕިޓަލުގައި މެޑިކަލް އޮފިސަރެއްގެ މަގާމުގައި ހުރި ޑރ. ޒިޔާދަށް އަލުން ވަޒީފާ ދިނުމަށް ވަނީ ހުކުމް ކޮށްފަ---- ފޮޓޯ: އަވަސް އާކައިވް\nސަރުކާރުގެ މައި ހޮސްޕިޓަލް، އައިޖީއެމްއެޗުގެ މެޑިކަލް އޮފިސަރެއްގެ މަގާމުގައި ހުއްޓާ، ތ. ވޭމަންޑޫ ފުނަމާގެ، ޑރ. އަހުމަދު ޒިޔާދު މަގާމުން ވަކި ކުރީ ގާނޫނާއި ހިލާފަށް ކަމަށާއި 14 ދުވަސްތެރޭގައި ވަޒީފާ އަނބުރާ ދިނުމަށް ހައިކޯޓުން ހުކުމް ކޮށްފި އެވެ.\nޑރ. ޒިޔާދު އައިޖީއެމްއެޗުގެ މެޑިކަލް އޮފިސަރެއްގެ މަގާމުން ވަކިކޮށްފައިވަނީ 2016 ވަނަ އަހަރުގެ މާޗު މަހުގެ ތެރޭގަ އެވެ. އޭނާ މަގާމުން ވަކި ކޮށްފައިވަނީ ވަޒީފާގެ މާހައުލުގައި އޭނާގެ އަހުލާގާ ގުޅޭ ގޮތުން ހޮސްޕިޓަލުގެ އެކި ޑިޕާޓްމަންޓްތަކުގެ ވެރިން އެކަމާ ޝަކުވާ ކޮށްފައިވަނިކޮށެވެ. އެހެންވެ މި މައްސަލަ އޭނާގެ ފަރާތުން ވަޒީފާއާ ބެހޭ ޓްރައިބިއުނަލަށް ހުށަހެޅި އެވެ.\nޓްރައިބިއުނަލަށް ހުށަހެޅި މައްސަލާގައި ބުނެފައިވަނީ ވަޒީފާއިން ވަކި ކުރި ސަބަބަކީ އެކަށޭނަ ސަބަބެއް ނޫން ކަމަށް ކަނޑައަޅައިދިނުމާއި އޭނާ އަދާކުރަމުން ދިޔަ ވަޒީފާ ރުޖޫއަ ކުރުމަށެވެ. އަދި ވަޒީފާއިން ވަކިކުރި ދުވަހުން ފެށިގެން ވަޒީފާއަށް އަނބުރާ ނެރޭ ދުވަހާއި ހަމައަށް ލިބެން ޖެހޭ މުސާރަ އާއި އިނާޔަތްތައް ލިބިދިނުމަށް އެދިއެވެ.\nޓްރައިބިއުނަލުން އެ މައްސަލަ ބަލާ ނިންމާފައިވަނީ ވަޒީފާގެ މާހައުލުގައި ޑރ. ޒިޔާދުގެ އަމަލުތަކާއި ގުޅޭ ގޮތުން އެ ހޮސްޕިޓަލުގެ އެކި ޑިޕާޓްމެންޓްތަކުގެ ވެރިން ޝަކުވާކޮށްފައިވާކަން އެނގެން އޮތް ކަމަށެވެ. އަދި ޒިޔާދު ވަޒީފާއިން ވަކި ކޮށްފައިވަނީ ތަކުރާރުކޮށް ނަސޭހަތް ދިނުމަށްފަހު ކަމަށްވެސް ޓްރައިބިއުނަލުން ނިންމި ނިންމުމުގައި ވަނީ ބުނެފަ އެވެ. އެހެންކަމުން އޭނާ އަނބުރާ އެ ވަޒީފާއަށް ދިޔުމަކީ ދެ ފަރާތުގެ މަސްލަހަތަށް އެންމެ ރަނގަޅު ގޮތް ނޫން ކަމަށެވެ.\nއެހެން ނަމަވެސް ޑރ. ޒިޔާދު ވަޒީފާއިން ވަކިކޮށްފައިވަނީ ގާނޫނާ ހިލާފަށް ކަމަށާއި ބަދަލުގެ ގޮތުގައި 90،540 ރުފިޔާ ނަގައި ދިނުމަށް ވަނީ ކަނޑައަޅާފަ އެވެ. އަދި މިފައިސާ5ޑިސެމްބަރު 2016 އިން ފެށިގެން 15 ދުވަހުގެ ތެރޭގައި އެއްފަހަރާ ޑރ. ޒިޔާދަށް ދިނުމަށްފަހު ފަސް ދުވަހުގެ ތެރޭގައި ވަޒީފާއާ ބެހޭ ޓްރައިބިއުނަލަށް އެކަން އެންގުމަށެވެ.\nޑރ. ޒިޔާދު ވަޒީފާއިން ވަކިކޮށްފައިވަނީ އެކަށީގެންވާ ސަބަބެއް ނެތި، ވަޒީފާއާބެހޭ ގާނޫނާ ހިލާފަށް ކަމަށް މައްސަލަ ބެލި މަޖިލީހުގެ މެންބަރުންގެ އިއްތިފާގުން ކަނޑައެޅުމަށްފަހު، އޭނާ އަދާކުރަމުން ދިޔަ ވަޒީފާ ރުޖޫއަ ކުރުމުގެ ބަދަލުގައި ހަމައެކަނި ބަދަލު ނަގައިދިނުމަށް ވަޒީފާއާބެހޭ ޓްރައިބިއުނަލުގެ މައްސަލައިގައި އަމުރު ކޮށްފައިވަނީ، ވަޒީފާ އާއި ބެހޭ ގާނޫނުގައި ކަނޑައަޅާފައިވާ ތަރުތީބާ ހިލާފަށް ކަމަށް ބުނެ، އޭނާގެ ފަރާތުން މި މައްސަލަ ހައިކޯޓުގައި އިސްތިއުނާފް ކުރި އެވެ.\nމި މައްސަލަ ބެލުމަށްފަހު ހައިކޯޓުން ކުރި ހުކުމުގައި ބުނެފައިވަނީ، ޑރ. ޒިޔާދު އައިޖީއެމްއެޗުގައި އަދާކުރަމުން ދިޔަ މެޑިކަލް އޮފިސަރުގެ މަގާމުން އޭނާ ވަކި ކޮށްފައިވަނީ އެކަށީގެންވާ ސަބަބެއް ނެތި ގާނޫނާ ހިލާފަށް ކަމަށް ކަނޑައަޅާ ކަމަށެވެ. އަދި އޭނާ ވަޒީފާއިން ވަކި ކުރުމުގައި މައުޟޫއީ އަދުލުވެރިކަން ގާއިމް ކުރެވިފައިނުވާ ކަމަށާއި އެހެން ކަމުން ބަދަލު ނަގައި ދިނުމަށް ޓްރައިބިއުނަލުން ކުރި ހުކުމް ބާތިލު ކުރާ ކަމަށެވެ.\nހައިކޯޓުން އިތުރަށް ބުނީ މުވައްޒަފު ވަޒީފާއަދާކުރި ގޮތާއި އަދި މުވައްޒަފުގެ އަޚްލާޤާއި ސުލޫކު ބެލުމަށް ވަޒީފާދޭ ފަރާތުން ކަނޑައަޅާފައިވާ އިޖްރާއަތަކީ ކަނޑައެޅިފައިވާ މުއްދަތުތަކުގައި އެމުވައްޒަފު މަސައްކަތް ކުރާ ގޮތް ބެލުން ކަމާއި، މިގޮތުން ސިވިލް ސާވިސްގެ މުވައްޒަފުންގެ މަސައްކަތުގެ ފެންވަރު އަހަރަކު ދެފަހަރު ބެލެމުންދާ ކަމާއި އެގޮތުން ޒިޔާދުގެ މަސައްކަތުގެ ފެންވަރު ޖުލައި 2015 އިން 23 ޖެނުއަރީ 2016 އަށް ބެލި ގޮތުގެ ފޯމަށް ބަލާއިރު، އެފޯމުގެ މުވައްޒަފުގެ މަސައްކަތުގެ އަޚްލާޤު އަދި ސުލޫކީ މަސައްކަތުގެ ފެންވަރު ބެލޭ މުއްދަތުގައި ފުލް މާކްސް ލިބިފައިވާކަން ފާހަގަ ކުރެވޭ ކަމަށެވެ.\nހުކުމުގައި ބުނެފައިވަނީ ގާނޫނާއި ގަވާއިދާ ހިލާފަށް ޑރ. ޒިޔާދު ވަޒީފާއިން ވަކި ކޮށްފައިވާތީ ލިބުނު ގެއްލުމުގެ ބަދަލުގެ ގޮތުގައި، ވަޒީފާއާބެހޭ ގާނޫނުގެ ދަށުން އޭނާ ވަޒީފާއިން ވަކިކުރި އިރުހުރި އައިޖީއެމްއެޗުގެ މެޑިކަލް އޮފިސަރުގެ ވަޒީފާއަށް ހަމަޖެއްސުމަށާއި، އެވަޒީފާ ހަމަޖެއްސެން ނެތް ނަމަ، އޭނާ އަދާކުރަމުން ދިޔަ ވަޒީފާއާ އެއްބާވަތުގެ ވަޒީފާއެއް ނުވަތަ އެކަށީގެންވާ އެހެން ވަޒީފާއެއް ދިނުމަށް ސިވިލް ސާވިސްގެ ކޮމިޝަންގެ މައްޗަށް އަމުރު ކުރާ ކަމަށެވެ.\nއަދި ޑރ. ޒިޔާދަކީ އެއްވެސް ހާލެއްގައި ވަޒީފާއިން ވަކި ވެފައިވާ މީހެއް ކަމުގައި ނުބެލުމަށާއި، އޭނާ އެވަޒީފާގައި ހުރިނަމަ، ލިބޭނެ މުސާރައާއި އިނާޔަތްތައް ދިނުމަށްވެސް ވަނީ އަމުރު ކޮށްފަ އެވެ.\nހުކުމުގައި އިތުރަށް ބުނެފައިވަނީ، މިމަހުގެ ފަސް ވަނަ ދުވަހުން ފެށިގެން 14 ދުވަސް ތެރޭގައި ޑރ. ޒިޔާދަށް ވަޒީފާ އަނބުރާ ދިނުމަށްފަހު ވަޒީފާ ހަމަޖެހޭތާ ހަތް ދުވަހުގެ ތެރޭގައި އެކަން ލިޔުމަކުން ހައިކޯޓަށް އެންގުމަށްވެސް ސިވިލް ސާވިސް ކޮމިޝަނުގެ މައްޗަށް ވަނީ އަމުރު ކޮށްފަ އެވެ.\nސިވިލްސާވިސް ކޮމިޝަން އައިޖީއެމްއެޗް ހައިކޯޓް + ވަޒީފާއާބެހޭ ޓްރައިބިއުނަލް


Nasheed, EC ah: " Insaafveri inthibaaeh baavvaidhee" | Jazeera\t"އިންސާފުވެރި އިންތިހާބެއް ބާއްވައިދީ" - Jazeera\nނަޝީދު، އީސީއަށް: "އިންސާފުވެރި އިންތިހާބެއް ބާއްވައިދީ"\nއުމްނާ އިސްމާޢިލް April 7, 2021 42 views0\nހޮނިހިރު ދުވަހު ބާއްވާ ލޯކަލް ކައުންސިލް އިންތިހާބުގެ ކަންކަން އިންސާފުވެރިކަމާއި ހަމަހަމަކަމާއި އެކު ކުރިއަށް ގެންދިއުމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު، އިލެކްޝަންސް ކޮމިޝަނަށް (އީސީ) މިއަދު އިލްތިމާސް ކުރައްވައިފިއެވެ.\nމިއަދުގެ ޖަލްސާއަކީ ލޯކަލް ކައުންސިލް އިންތިހާބުގެ ކުރިން ބާއްވާ އެންމެ ފަހު ޖަލްސާއެވެ. މިކަން ފާހަގަކުރައްވާ ނަޝީދު ވަނީ އީސީއާއި އެ ކޮމިޝަންގައި މަސައްކަތް ކުރާ މުވައްޒަފުންނަށް އިލްތިމާސެއް ކުރައްވާފައެވެ. އެއީ މި އިންތިހާބަކީ އިންސާފުވެރިކަމާއި ހަމަހަމަ ކަމާއިއެކު ބޭއްވޭ އިންތިހާބެއްކަން ކަށަވަރުކުރުމެވެ.\nމީގެއިތުރުން އެމަނިކުފާނު ވިދާޅުވީ އިންތިހާބުގެ ކަންކަން ކުރިއަށްދާނީ އެ މަގުން ކަމުގެ ޔަގީންކަން އެބައޮތް ކަމަށާއި އަދި އެކަމާއިމެދު ޝައްކުވެސް ނުކުރައްވާ ކަމަށެވެ.\nއެއީ ވޯޓުލުމުގެ މަސައްކަތް ވެސް، އަދި ވޯޓު އިއުލާނު ކުރުމުގެ މަސައްކަތް ވެސް. މި އެންމެހާ ކަމަކީ ދެ ފުށް ފެންނަ ސީދާ، ގާނޫނާއި ގަވާއިދުގައިވާގޮތުގެ މަތިން ހިނގާ މަސައްކަތްތަކަކަށް ވާންޖެހޭނެ. އަދި އަޅުގަނޑު އެކަމަކާ ޝައްކެއްވެސް ނުކުރަން.\nމި އިންތިހާބުގައި 273،128 މީހަކަށް ވޯޓު ލުމުގެ ހައްގު ލިބިގެންވާ ކަމަށް އީސީން ވަނީ ބުނެފައެވެ. އޭގެތެރެއިން 5134 ފަރާތަކީ އަލަށް 18 އަހަރު ފުރޭ މީހުންނެވެ. އެހެންނަމަވެސް، އިންތިހާބުގައި ވޯޓުލާނެ މީހުން މަދުވާނެ ކަމަށް ބެލެވެއެވެ.\n"އިންސާފުވެރި އިންތިހާބެއް ބާއްވައިދީ"


Copa America: Peru balikoh Brazil Final ah\nކޮޕަ އެމެރިކާ: ޕެރޫ ބަލިކޮށް ބްރެޒިލް ފައިނަލަށް\nކޮޕަ އެމެރިކާގެ ސެމީފައިނަލުގައި ޕެރޫ ބަލިކޮށް މުބާރާތުގެ ފައިނަލަށް ޖެހިޖެހިގެން ދެ އަހަރު ބްރެޒިލް ދަތުރުކޮށްފިއެވެ.\nސެމީފައިނަލުގައި ބްރެޒިލް އިން ޕެރޫ ބަލިކޮށްފައިވަނީ 1-0 ގެ ނަތީޖާއަކުންނެވެ. މި މެޗުގެ ބޮޑުބައި ބްރެޒިލް އިން ކޮންޓްރޯލްކޮށްގެން ކުޅުނު ނަމަވެސް ޕެރޫ އިން ވަނީ ނުރައްކާތެރި ގިނަ ހަމަލާތަކެއް އުފަައްދާފައެވެ.\nމެޗުގައި ފެނިގެންދިޔަ ހަމައެކަނި ލަނޑު ފެނިގެންދިޔައީ ފުރަތަަމަ ހާފުގައެވެ. މި ލަނޑު މެޗުގެ 35 ވަނަ މިނެޓުގައި ނޭމާ ދިން ބޯޅައަކުން ކާމިޔާބުކޮށްދިިނީ ލޫކަސް ޕަކޭޓާ އެވެ.\nމި ލަނޑަށްފަހު ވެސް ބްރެޒިލްގެ ހިތްގައިމު ޕާސިން ގޭމުން ގިނަ ފުރުސަތުތަކެއް ތަނަވަސްކުރި އެވެ. ހާއްސަކޮށް ނޭމާގެ މޮޅު ކުޅުން މި މެޗުގައި ފާހަގަކޮށްލެވެއެވެ. މީގެއިތުރުން ޕެރޫގެ ގޯލްކީޕަރު ޕެޑްރޯ ގެލީސީ ވަނީ މި މެޗުގައި ގިނަ ހަމަލާތަކެއް ދިފާއުކޮށްފައެވެ.\nޕެރޫއަށް މި މެޗުގައި ލަނޑުޖަހާނެ ރަނގަޅު ފުރުސަތުތަކެއް ލިބިގެންދިޔަ އެވެ. ނަމަވެސް ބްރެޒިލްގެ ކީޕަރަށް ނުރައްކާވާ ވަރުގެ ހަމަލާއެއް ފޮނުވާލެވިފައެއް ނުވެއެވެ.\nމި މުބާރާތުގެ އެންމެފަހުގެ ޗެމްޕިއަން ޓީމަކީ ބްރެޒިލް އެވެ. މިފަހަރުގެ ފައިނަލުގައި ބްރެޒިލް ބައްދަލުކުރާނީ ސެމީފައިނަލުގައި އާޖެންޓީނާ އާއި ކޮލަމްބިއާ ބައްދަލުކުރާ މެޗުން މޮޅުވާ ޓީމަކާއެވެ. ފައިނަލް ކުޅޭނީ އަންނަ ހޮނިހިރު ދުވަހުއެވެ.


SunOnline: India aai China Embassy ge security varugadha koffi\nއިންޑިއާ އާއި ޗައިނާ އެމްބަސީގެ ސެކިއުރިޓީ ވަރުގަދަކޮށްފި\nއަހްމަދުﷲ އަބްދުލް ހާދީ 02 Jul 2021, 21:42\nރާއްޖޭގައި ހުންނަ އިންޑިއާ ހައި ކޮމިޝަން އަދި ޗައިނާ އެމްބަސީގެ ސަލާމަތީ ކަންކަން މޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް) އިން ވަރުގަދަކޮށްފިއެވެ.\nފޮރިން މިނިސްޓްރީއިން މިރޭ ނެރުނު ނޫސް ބަޔާނެއްގައި ވަނީ ރާއްޖޭގައި ހުންނަ އިންޑިއާ ހައި ކޮމިޝަން ގޮއްވާލާނެ ކަމުގެ އިންޒާރާއި ޗައިނާ އެމްބަސީ ކުރިމަތީ މުޒާހަރާކުރާނެކަމުގެ ވާހަކަތައް ސޯޝަލް މީޑިއާގައި ދައުރުވެފައިވާތީވެ އެ އިމާރާތްތަކުގެ ސަލާމަތީ ކަންކަން ވަރުގަދަކޮށްފައިވާކަމަށެވެ.\nއެ އިމާރާތްތަކުގެ ސަލާމަތީ ކަންކަން ވަރުގަދަ ކުރުމަށް އެ އެމްބަސީތަކުން ފޮރިން މިނިސްޓްރީގައި އެދުނު އެދުމުގެ މަތިން އެމްއެންޑީއެފުން މިހާރު ސަލާމަތީ ކަންކަން ވަރުގަދަކޮށްފައިވާކަމަށް ފޮރިން މިނިސްޓްރީއިން ބުންޏެވެ.\nފޮރިން މިނިސްޓްރީއިން ބުނިގޮތުގައި އެމްބަސީތަކުގެ ސަލާމަތީ ކަންކަން ވަރުގަދަ ކުރަން ޖެހުނީ ދޭދޭ ގައުމުތަކާ ދެމެދު އޮންނަ ގުޅުންތަކާ ބެހޭ ހަގީގަތެެއް ނެތް ވާހަކަތަކާއި ޓްވީޓުތަކެއް 'ދިޔަރެސް' ނޫހުން އާންމުކުރުމާއި ގުޅިގެންނެވެ.\nއެ ނޫހުން ރާއްޖޭގައި ހުންނަ ބައެއް ޑިޕްލޮމަޓިކް މިޝަންތަކާއި އެ މިޝަންތަކުގައި މަސައްކަތްކުރާ ޑިޕްލޮމަޓުންނާ ގުޅޭގޮތުންވެސް ހަގީގަތާއި ހިލާފް ވާހަކަތަކެއް އާންމުކޮށްފައިކަމަށް އެ މިނިސްޓްރީގެ ބަޔާނުގައިވެއެވެ.\nމާލޭގައި ހުންނަ ޗައިނާ ހައިކޮމިޝަން -- ސަން ފޮޓޯ/ ފަޔާޒު މޫސާ\nއެ މިނިސްޓްރީއިން ބުނިގޮތުގައި މިފަދަ އަމަލުތަކުގެ ސަބަބުން ބޭރު ގައުމުތަކުގެ ޑިޕްލޮމަޓިކް މިޝަންތަކާއި ޑިޕްލޮމަޓުންގެ ސަލާމަތާއި ރައްކާތެރިކަމަށް ބުރޫއަރައި އެ ގައުމުތަކާއެކު އޮންނަ ގުޅުމަށްވެސް ބުރޫއެރުމަކީ އެކަށީގެންވާކަމެކެވެ. އަދި އެފަދަ އަމަލުތަކުގެ ސަބަބުން ގައުމުތަކާ މެދު ދިވެހިންގެ ހިތްތަކުގައި ނަފްރަތު އުފެދުމަށް މަގުފަހިވެ ދިވެހި ރައްޔިތުންނަށްވެސް އޭގެ ނޭދެވޭ އަސަރު ކުރުން އެކަށީގެންވާކަމުގައި އެ މިނިސްޓްރީއިން ބުންޏެވެ.\n"އަދި ބޭރު ދުނިޔޭގެ ކުރިމަތީގައި ރާއްޖޭގެ ތަސައްވުރު ކިލަނބުވެ، ދިވެހިރާއްޖެއަށް ލިބެން ހުރި ވިޔަފާރިއާއި، ފަތުރުވެރިކަމުގެ ފުރުސަތުތަކަށްވެސް ނޭދެވޭ އަސަރުކުރާނެ ކަމެކެވެ،" ފޮރިން މިނިސްޓްރީގެ ބަޔާނުގައިވެއެވެ.\nރާއްޖެއާ ގާތް ގުޅުމެއް އޮންނަ ގައުމުތަކާމެދު ދިވެހިންގެ ހިތްތަކުގައި ނަފްރަތު އުފެއްދުމަށާއި، ދޭދޭ ގައުމުތަކާއެކު އޮންނަ ގުޅުންތަކަށް ބުރޫއަރާ ފަދަ ގޮތްތަކަށް ހަގީގަތާ ހިލާފު ހަބަރުތައް ނުފެތުރުމަށް އެ މިނިސްޓްރީއިން މި ބަޔާނުގައި އިލްތިމާސްކުރިއެވެ.\nފޮރިން މިނިސްޓްރީއިން ވަނީ ރާއްޖޭގެ ބައެއް މީޑިއާތަކުން ދޭދޭ ގައުމުތަކާ ދެމެދުގައި އޮންނަ ގުޅުމަށް އަސަރުކުރާ ގޮތަށް އަމަލުކުރަމުންދާކަމަށް ބުނެ އެފަދަ ކަންކަން ނުކުރުމަށް އިލްތިމާސްކޮށް މިއަދު މެންދުރުވެސް ބަޔާނެއް ނެރެފައެވެ.\nއެ ބަޔާން ނެރުނީ އިންޑިއާ ހައިކޮމިޝަނުގެ ޑިޕްލޮމެޓުންގެ ކަރާމާތަށް އުނިކަމެއް އަންނަ ފަދަ ގޮތަކަށް ރާއޖޭގެ ބައެއް މީޑިއާތަކުން އަމަލުކުރާކަމަށް ބުނެ ހައި ކޮމިޝަނުން އެ މިނިސްޓްރީއަށް ފޮނުވި ސިޓީއަކާ ގުޅިގެންނެވެ.


ހަފްތާއަކަށް ސަރުކާރު ބަންދުކޮށް، ސިޔާސީ މުވައްޒަފުންގެ މުސާރަ ކުޑަކުރަން ނިންމައިފި – DhiDaily\nހަފްތާއަކަށް ސަރުކާރު ބަންދުކޮށް، ސިޔާސީ މުވައްޒަފުންގެ މުސާރަ ކުޑަކުރަން ނިންމައިފި\nދުނިޔޭގައި ހަލުވިކަމާ އެކު ފެތުރެމުން އަންނަ ކޮވިޑް-19 ރާއްޖެ އިން ފެނިފައިވާތީ ކުރިއަށް އޮތް ހަފްތާ އަށް ސަރުކާރު ބަންދުކޮށް، ސިޔާސީ މަގާމުތަކުގައި ތިއްބެވި ބޭފުޅުންގެ މުސާރަތައް ކުޑަ ކުރުމަށް ސަރުކާރުން މިއަދު ނިންމައިފިއެވެ.\nދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި، ކޮވިޑް-19 އަށް ހާއްސަ ތަރުޖަމާނު އަދި ރައީސް އޮފީހުގެ އަންޑާ ސެކްރެޓަރީ މަބްރޫކް އަބްދުލް އަޒީޒް ވިދާޅުވީ ރައީސް އިބްރާހިމް މުހައްމަދު ސޯލިހާއި ނައިބު ރައީސް ފައިސަލް ނަސީމާއި ވަޒީރުން ހިމެނިވަޑައިގަންނަވާ ގޮތަށް ބޭއްވި ކެބިނެޓް ބައްދަލުވުމުގައި ތިން ނިންމުމެއް ނިންމާފައިވާ ކަމަށެވެ.\nމަބްރޫކް ވިދާޅުވި ގޮތުގައި، އެންމެ ބޮޑު އެއް ނިންމުމަކީ ސަރުކާރުގެ އެކިއެކި ސިޔާސީ މަގާމުތަކުގެ ތިއްބެވި ބޭފުޅުންގެ މުސާރަތައް 20 ޕަސަންޓު ކުޑަކުރަން ނިންމާފައިވާ ކަމަށެވެ. އެކަމަކު، މުސާރަތައް ކުޑަ ކުރާނީ މި ހާލަތު ނިމެންދެން ކަމެއް ނުވަތަ ނޫން ކަމެއް މަބްރޫކް ވިދާޅެއް ނުވެއެވެ.\nމަބްރޫކް ވިދާޅުވީ ދެ ވަނަ ނިންމުމެއްގައި ގޮތުގައި ނިންމީ ދައުލަތުން އެކި ކަންކަމަށް ކުރާ ޚަރަދުގެ ތެރެއިން އެއް ބިލިއަން ރުފިޔާ އުނިކުރުމަށް ކަމަށެވެ. ސަރުކާރުގެ އޮފީސްތައް މި ހަފުތާގެ ބުރާސްފަތި ދުވަހުން ފެށިގެން އަންނަ ހަފުތާގެ ބުރާސްފަތި ދުވަހާ ހަމައަށް ބަންދު ކުރަން ނިންމާފައިވާ ކަމަށް ވެސް މަބްރޫކް ވިދާޅުވިއެވެ.\nރާއްޖެ އަށް ކޮވިޑް-19 ފެނުމާ ގުޅިގެން އިގްތިސާދަށް އެންމެ ބޮޑު އަސަރުތަކެއް ކުރާނެ އެއް ގައުމަށް ރާއްޖެ ވާނެ ކަމަށް ރައީސް އިބްރާހިމް މުހައްމަދު ސޯލިހް ވަނީ ވިދާޅުވެފައެވެ. އަދި ރާއްޖެ އަށް ލިބޭ އާމްދަނީން 135 (2.5 ބިލިއަން ރުފިޔާ އާއި 446 މިލިއަން ޑޮލަރު (6.9 ބިލިއަން ރުފިޔާ) މަދުވާނެ ކަމަށް އެމަނިކުފާނު ވިދާޅުވިއެވެ.\nރާއްޖޭގައި މިހާރު ފެތުރެމުން އަންނަ ކޮވިޑް-19 އާ ގުޅިގެން ސަރުކާރުގެ ހަރަދުތައް ކުޑަ ކުރުމަށް ނިންމާފައިވާ މި ދަނޑިވަޅުގައި ސަރުކާރުގެ ސިޔާސީ މަގާމުތަކުގައި ތިބި ފަރާތްތަކުގެ މުސާރަތައް ކުޑަ ކުރުމަށް ރައްޔިތުން މަޖިލީހުގެ މާލިއްޔަތު ކޮމެޓީއަށް މައްސަލައެއް ހުށަހަޅާފައިވެއެވެ.\nކޮވިޑް-19 ރާއްޖެއިން ފެނުމާ ގުޅިގެން ރައްޔިތުންނާ މުހާތަބް ކުރައްވައި ރައީސް އިބްރާހިމް މުހައްމަދު ސޯލިހް ވިދާޅުވީ މިމަހުގެ ފުރަތަމަ 10 ދުވަހުގެ ތެރޭގައި އެކަނިވެސް ރާއްޖެއަށް ޒިޔާރާތް ކުރި ފަތުރުވެރިންގެ އަދަދު މިދިޔަ އަހަރާއި އަޅައި ބަލާއިރު 22.8 އިންސައްތަ ދަށަށް ގޮސްފައިވާ ކަމަށް ވިދާޅުވެފައެވެ. އަދި ޖެނުވަރީ 26 ވަނަ ދުވަހުން ފެށިގެން މިހާތަނަށް 161،740 ގިނަ ބެޑް ނައިޓް ކެންސަލް ވެފައިވާ ކަމަށް އެމަނިކުފާނު ފާހަގަކުރެއްވިއެވެ.\nސިޔާސީ މުވައްޒަފުންގެ މުސާރަ ކުޑަކުރަން ސަރުކާރުން ނިންމިއިރު، ހަރަދު ކުޑަކުރުމުގެ ފިޔަވަޅެއްގެ ގޮތުން ރައްޔިތުންގެ މަޖިލީހުގެ މެންބަރުންގެ މުސާރައިގެ 20 ޕަސެންޓް އުނި ކުރުމަށް އެމްޑީޕީގެ ޕާލަމެންޓްރީ ގްރޫޕުން ހުށަހަޅަން ވަނީ ނިންމައިފައެވެ.


Hollywood inn ves furusathuthakeh libunu: Akshay Kumar | Mihaaru\nހޮލީވުޑުން ވެސް ފުރުސަތުތަކެއް ލިބުނު: އަކްޝޭ ކުމާރު\n25 ޖުލައި 2019 - 07:44 1 comment\nއެންމެ ބޮޑު އާމްދަނީއެއް ލިބޭ އެކްޓަރުންގެ ތެރޭގައި ވެސް ހިމެނޭ 51 އަހަރުގެ އަކްޝޭ ހިންދުސްތާން ޓައިމްސް އަށް ދިން އިންޓަވިއުއެއްގައި ބުނީ ހިތްހަމަޖހޭ ވަރުގެ ފުރުސަތެއް ހޮލީވުޑުން ލިބުނު އިރަކުން އޭގެ ބޭނުން ހިފާނެ ކަމަށެވެ.\n"މިހާތަނަށް ލިބުނު ފުރުސަތުތަކަށް ބަލާ އިރު އެހާ ބޮޑު އަދި އެހާ ކަމުދާ ކަހަލަ ކެރެކްޓާއެއް ކުޅެން ލިބުނު ފިލްމަކާ ދިމައެއް ނުވޭ،" ބޮލީވުޑްގެ އެންމެ ކާމިޔާބު އަދި އެންމެ ޑިމާންޑް ބޮޑު އެއް ބަތަލު ބުންޏެވެ. "އެކަމަކު އަހަރެން ހިތްހަމަޖޭ ވަރުގެ އޮފާއެއް ލިބިއްޖެ ނަމަ ބޭނުން ހިފާނަން."\nނެޝަނަލް އެވޯޑް ވެސް ހޯދާފައިވާ އަކްޝޭ ބުނި ގޮތިގައި އޭނާއަކީ އަބަދު ވެސް ތަފާތު ޖޯންރާތަކުގެ ފިލްމުތައް ތަޖުރިބާ ކުރަން ބޭނުންވާ މީހެކެވެ. އެގޮތުން މި ފަހަކަށް އައިސް އިޖުތިމާއީ ބައެއް ކަހަލަ މައްސަލަތަކަށް ފިލްމު ހަދައިގެން، ބޮޑު ތަރުހީބެއް ލިބުނު ކަމަށް ބުންޏެވެ.\n"އަހަރެންގެ ކެރިއަރުގައި އަންހެނުން [ކުރީގެ ބަތަލާ ޓްވިންކަލް ކަންނާ] ގެ ހިއްސާ ވެސް ބޮޑު. އެކަމަކު މީގެ މާނައެއް ނޫން އަހަރެން ކުޅޭ ކޮންމެ ފިލްމަކަށް އެއްބަސް ވަނީ ޓްވިންކަލްއާ ސްކްރިޕްޓް ހިއްސާކޮށްފައޭ،" ދެ ކުދިންގެ ބައްޕަ ބުންޏެވެ. "ފިލްމަކަށް އެއްބަސްވާ އިރު ވަރަށް ގިނަ ފަހަރަށް އޭނަގެ ހިޔާލު ހޯދާލަން. އަދި އެ ސްކްރިޕްޓަކީ އެހާ ކަމުދާ އެއްޗެއް ނޫން ކަމަށް ސީދަލަށް ޓްވިންކަލް ބުނެފި ނަމަ އަހަރެން އެ ފިލްމަކަށް އެއްބަސްވުމާ ދޭތެރޭ ސީރިއަސްކޮށް ވިސްނަންް."\nމާޗް މަހު ރިލީޒްކޮށް، ބެލުންތެރިންގެ ބޮޑު ތަރުހީބެއް ލިބުނު "ކޭސަރީ" އަށް ފަހު އަކްޝޭ މިހާރު އަންނަނީ އަންނަ މަހުގެ 15 ގައި ރިލީޒް ކުރާ "މިޝަން މަންގަލް" ޕްރޮމޯޓް ކުރަމުންނެވެ.\nމި އަހަރު އޭނާ ފެންނާނެ އިތުރު ފިލްމުތަކުގެ ތެރޭގައި އޮކްޓޯބަރު 25 ގައި ރިލީޒް ކުރާ "ހައުސްފުލް 4" އާއި ޑިސެމްބަރު 27 ގައި ރިލީޒް ކުރާ "ގުޑް ނިއުސް" ހިމެނެ އެވެ.\nއިތުރު ލިޔުންތައް ބޮލީވުޑް ހޮލީވުޑް އަކްޝޭ ކުމާރު\nއެންމެ ބޮޑު އާމްދަނީއެއް ޖޯޖް ކްލޫނީ އަށް


3 atholhegge ferry ge hidhumaiy Vermillion in huttaalaifi | Mihaaru\nވާމިލިއަންއިން ފެރީގެ ހިދުމަތް ދިން ފެރީއެއް ފަޅުގައި: އެކުންފުނިން ވަނީ ފެރީގެ ހިދުމަތް ދިނުން ހުއްޓާލާފައި---\nތިން އަތޮޅަކަށް ދޭ ފެރީގެ ހިދުމަތް ވާމިލިއަނުން ހުއްޓާލައިފި\n18 ޖޫން 2019 - 12:36 63 comments\nމ. އާއި ފ، އަދި ދ. އަތޮޅުގައި ފެރީގެ ހިދުމަތް ދިނުމަށް ރައީސް މުހައްމަދު ނަޝީދުގެ ވެރިކަމުގައި ހަވާލުކޮށްފައިވާ ވާމިލިއަން ކުންފުނިން އެ އަތޮޅުތަކަށް ފެރީގެ ހިދުމަތް ދިނުން މެދުކަނޑާލައިފި އެވެ.\nއެ ތިން އަތޮޅުގެ ކައުންސިލުން ބުނިގޮތުގައި ރޯދަ މަހުގެ މެދު ތެރެއިން ފެށިގެން އެ ކުންފުނިން ވަނީ ފެރީގެ ހިދުމަތް ދިނުން ހުއްޓާލައިފަ އެވެ. އެ ކުންފުނިން އެ ހިދުމަތް ހުއްޓާލީ އަށް އަހަރު ހިދުމަތް ދިނުމަށް ފަހުގައި ކަމަށް ކައުންސިލްތަކުން ބުނެ އެވެ.\n"މީގެ ކުރިން މެދު ކެނޑުނު ނަމަވެސް ފެރީގެ ހިދުމަތް ދެމުން އައީ. މިހާރު އެއްކޮށް ހުއްޓާލައިފަ އޮތީ. އޭގެ ސަބަބުން ރައްޔިތުންނަށް ވަރަށް ދަތިތައް ކުރިމަތިވޭ،" ދ. އަތޮޅު ކައުންސިލްގެ ރައީސް އަހުމަދު ޝާފިއު ވިދާޅުވި އެވެ.\nއެ ތިން އަތޮޅަށް ފެރީގެ ހިދުމަތް ދޭތީ އެ ކުންފުންޏަށް ވަނީ ރިސޯޓް ހެދުމަށް ދެ ރަށް ދީފަ އެވެ. ފެރީގެ ހިދުމަތް ހުއްޓާލި ނަމަވެސް އެ ދެ ރިސޯޓް އަންނަނީ ހިންގަމުންނެވެ. އެއީ ދ. ވޮއްމުލީގައި ހިންގާ ސެއިންޓް ރީޖިސް އާއި ދޫރެސްގައި ހިންގާ އާވީ ރިސޯޓެވެ.\nއެކަމާ ގުޅޭގޮތުން އެ ކުންފުނީގެ ބަހެއް އަދި ވަނީ ލިބޭ ގޮތް ނުވެފަ އެވެ.\nއެކަމަކު ޓްރާންސްޕޯޓް މިނިސްޓްރީގެ ސްޓޭޓް މިނިސްޓަރު އަހުމަދު އާދިލް ވިދާޅުވީ ވާމިލިއަން އިން ފެރީގެ ހިދުމަތް ދެވެން ނެތްކަން އެ މިނިސްޓްރީ އަށް އަންގާފައިވާ ކަމަށެވެ. ސަބަބެއް ކަމަށް އެ ކުންފުނިން ބުނަނީ އެ ކުންފުންޏަށް ސަރުކާރުން ދޭން ޖެހޭ ބިންތަކެއް ނުދިނުމާއި އެއްބާރުލުން ނުލިބޭތީ ކަމަށް އޭނާ ވިދާޅުވި އެވެ.\nދެ ރިސޯޓް ދީފައި ވަނިކޮށް ފެރީގެ ހިދުމަތް ހުއްޓާލި މައްސަލާގައި އަޅާނެ ފިޔަވަޅެއް ބެލުމަށް އެޓާނީ ޖެނެރަލްގެ ލަފަޔަކަށް އެދިފައިވާނެ ކަމަށް ވެސް އާދިލް ވިދާޅުވި އެވެ.\nއެ ތިން އަތޮޅުގެ ފެރީގެ ހިދުމަތް ހުއްޓިފައިވާތީ އެމްޓީސީސީ މެދުވެރިކޮށް ވަރަށް އަވަހަށް އެ ހިދުމަތް ފަށާނެ ކަމަށް ވެސް އާދިލް ވިދާޅުވި އެވެ.\nMDP ge dhathuru fathuru ge siyaasathu fail vee havaaluvi meehunge niyaiy goasvumun: Aslam\nއެމްޑީޕީގެ ދަތުރުފަތުރުގެ ސިޔާސަތު ފެއިލްވި ސަބަބު---\nއެމްޑީޕީ ކުރީގެ ސަރުކާރުން ފެރީގެ ހިދުމަތް ދޭން އެކި ކުންފުނިތަކާ ހަވާލުކުރީ، އޭގެ ބަދަލުގައި ރިސޯޓްތައް ހަދަން ރަށްރަށާއި ގެސްޓް ހައުސްތަކަށް ބިންތައް ދޫކުރާ ގޮތަށެވެ. ބައެއް ކުންފުނިތަކުން ވަނީ އޭރު ލިބުނު ރަށްރަށުގައި މަތީފަންތީގެ ރިސޯޓުތައް ވެސް ހަދައިފަ އެވެ. އެކަމަކު ފެރީގެ ހިދުމަތެއް ނުދެ އެވެ.\nއޭރުގެ ހައުސިން މިނިސްޓަރު، އަދި މިހާރުގެ ޕްލޭނިން މިނިސްޓަރު މުހައްމަދު އަސްލަމް އިއްޔެ ވިދާޅުވީ ނަޝީދު ސަރުކާރުން ގެންނަން އުޅުނު ދަތުރުފަތުރުގެ ނިޒާމް ފެއިލްވީ އެކަންކަމާ ހަވާލުވި މީހުންގެ ނިޔަތް ގޯސްވުމުން ކަމަށެވެ.\nބައެއް އެއްބަސްވުންތަކުގައި ކަނޑައަޅާފައިވާ ގޮތަށް ފެރީގެ ހިދުމަތް ނުދީގެން އެއްބަސްވުން އުވާލުމުން ބޮޑެތި ބަދަލުތައް ހޯދަން ކޯޓަށް މައްސަލަ ހުށައެޅި އެވެ. އެގޮތުން މިފަހުން އެންމެ މަޝްހޫރުވީ ދީބާޖާގެ މައްސަލަ އެވެ.\nއިތުރު ލިޔުންތައް ޕަބްލިކް ޓްރާންސްޕޯޓް ދ. އަތޮޅު މ. އަތޮޅު ފެރީގެ ޚިދުމަތް ފ. އަތޮޅު ޓްރާންސްޕޯޓް މިނިސްޓްރީ


NFT akah Ehen meehehge Photo eh beynun kuri Dhivessaku Hoonufenah - One Online\n"އޮޕަންސީ" ގައި އެންއެފްޓީ އަކަށް ހަދައި ވިއްކަން ޖަހާފައިވާ ދިވެހި އާޓިސްޓެއްގެ ކުރެހުމެއް---\n"އެންއެފްޓީ" އަކަށް އެހެންމީހެއްގެ ފޮޓޯއެއް ހުއްދަނެތި ބޭނުންކުރި ދިވެއްސަކު ހޫނުފެނަށް\nރާއްޖޭގެ އާޓިސްޓުންތަކެއްގެ ކުރެހުންތަކެއް އެ އާޓިސްޓުންގެ ހުއްދައަކާ ނުލައި "އެންއެފްޓީ" ނުވަތަ ނޮން ފަންޖިބަލް ޓޯކެން ތަކަކަށް ހަދައިގެން ވިއްކާ މައްސަލައެއް ފެންމަތިވެ އެކަން ކުރި ދިވެއްސަކު ހޫނުފެނަށް ވެއްޓިއްޖެއެވެ.\nއެންއެފްޓީ ނުވަތަ ނޮން ފަންޖިބަލް ޓޯކެންސް އަކީ ކްރިޕްޓޯގްރެފިކް ކޮންޓެންޓް ތަކެކެވެ. މިފަދަ ކޮންޓެންޓް ގޮތުގައި ތަފާތު ކުރެހުންތައް ބޭނުން ކުރާއިރު މި ކުރެހުންތައް އެންއެފްޓީގެ ގޮތުގައި ބްލޮކްޗެއިންއެއްގެ ތެރެއިން ގަނެ ވިއްކޭނެއެވެ. އެންއެފްޓީ ގަނެ ވިއްކުމުގެ ވިޔަފާރީގައި ބޭނުންކުރާނީ ކްރިޕްޓޯ ކަރަންސީއެވެ. މިއީ މިހާރު ދުނިޔޭގައި ހަލުވިކަމާއެކު ކުރިއަރައި، ވައިގައި ހިފާފައިވާ ކަމެކެވެ.\nމި މައްސަލަ ފެންމަތިވެ ޓުވިޓާގައި އެކަން ކުށްވެރިކޮށް އެތައް ބަޔަކު އަޑުއުފުލަން ފަށާފައިވާއިރު ޓުވިޓާގައި ދައުރުވަމުންދާ ފޮޓޯތަކުން ފެންނަ ގޮތުގައި ދިވެހި އާޓިސްޓުންތަކެއްގެ އެތައް ކުރެހުންތަކެއް އެންއެފްޓީ އަށް ހަދައިގެން އެކިފަރާތްތަކުން އެންއެފްޓީ ވިއްކާ ޕްލެޓްފޯމެއް ކަމަށްވާ "އޯޕަންސީ" ގައި ބިޑް އުސޫލުން ވިއްކަން ވަނީ ޖަހާފައެވެ. މީގެ ތެރެއިން އެއް އެންއެފްޓީ އަގު ދެ މިލިއަން ޑޮލަރަށް ވުރެ މައްޗަށް ވަނީ ގޮސްފައެވެ.\nމީގެ ތެރޭގައި ދިވެހި އާޓިސްޓެއް ކަމަށްވާ އަލީ ރިޝްވާން ގެ ކުރެހުންތަކެއްވެސް ވަނީ ވިއްކަން ޖަހަފާއެވެ. ރިޝްވާން "ވަން" އަށް ކިޔައިދިން ގޮތުގައި އޭނާގެ ކުރެހުންތައް އެންއެފްޓީގެ ގޮތުގައި ވިއްކުމުގެ ހުއްދަ އެއްވެސް ފަރާތަކަށް ދީފައެއްނުވާނެއެވެ. ނަމަވެސް ރިޝްވާން މީގެ ދެ އަހަރެއްހާ ދުވަސް ކުރިން ކުރެހި ކުރެހުމެއް އެންއެފްޓީއަކަށް ހަދައިގެން ވިއްކަން ޖަހާފައި ހުއްޓާ ފެނުމުން އޭނާއަށް ވެސް ލިބުނީ ހައިރާންކަމެއް ކަމަށާއި ވަގުތުން އެކަން ކުރި ފަރާތަށް މެސެޖުކޮށް އޭނާގެ ކުރެހުން އެ ޕްލެޓްފޯމުން ނަގަން ބުނެފައިވާނެ ކަމަށް ރިޝްވާން ބުންޏެވެ.\nރިޝްވާން ކިޔައިދިން ގޮތުގައި އޭނާގެ ކުރެހުން އެންއެފްޓީއެއް ގޮތަށް ބޭނުންކޮށްފައިވަނީ ޝާރިފް މުހައްމަދު ކިޔާ މީހެކެވެ. އަދި ޝާރިފް އެ ކުރެހުން ސޯޝަލް މީޑިއާގައި ބޭނުން ކޮށްފައި ހުރުމުން އެކަމާ ޝާރިފަށް މެސެޖްކޮށް އޭނާގެ ކުރެހުންތައް ބޭނުން ނުކުރަން ކުރިންވެސް އަންގާފައިވާނެ ކަމަށާއި އެފަހުން އެންއެފްޓީ އަކަށް ރިޝްވާންގެ ކުރެހުން ބޭނުން ކޮށްފައި ހުއްޓާ ފެނުމުން އެކަމާ ސުވާލުކުރުމުން، "ރަނގަޅެއް ނޫންހޭ ކުރެހުން ޕްރޮމޯޓްވާނެ ނޫންހޭ" ޝާރިފް ބުނިކަމަށް ރިޝްވާން ކިޔައިދިނެވެ.\nއޭނާ އެކަން ކުރީ އެކަމުން ނަފާ ހޯދަން ނޫން ކަމަށާއި ހަމައެކަނި އެ ފޮޓޯ ޕޯސްޓް ކޮށްލީކަމަށް ބުނި ކަމަށާއި ފަހުން އޭނާގެ އެކައުންޓް ހެކްވެފައިވާ ކަމަށް ޝާރިފް ބުނެފައިވާ ކަމަށް ރިޝްވާން ބުންޏެވެ. ރިޝްވާން ވަނީ މި މައްސަލައާ ގުޅިގެން ޝާރިފް އަށް ކުރި މެސެޖްތައް "ވަން" އާ ހިއްސާވެސް ކޮށްފައެވެ.\nރިޝްވާން ބުނީ އެއްވެސް އާޓިސްޓެއްގެ ކުރެހުންތަކެއް އެއްވެސް ހާލަތެއްގައި އޭގެ ވެރިފަރާތުގެ ހުއްދަ ނެތި ބޭނުން ކުރުމަކީ ކުރެވިގެންވާނެ ކަމެއް ނޫންކަމަށާއި ކުރެހުންތައް ބޭނުންކޮށްގެން އެހެން ފަރާތަކުން ނަފާ ހޯދުމަކީ ވެސް ބަލައިގަނެވޭނެ ކަމެއްނޫން ކަމަށެވެ. އަދި ސަރުކާރުން މިފަދަ ކަންތައްތައް ހުއްޓުވުމަށް ހަރުދަނާ ގާނޫނުތަކެއް އެކުލަވާލައި އާޓިސްޓުންގެ ހައްގުތައް ރައްކާތެރިކޮށްދޭން ޖެހޭ ކަމަށް ރިޝްވާން ބުންޏެވެ.\nމިނިސްޓްރީ އޮފް އާޓްސް ކަލްޗާ އެންޑް ހެރިޓޭޖް ގެ ޑިރެކްޓާ އޮފް ކޮމިއުނިކޭޝަން އިސްމާއިލް ނާއިލް ރަޝީދު "ވަން" އަށް ވިދާޅުވީ މި މައްސަލަ މިނިސްޓްރީގެ ސަމާލުކަމަށް އައިސްފައިވާ ކަމަށެވެ. އަދި މި މައްސަލައާ ގުޅިގެން އެކަން ކުރި ފަރާތްތަކާ ދެކޮޅަށް ދައުވާ ކުރުމުގެ ފުރުސަތު އެ ކުރެހުންތަކުގެ އަސްލު ވެރިންނަށް އެބައޮތް ކަމަށާއި، އެކަމުގައި މިނިސްޓްރީން ދެވެން އޮތް ޓެކްނިކަލް ހުރިހާ އެހީތެރިކަމަށް ފޯރުކޮށްދޭނެ ކަމަށް ނާއިލް ވިދާޅުވިއެވެ.\nނާއިލް ވިދާޅުވީ "ކޮޕީރައިޓާއި އެއާ ގުޅޭ އެހެނިހެން ހައްގުތަކުގެ ގާނޫނު" އަކީ 2010 ވަނަ އަހަރުގައި ހެދިފައި އޮތް ގާނޫނެއް ކަމުން އެ ގާނޫނަށް ބޮޑުތަނުން އިސްލާހު ގެންނަން ޖެހޭ ކަމަށާއި، އެކަމުގެ މަސައްކަތް މިނިސްޓްރީން މިހާރުވެސް ކުރަމުން އަންނަ ކަމަށެވެ. އަދި މިފަދަ މައްސަލަތައް ކުރިންވެސް ފެންމަތިވެފައިވާތީ އެ ގާނޫނު ވަރުގަދަކުރުމަށް އާޓިސްޓުންނާވެސް މަޝްވަރާތައް ކުރަމުން އަންނަކަމަށާއި ގާނޫނަށް އިސްލާހު ގެންނަން މި އަހަރުގެ ތެރޭގައި މިނިސްޓްރީން ހުށަހަޅަން ނިންމާފައިވާ ކަމަށް ނާއިލް ވިދާޅުވިއެވެ.\nގުޅޭ ޓެގު މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް މަކަރާއި ހީލަތް އާޓިސްޓުން


ސުންގަޑި: 18 އޮކްޓޫބަރު 2021 23:59\nވަޒީފާގެ ފުރުސަތު - ސޭލްސް އޮފިސަރ\nޓްރޭޑިންގ ޑިވިޜަން – ހ.ސޯމިލް\nބިޒްނަސް އެޑްމިނިސްޓްރޭޝަން، މޭނެޖްމަންޓް،އެކައުންޓިންގް ފަދަ މަގާމާއި ގުޅޭދާއިރާއަކުން އެ.އެން.އިއު.އެފް ލެވެލް 07 ގެ ސަނަދެއް ޙާސިލްކޮށްފައިވުމާއިއެކު މަގާމާއި ގުޅުން ހުރި ދާއިރާއަކުން މަދުވެގެން 01 އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން ނުވަތަ\nބިޒްނަސް އެޑްމިނިސްޓްރޭޝަން، މޭނެޖްމަންޓް،އެކައުންޓިންގް ފަދަ މަގާމާއި ގުޅޭދާއިރާއަކުން އެ.އެން.އިއު.އެފް ލެވެލް5ގެ ސަނަދެއް ޙާސިލްކޮށްފައިވުމާއިއެކު މަގާމާއި ގުޅުން ހުރި ދާއިރާއަކުން މަދުވެގެން 02 އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nވީމާ, މިމަޤާމްތަކަށް ޝައުޤުވެރިވެލައްވާ ފަރާތްތަކުން އެމްޓީސީސީގެ އޮންލައިން ޖޮބް އެޕްލިކޭޝަން ޕޯޓަލް މެދުވެރިކޮށް 2021 އޮކްޓޯބަރ 18 ވަނަ ދުވަހުގެ 00:00 ގެ ކުރިން އެޕްލިކޭޝަން ހުށަހަޅަންވާނެއެވެ.\nމި މަޤާމުތަކަށް ޝޯޓްލިސްޓްކުރެވޭ ފަރާތްތަކަށް އިންޓަރވިއު ކުރުން 2021 އޮކްޓޯބަރ 19 ން 2021 އޮކްޓޯބަރ 31 އާއި ދެމެދު ކުރިއަށް ގެންދެވޭނެއެވެ.


ައިލް ރެކެއް ޖަހައިދޭނެ ފަރާތެއް ހޯދުން\nމިއިދާރާއަށް ފައިލް ރެކެއް ޖަހައިދޭނެ ފަރާތެއް ހޯދަން ބޭނުންވެއްޖެއެވެ.\nވީމާ މިކަމަށް އެދިލައްވާ ފަރާތްތަކުން 09 އޮކްޓޯބަރ 2019 ވާ ބުދަ ދުވަހުގެ 09:30 އަށް މިއިދާރާއަށް ދުރުވެ މަޢުލޫމާތު ސާފުކުރެއްވުމަށްފަހު 14 އޮކްޓޯބަރ 2019 ވާ ހޯމަ ދުވަހުގެ 09:30 އަށް ކޯޓޭޝަން ހުށަހެޅުއްވުން އެދެމެވެ.\nމަޢުލޫމާތު ސާފުކުރުމަށް ވަޑައިނުގަންނަވާ ބޭފުޅުންނަށް ކޯޓޭޝަން ހުށަނޭޅޭނެ ވާހަކަ މަޢުލޫމާތަށްޓަކައި ދެންނެވީމެވެ. އަދި ކޯޓޭޝަން ހުޅުވާލެވިފައިވަނީ، ވިޔަފާރި ރަޖިސްޓްރީކުރުމުގެ ޤާނޫނުގެ ދަށުން ވިޔަފާރި ރަޖިސްޓްރީ ކުރެވިފައިވާ ތިރީގައި ބަޔާން ކުރެވިފައިވާ ފަރާތްތަކަށެވެ.\nކޯޕްރޭޓިވް ސޮސައިޓީގެ ޤާނޫނުގެ ދަށުން ރަޖިސްޓްރީ ކުރެވިފައިވާ ކޯޕްރޭޓިވް ސޮސައިޓީތައް.\nސުންގަޑި: 09 އޮކްޓޫބަރު 2019 0930


Thoddoo nature park gai tree top cafe akaai dhaarulaasaareh\nތޮއްޑޫ ނޭޗާޕާކުގައި ޓްރީޓޮޕް ކެފޭއަކާއި ދާރުލްއާސާރެއް\nތޮއްޑޫ ދަނޑުވެރިއެއް ދަނޑަށް ދަނީ: ދަނޑުވެރިކަމާއި ޓޫރިޒަމަށް މަޝްހޫރު މި ރަށުގައި އިންޓަގްރޭޓެޑް ޕާކެއް ހެދުމުގެ މަސައްކަތް ފަށަން ކައުންސިލުން ދަނީ ތައްޔާރު ވަމުން -- ފޮޓޯ: އަވަސް\nޓްރީޓޮޕް ރެސްޓޯރެންޓަކާއި މިއުޒިއަމެއް ހިމެނޭ ތޮއްޑޫ އިންޓަގްރޭޓެޑް ނޭޗާ ޕާކުގެ ފަރުމާކޮށް ބީއޯކިޔު ހަދައިދޭނެ ބަޔަކު ހޯދަން އިއުލާނުކޮށްފި އެވެ.\nތޮއްޑޫ އިންޓަގްރޭޑެޓް ނޭޗާ ޕާކާ ބެހޭ ގޮތުން ކައުންސިލްގެ ރައީސް އަހުމަދު ކަރަމް ވިދާޅުވީ މި މަސައްކަތަކީ އެ ރަށުގެ ތާރީހު އަންނަން އޮތް ޖީލަށް ރައްކާކޮށް ރަށަށް މަންފާ ހޯދައިދޭން ފަށާ މުހިންމު މަޝްރޫއެއް ކަމަށެވެ.\n"ނޭޗާ ޕާކުގައި ބޮޓޭނިކަލް ގާޑަންއެއް [ގަސްތަކުގެ ލޭބަލް ކުރެވިފައިވާ] ބައެއްގެ އިތުރުން ނާސަރީއެއް ވެސް ހިމެނޭ. މި ތަނުގައި ރަށުގައި ހެދޭ ހުރިހާ ގަހެއް ހުންނާނެ. މީގެ އިތުރުން މި ތަނުގައި ދާރުލްއާސާރެއް ހުންނާނެ. މި ދާރުލްއާސާރުގައި ރަށުގެ ދުވަސްވީ ހިސްޓީ ފެންނަން ހުންނާނެ،" ތޮއްޑޫ ކައުންސިލްގެ ރައީސްގެ މަގާމަށް އަންނަ ކުރި ކެމްޕޭންގެ މެނިފެސްޓޯގައި ހިމެނުނު މަޝްރޫއާ ބެހޭ ގޮތުން ކަރަމް ވިދާޅުވި އެވެ.\n"މި ތަނަން ހަދަނީ ވަރަށް ވައިޑްކޮށް. މި ސަރަހައްދުގައި އުޅޭ ދޫނިފަދަ ތަކެތި ދިރުންތަކަށް ވެސް ހިމާޔަތްކޮށް މިނިވަންކަމާއެކު އުޅެނޭ ގޮތަށް."\nކަރަމް ކުރިން އަވަސް އަށް އިންޓަވިއު ދެއްވަނީ - ފޮޓޯ: އަވަސް\nއޭނާ ވިދާޅުވީ ދާރުލްއާސާރަކީ އެ ރަށުގެ އިކޮނޮމީއަށް މުހިންމު ތަނަކަށްވުމުގެ އިތުރުން ކައުންސިލަށް އާމްދަނީ ވެސް ލިބޭނެ ތަނެއްގެ ގޮތުގައި ބެލެވޭ ކަމަށެވެ.\n"މި ރަށަށް އެންމެ ގިނައިން ޓޫރިސްޓުން މި އަންނަނީ ރަޝިއާ އިން. އެ ގައުމުގައި ވެސް ހުރޭ މިފަދަ ކުދިކުދި ދާރުލްއާސާރުތައް. ސްކޫލް ކުދިންނާއި އާއްމުން ވެސް ވަރަށް ގިނައިން އެ ތަންތަނަށް ދޭ. އެހެންވެ ބެލެވެނީ މި ރަށަށް އަންނަ ޓޫރިސްޓުގެ ޝައުގުވެރިކަން ވެސް ހުންނާނެ ކަމަށް. މި ޕާކު ހަދާ ސަރަހައްދުގައި އެބަހުރި ދާގަބާއެއް ވެސް. އެތަން ވެސް ޓޫރިސްޓުންނަށް ފެންނާނެ ގޮތަށް ހުންނާނީ،" ކަރަމް ވިދާޅުވި އެވެ.\nއޭނާ ވިދާޅުވީ ދާރުލްއާސާރުގެ މަސައްކަތްތަކަށް ހެރިޖޭޓް މިނިސްޓްރީ އާއި ޓޫރިޒަމް މިނިސްޓްރީ އަދި އެހެނިހެން ވުޒާރާތަކުން ވެސް އެއްބާރުލުން ލިބޭނެކަމުގެ ޔަގީންކަން އެބައޮތް ކަމަށެވެ.\n"މި ހުރިހާ ކަމެއް ކުރުމުގެ ބޭނުމަކީ މި ރަށުގެ ޑެސްޓިނޭޝަން މެނޭޖު ކުރުން. މިތަން ނިމޭއިރު މި ޕާކުން ތޮއްޑޫގެ ގިނަ މައުލޫމާތު ލިބެން ހުންނާނެ،" ކަރަމް ވިދާޅުވި އެވެ.\nތޮއްޑޫ އިންޓަގްރޭޓެޑް ނޭޗާ ޕާކުގެ ބީލަން ރަޖިސްޓްރީ ކުރުމުގެ މުއްދަތަކީ މިމަހުގެ 28 ވަނަ ދުވަހެވެ. އަދި ބީލަށް ހުށަހަޅަން ޖެހެނީ އަންނަ މަހުގެ ހަތަރު ވަނަ ދުވަހުގެ ކުރިންނެވެ.\nއއ. ތޮއްޑޫގައި މިހާރު ޖުމްލަ 43 ގެސްޓްހައުސްގައި 279 ގެސްޓް ރޫމް އާއިއެކު 558 ޓޫރިސްޓް ބެޑް ޓޫރިޒަމް މިނިސްޓްރީގައި ރަޖިސްޓްރީކުރެވި ހިންގަމުން ދެއެވެ. އަދި މިހާރު އިމާރާތްކުރަމުން އަންނަ 24 ގެސްޓްހައުސް ކުރިއަށް އޮތް އަށް މަސް ދުވަހު ތެރޭގައި ނިމޭނެ ކަމަވެސް ކައުންސިލުން ބުނެ އެވެ. އޭރުން އިތުރު 250 ގެސްޓް ރޫމް އިތުރުވެގެންދާނެ އެވެ. މާލެ ސިޓީ ފިޔަވައި އެންމެ ގިނަ ގެސްޓްހައުސް މިވަގުތު ހިންގަމުން އަންނީ ވެސް ތޮއްޑޫގަ އެވެ.\nގެސްޓް ހައުސް ވިޔަފާރި ޓޫރިޒަމް ދަނޑުވެރިކަން + ތޮއްޑޫ\n18 ގައި ތޮއްޑޫ ޓޫރިސްޓުންނަށް ހުޅުވާލަނީ


Raajjeyge igthisaadhee dhuveleege thasahvuru rangalhu: Moodys | Mihaaru\nފިނޭންސް މިނިސްޓްރީ ހިންގާ އިމާރާތް: މޫޑީސް އިން ވަނީ ރާއްޖޭގެ އިގްތިސާދީ ހާލަތު ރަނގަޅު ކަމަށް ފާހަގަކޮށްފައި.\nރާއްޖޭގެ އިގްތިސާދީ ދުވެލީގެ ތަސައްވުރު ރަނގަޅު: މޫޑީސް\n28 ސެޕްޓެމްބަރ 2017 - 22:009comments\nރާއްޖޭގެ ޓޫރިޒަމް ސިނާއަތަށް އަންނާނެ ކަމަށް ލަފާކުރެެވޭ ކުރިއެރުމާއެކު އިގްތިސާދީ ދުވެލީގެ ތަސައްވުރު ރަނގަޅުވާނެ ކަމަށް މޫޑީސް އިންވެސްޓާސް ސާވިސް އިން ތައްޔާރުކުރި ރާއްޖޭގެ ކްރެޑިޓް އެނަލިސިސްގައި ބުނެފި އެވެ.\nމޫޑީސް އިން ތައްޔާރުކޮށް އިއްޔެ ނެރުނު މިއަހަރުގެ ރާއްޖޭގެ އެނަލިސިސްގައި ބުނެފައި ވަނީ ދައުލަތުގެ އާމްދަނީ އިތުރުކޮށް ދަރަނި އަދާކުރުމުގެ ގާބިލްކަން ދައުލަތުގެ މާލީ ނިޒާމްގައި އެބަހުރި ކަމަށެވެ. ނަމަވެސް ދައުލަތުގެ ދަރަނި އިތުރުވުމާއި އެއް ސިނާއަތަކަށް ރާއްޖޭގެ އިގްތިސާދު ބިނާވެފައިވުމާއި ރާއްޖޭގެ ސިޔާސީ ހަލަބޮލިކަން އިތުރުވެގެން ދިއުމަކީ ރާއްޖެއަށް ދިމާވާނެ ގޮންޖެހުމެއްކަން މޫޑީސްއިން ފާހަގަކޮށްފައިވެ އެވެ.\nމޫޑީސް އިން ނެރުނު އެނަލިސިސްއަކީ މިދިޔަ އަހަރު ފުރަތަމަ ފަހަރަށް ރާއްޖެއަށް ކްރެޑިޓް ރޭޓިން ދިނުމަށްފަހު ހެދި ފުރަތަމަ ކްރެޑިޓް ރޭޓިން އަޕްޑޭޓެވެ. މޫޑީސްގެ އިތުރުން "ފިޗް ރޭޓިން" ވެސް މިއަހަރުގެ މެއި މަހު ރާއްޖެއަށް ފުރަތަމަ ފަހަރަށް ދީފައިވެ އެވެ.\nމޫޑީސްއިން ހެދި އެނަލެސިސްގައިވާ ގޮތުން ރާއްޖެއަށް ދިން ބީ ޓޫ ކްރެޑިޓް ރޭޓިން ވަނީ ދަމަހައްޓައިފަ އެވެ.\nކްރެޑިޓް ރޭޓިންއަކީ އެ ގައުމެއްގެ މާލީ ސިޔާސަތާއި އިގްތިސާދީ ތަސައްވުރު އަދި ސިޔާސީ މަސްރަހަށް ރިއާޔަތްކޮށް އެ ގައުމެއްގެ ކްރެޑިޓް ރިސްކް ބަޔާންކުރުމަށް ހެދޭ ރޭޓިންއެކެވެ. އެ އެޖެންސީތަކުން ރޭޓިން ދިނުމަށްފަހު އެ ގައުމެއްގެ އިގްތިސާދަށާއި ސިޔާސީ މަސްރަހަށް އަންނަ ބަދަލުތައް ބަލައި ދިރާސާކުރާނެ އެވެ. އަދި އަހަރު ދުވަހުގެ ތެރޭގައި އެ ކްރެޑިޓް ރިސްކަށް ބަދަލު އަތުވެދާނެ ފަދަ ކަމެއް ހިނގައިފި ނަމަ ރޭޓިން ބަދަލުކުރުމުގެ ފުރުސަތު އޮންނާނެ އެވެ.\nއިތުރު ލިޔުންތައް އިގްތިސާދު ފިނޭންސް މިނިސްޓްރީ ކްރެޑިޓް ރޭޓިން\nފިޗުން މިފަހަރުވެސް ރާއްޖެއަށް ބީ ޕްލަސްއެއް\nފިޗް އިން މިފަހަރު ވެސް ރާއްޖެއަށް ދިނީ "ބީ ޕްލަސް"


Raajjeyge furathama space program ifthithaahu koffi | Mihaaru\nރާއްޖޭގެ ފުރަތަަމަ ސްޕޭސް ޕްރޮގްރާމް އިފުތިތާހު ކޮށްފި\nރާއްޖޭގެ ފުރަތަމަ ސްޕޭސް ޕްރޮގްރާމް ފެށުމަށް ބޭއްވި ނޫސްވެރިންގެ ބައްދަލުވުމުގައި އައިޖީއެސްގެ ޗެއާމަން އަދި ސީއީއޯ ރިފްއަތު ނޫސްވެރިންނާ މިއަދު ވާހަކަ ދައްކަވަނީ.--- ފޮޓޯ:އައިޖީއެސް\nރާއްޖޭގެ ފުރަތަމަ ސްޕޭސް ޕްރޮގްރާމް އަމިއްލަ ޖަމިއްޔާއަކުން މިއަދު ތައާރަފު ކޮށްފި އެވެ.\nއިންސްޓިޓިއުޓް ފޯ ގްލޯބަލް ސަކްސެސް (އައިޖީއެސް) އިން ކުރިއަށް ގެންދާ މި ޕްރޮގްރާމް އިފްތިތާހު ކޮށްދެއްވައި، އައިޖީއެސްގެ ޗެއާމަން އަދި ސީއީއޯ ރިފްއަތު މުހައްމަދު ވިދާޅުވީ ރާއްޖޭގައި ސްޕޭސް ކްރާފްޓު ތައްޔާރު ކުރުމާއި ޑިޒައިން ކުރުމާއި ސްޕޭސް ކްރާފްޓުތައް ލޯންޗު ކުރުމާއި އެކަމާ ގުޅޭ ސައިންޓިފިކް ދިރާސާތައް ކުރާނެ ކަމަށެވެ. މި ޕްރޮގްރާމުގެ ބައިވެރިންނަށް މައުލޫމާތު ދޭނީ އެމެރިކާގެ ތަޖުރިބާކާރު މީހުން ކަމަށް އޭނާ ވިދާޅުވި އެވެ.\nދިވެހިން ތަމްރީން ކުރުމަށް އައިޖީއެސްއާއި އިނގިރޭސި ވިލާތުގެ ކޭއެސްއެފް ސްޕޭސް ފައުންޑޭޝަނާ ދެމެދު ވަނީ އެއްބަސްވުމެއްގައި ސޮއިކޮށްފަ އެވެ. މި އެއްބަސްވުމުގެ ދަށުން އެ ފައުންޑޭޝަނުގެ ހިލޭ އެހީގެ ދަށުން ތަމްރީން ޕްރޮގްރާމުތައް ކުރިއަށް ގެންދާނެ އެވެ.\n"މި ވަގުތު އަޅުގަނޑުމެން މި ކުރާ މަަސައްކަތަކީ އަޅުގަނޑުމެންގެ އެންމެ ފުރަތަމަ ރިސާޗް ޕްރޮޖެކްޓް ފައިނަލް ކުރުމުގެ މަސައްކަތް. އޭގެ ފީސިބިލިޓީ އާއި ޓެކްނިކަލް ސްޓަޑީ މިހާރު ހަދާ ނިމިފައި ވަނީ. ބޭރުގެ ތަޖުރިބާކާރުންގެ ޓީމަކުން މި މަސައްކަތް ކޮށްފައިވަނީ،" ދިރާގާއި ބޭންކް އޮފް މޯލްޑިވްސްގެ އިސް މަގާމުތަކެއް އަދި "ހަވީރު" އާއި "މިހާރު" ގެ ސީއީއޯގެ މަގާމު ވެސް ފުރުއްވި ރިފްއަތު ވިދާޅުވި އެވެ.\nއޭނާ ވިދާޅުވިގޮތުގައި، މިހާރު ކުރިއަށް ގެންދަނީ ޕްރޮޖެކްޓަށް ބޭނުންވާ ޕާޓްނަރުން ފައިނަލް ކުރުމުގެ މަސައްކަތެވެ. މި ޕްރޮގްރާމުގެ ދަށުން ފުރަތަމަ ރިސާޗް ޕްރޮޖްޓު ތައާރަފު ކުރާނީ އަންނަ އަހަރުގެ ކުރީ ކޮޅުގަ އެވެ.\nރިފްއަތު ވިދާޅުވީ، މި ޕްރޮގްރާމުގެ ފެށުމުގެ މަގުސަދަކީ ކުރިމަގުގައި ސައިންސުގެ ދާއިރާ އިން ރާއްޖެ ކުރިއަރައި ދިވެހި އެސްޓްރޮނޮޓުން އުފެއްދުން ކަމަށެވެ. މި ޕްރޮގްރާމުގައި ދިވެހިން ތަމްރީންކޮށް، ދާއިރާ އިން ހުރި ފުރުސަތުތައް ތަނަވަސް ކުރުމަށް މަސައްކަތް ކުރައްވާނެ ކަމަށް އޭނާ ވިދާޅުވި އެވެ.\nއައިޖީއެސް އަކީ ލީޑަރުން ބިނާ ކުރުމަށް މަސައްކަތް ކުރަމުން އަންނަ އިންސްޓިޓިއުޓެކެވެ. މި އިންސްޓިޓިއުޓުން ދުނިޔޭގެ ކުރިއަރާފައިވާ ގައުމުތަކުގައި ލީޑަރުން ބިނާކުރުމަށް ކުރިއަށް ގެންދާ ތަފާތު ޕްރޮގްރާމުތަކެއް ރާއްޖެއަށް ތައާރަފު ކުރަން ވަނީ ނިންމައިފަ އެވެ.\nދިރާސާ ސައިންސް އެސްޓްރޮނޯޓުން\n63 ކޮމެންޓް, 157 ރިއެކްޝަންސް\nމިރާއްޖޭ މީހުންނެއް އެއް ޒަމާނެއް ގައި ގުބޯ ހެއްދުނަސް މިހާރު އެހާ ފަސޭހަ އެއް ނުވާނެ. މިރާއްޖޭގައި ނެތިގެން މިއުނީ އެސްޓްރޮނޯޓުން ތޯ ނުވަތަ ދަރިންނަށް ކިޔަވައި ދޭނެ ޓީޗަރުންތޯ، އެކިއެކި ބަލިތަކުގެ ހާއްސަ ސްޕެޝަލިސްޓް ޑޮކްޓަރުންތޯ، މިސުވާލު ތިބުނާ ރިފްއަތަކާއި ވަރަށް ކުރާ ހިތްވޭ.\nހަވާއެރުވުން މަނާ ތަނެއްގަ ސްޕޭސްކްރަފްޓް ؟؟؟؟.؟.\nއައިޖީއެސްއަކީ އެތަނަކާ ބެހޭ ހާދަ މައުލޫމާތު މަދު ވޭގް އިންސްޓިޓިއުޓެކޭ. މިތަނުގެ ފައުންޑަރތޯ ޗެއަރމަނަކީ؟ ލީޑަރުން ބިނާކުރަން ކުރާ މަސައްކަތުގައި ކިތައް ލީޑަރުން މިހާތަނަށް އުފެއްދިފައިވޭބާ؟ ލިއެފައިވާ އެންމެ ލައިނަކުން މުޅި އިންސްޓިޓިއުޓްގެ މަގްސަދު ކަވަރ ކޮށްލާފަ އޮތީ.\nއަޅުގަނޑުގެ ވަރަށް ބޮދު އުންމީދެއް މިއީ. ނަމަވެސް ސައެންސް ކިޔަވާފައި އިތުރަށް ކިޔަވަން ބެލި އިރު މަހުޖަނަކަށް ވާން ޖެހޭ، އެހެންވެ އޭލެވެލް ސައިންސް އިނވެސް މޮޅު ނަތީޖާ އެއް ހޯދުމަށް ފަހު މި ޖެހެނީ އާދައިގެ ވަޒީފާއެއްގަ ގަޅަ ތެޅެމުން އަލުން ކޮމާސް ކިޔަވަން. މުޅި ހަޔާތް ބަރުބާދު.\nގައިމުވެސް ޖައްވައް ދިއުމައްވުރެ ކާށިދޫގަ ކޭބަލް ކާރެއް ފަސޭހަވާނެ. ވީމާ ޖާބިރު ދެއްކިވާހަކަ ކޯއްމެވެސް ވަރަކައް ތެދެއްހެން އެބަ ހީވޭ.\nކަލޯ މިވާގޮތެއް ނޭގޭދޯ އެއީކީ އަދި ޖައްވައް މީހުން ފޮނުވުމެއްނޫން.\nޙަމަ އެކަނި ބިމްމަތީގަ ކުރާކަމެއް؟\nއިޓްސް ދަ ފައިނަލް ކައުންޓްޑައުން!\nދިވެހިންނަށް މިކަން މަޖާ ކަމަކަށް ވެއްޖެ. ވެދާނެ ނުކުރެވޭނެ ވަރުގެ ކަމެއް ކަމަށް ދެކޭތީ. ދިވެހިންނަށް ދުނިޔޭގެ ކުރިއަރާފައިވާ ގައުމުތަކުގައި ކުރާ ފެންވަރަށް ނުކުރެވިދާނެ ނަމަވެސް އަމިއްލަ ފަސްގަނޑުގައި ތިބެގެން ދިވެހިންގެ ފެންވަރުން ތަހުލީލުތައް ކޮށް މި ފަންނުން ދިވެހިން ތަމްރީނުކޮށް ކުރިއަރުވަން އެޅޭ ވަރައް ބޮޑު ފިޔަވަޅަކަށް ވާނެ.\nދޮންބޭބޭ މިއުޅެނީީ3އިރު ހަމަޔަށް ނުކައި އިނގޭ.\nމާށީ3އިރު ހަމަޔަށް ނުކައި ހުރެ ހިލޭ ލިބޭ ޚިދްމަތަކުންތަ ތިޔަ ކޮމެންޓް ލިއަނީ؟ އިންޓަނެޓަށް ކިހާވަރެއް ހޭދަކުރާތީބާ ނުކައި ހުންނަންޖެހެނީ؟\nތީދޯ ނުވެފައޮތްކަ މަކީ\n5 ބިލިޔަން ޑޮލަރު އަހަރަކު ދައުލަތުގެ ބަޖެޓުނުވާ ގައުމަކު ފުރަތަމަވެސް އެސްޓްރޮނޮޓުން ތަމުރީނު ކުރާވާހަބުނީމަ ސިފަވަނީ ކޮޓަރި ކުލި ނުދެއްކޭމީހުން އެންމެ ފަހުގެ އައިފޯނު ހިފައިގެންއުޅޭ ސްޓައިލައް ތިކަންކުރަންއުޅުމާ! އެހެންނަވެސް މަރުހާބާ\nމާދަން ޖާބިރު ވިދާޅުވާނެ، ދިވެހިރާއްޖޭގައި ނިއުކުލިޔާ ހަކަތަ އުފައްދާ ނިޔުކުލިޔާ ބާރަކަށް ހަދާނެ ވާހަކަ. މީގެ ދެއަހަރުފަހުން ބަލާލަން ބޭނުން މިކަންތައް ކުރިޔަށްދާގޮތެއް. އޭރުން ކޮމެންޓު ކުރެވޭނީ.


ކޮލަމާފުށީ ގައި އެމްޑީޕީގެ ކަންމަތީ ސިލްސިލާ ޖަލްސާތައް ފަށައިފި – Maldivian Democratic Party\nކޮލަމާފުށީ ގައި އެމްޑީޕީގެ ކަންމަތީ ސިލްސިލާ ޖަލްސާތައް ފަށައިފި\nކޮލަމާފުށިން އިބްރާހީމް ރާމިޒް\nގއ. ކޮލަމާފުށީގައި އެމްޑީޕީގެ ސިލްސިލާ ކަންމަތީ ޖަލްސާތައް ފަށައިފިއެވެ.\nކޮލަމާފުށީ އެމްޑީޕީ އޮފީހުން އިސްނަގައިގެން ފެށި މި ޖަލްސާތައް ފެށުމުގެ ގޮތުން ރޭގެ ޖަލްސާ ބާއްވާފައިވަނީ އެރަށު އަމީނީ މަގުގައި ދެރަހަގޭ ކުރިމަތީގައެވެ. އެމްޑީޕީގެ ގިނަ އަދަދެއްގެ މެންބަރުން ބައިވެރިވި ރޭގެ ޖަލްސާ ގައި އެމްޑީޕީއާ އަލަށް ގުޅުނު2މެންބަރެއްގެ އިތުރުން ކޮލަމާފުށީ ކައުންސިލްގެ ނައިބު ރައީސް ޢަބްދުﷲ އަތީފް އާއި، އަންހެނުންގެ ތަރައްގީއަށް މަސައްކަތްކުރާ ކޮމިޓީގެ ނައިބު ރައީސާ ނައީމާ ގާސިމް ވެސް ވާހަކަދެއްކެވިއެވެ.\nއަލަށް އެމްޑީޕީގެ ހަރަކާތްތަކާ ގުޅި، ރޭގެ ޖަލްސާ ގައި ވާހަކަދެއްކެވި ޒުވާން2މެންބަރުންނަކީ ކޮލަމާފުށީ ގައި ހުންނަ ގއ.އަތޮޅު މަދަރުސާގެ ސްކޫލް ބޯރޑްގެ ޗެއަރޕާސަން މަރިޔަމް ސައީދާ އާއި، އެރަށު ސިއްޙީ މަރުކަޒު ގިނަ ދުވަސްތަކެއް ވަންދެން ހިންގެވި މުޙައްމަދު އިސްމާއީލް އެވެ.\nމި ޖަލްސާގައި މުހައްމަދު އިސްމާއީލްގެ ވާހަކަ ޒުވާނުންނާއި ރިޔާސީ އިންތިޚާބުގެ މައްޗަށް ބިނާކުރެއްވިއިރު، މަރިޔަމް ސައީދާ ދެއްކެވި ވާހަކައިގައި އެމްޑީޕީގެ ފަޅުވެރިންނާ އެކު އޭނާ ދަތުރުފެއްޓެވީ ވަރަށް ފޮނި އުއްމީދެއްގައި ކަމަށާއި، އެ އޮޑީގެ ދަތުރު އެއްވެސް މަންޒިލެއްގައި މަޑުކުރުމެއް ނެތި، ނިޔާމައިގައި އެއްބުރުން މަންޒިލާ ހަމައަށް ގެންގޮސްދިނުމުގައި އޭނާގެ ލަޔާގަތާއި ގާބިލިއްޔަތު ތަންދިން މިންވަރަކުން މަސައްކަތްކުރުމުގައި ދެމިހުންނަވާނޭ ކަމަށް ވިދާޅުވިއެވެ.\nއަދި އެމްޑީޕީގެ ވެރިކަން ފެބްރުއަރީ7ގައި ބަދަލުކުރި ފަހުން އެކި ދާއިރާތަކުން ކޮލަމާފުށީގެ ހާލަތު ވަރަށް ބޮޑަށް ދަށަށް ގޮސް ރަށުގެ ގިނަ އަދަދެއްގެ ރައްޔިތުން މާލެއަށް ހިޖުރަކުރަމުންދާ ކަން މަރިޔަމް ސައީދާ ހިތާމައާ އެކު ފާހަގަކުރެއްވިއެވެ.\nމިފަދަ އިތުރު ބައްދަލުވުމެއް ކޮލަމާފުށީ ދެކުނު އަވަށުގެ ސަރަހައްދެއް ގައި މިއަންނަ ހުކުރުވިލޭރޭ އޮންނާނޭ ކަމަށާއި، އެބައްދަލުވުމުގައި ވެސް މުޅިން އާ މޫނުތަކެއް ފެންނާނޭ ކަމަށް ކޮލަމާފުށީ އެމްޑީޕީ އޮފީހުން މައުލޫމާތުދެއެވެ.


HPA Ge Lafaa Libunuhaa Avahakah Jamaa'aiy Hedhumah Hulhuvaaleveyne: Islamic Minister - vNews.mv\nއެޗުޕީއޭގެ ލަފާ ލިބުނުހާ އަވަހަކަށް ޖަމާއަތް ހެދުމަށް ހުޅުވާލެވޭނެ: އިސްލާމިކް މިނިސްޓަރ\nޝިފްޒާ މުޞްޠަފާ 23 June 2020, 11:21\nހެލްތު ޕްރޮޓެކްޝަން އެޖެންސީން ލަފާދިންހާ އަވަހަކަށް މާލޭގެ މިސްކިތްތަކުގައި ޖަމާއަތުގައި ނަމާދުކުރުމަށް ހުޅުވާލެވޭނެ ކަމަށް އިސްލާމިކް މިނިސްޓަރ ޑރ.އަހުމަދު ޒާހިރު އަލީ ވިދާޅުވެއްޖެއެވެ.\nރައްޔިތުންގެ މަޖިލީހުގެ އިއްޔެގެ ޖަލްސާއަށް އިސްލާމިކް މިނިސްޓަރާ ސުވާލުކުރަން ހާޒިރުކުރެވެމުން ބައެއް މެންބަރުން ވަނީ މާލޭ ސަރަހައްދުގެ މިސްކިތްތަކުގައި ޖަމާއަތް ހެދުމުގެ ހުއްދަ ނުލިބި ގިނަދުވަސްތަކެއް ފާއިތުވާތީ ރައްޔިތުންގެ ކަންބޮޑުވުން ހުރިކަން ފާހަގަކުރައްވައި ޖަމާއަތް ހެދުމުގެ ހުއްދަ ދެވޭނެ ދުވަހަކާ ގުޅޭގޮތުން ސުވާލު ކުރައްވާފައެވެ.\nއިސްލާމިކް މިނިސްޓަރ ޑރ.އަހުމަދު ޒާހިރު އަލީ ވިދާޅުވީ މިސްކިތްތަކުގައި ޖަމާއަތް ހެދުމަށް ހުއްދަދެވޭނެ ދުވަހެއް ބެލުމަށް ހެލްތު ޕްރޮޓެކްޝަން އެޖެންސީއާ ވާހަކަދައްކަމުންދާ ކަމަށެވެ. އެޗުޕީއޭގެ ލަފާ ބިނާވާނީ ޑޮކްޓަރުންގެ އިރުޝާދަށްކަން މިނިސްޓަރ ފާހަގަކުރެއްވިއެވެ.\nއިސްލާމިކް މިނިސްޓަރ ވިދާޅުވީ ޖަމާއަތް ހެދުމުގެ ހުއްދަ ދެވޭނެ ތާރީޚެއް ވިދާޅުވާން ދަތި ކަމަށާއި ހާލަތަށް ބަދަލުއައިސް އެޗުޕީއޭގެ ލަފާ ލިބޭއިރަށް ހުއްދަ ދެވޭނެ ކަމަށެވެ. އަދި މިނިސްޓްރީން ދަނީ އެގޮތަށް ތައްޔާރުވަމުން ކަމަށް ވެސް ވިދާޅުވިއެވެ.\nކޮވިޑް-19 އާ ގުޅިގެން އަޅަން ފެށި ރައްކާތެރިކަމުގެ ފިޔަވަޅުތަކުގެ ތެރެއިން މާލެ ސަރަހައްދުގެ މިސްކިތްތަކުގައި ޖަމާއަތުގައި ނަމާދުކުރުން މާރޗު މަހުގެ 18 ވަނަ ދުވަހުން ފެށިގެން ވަނީ މެދުކަނޑާލާފައެވެ. އޭގެ ފަހުން މާލެއިން ކޮވިޑަށް ޕޮޒިޓިވްވި ފުރަތަމަ މީހާ ފެނުނު ހިސާބުން މާލެ ސަރަހައްދު ފުރަބަންދުކޮށް، އެދުވަހުން ފެށިގެން މިސްކިތްތައް ވަނީ ބަންދުކޮށްފައެވެ. ފުރަބަންދަށް ދެމުންދާ ލުއިތަކާއެކު ޖަމާއަތުގައި ނަމާދުކުރުމަށް ހުއްދަ ނުދިން ނަމަވެސް މިސްކިތްތައް މިހާރު ވަނީ ހުޅުވާލާފައެވެ. އަދި ނަމާދުކުރުމަށް ވަކިވަކިން މީހުންނަށް ވަދެވެއެވެ.\nމިސްކިތްތަކުގައި ނަމާދު ކުރުމަށް ވަދެވޭގޮތަށް މިހާރު ހުޅުވާލާފައިވީ ނަމަވެސް އެގޮތަށް ހުއްދަ ދީފައިވަނީ ވަކި އުސޫލުތަކެއްގެ ދަށުންނެވެ. އެގޮތުން ގެއިން ވުޟޫ ކޮށްގެން މިސްކިތަށް ދިއުމާއި، މާސްކުއެޅުމާއި، މުސައްލަ ގެންދިއުމާއި، ނަމާދަށްފަހު މިސްކިތުގައި މަޑުނުކުރުމާއި، ގައިދުރުކަން ބެހެއްޓުންފަދަ ކަންކަން ހިމެނެއެވެ.\nއިސްލާމިކް މިނިސްޓްރީ ރާއްޖެ މިސްކިތް


Raajjeyn beyrugai haalugai jehifai thibi dharivarunnah faisaage ehee dhenee\nރާއްޖޭން ބޭރުގައި ހާލުގައި ޖެހިފައި ތިބި ދަރިވަރުންނަށް ފައިސާގެ އެހީ ދެނީ\nއިންޑިއާގެ ޕަންޖާބުގައި ދިވެހިން އުޅޭ ސަރަހައްދެއް، މި ސަރަހައްދުން ދިވެހި ދަރިވަރުން ވަނީ ގެނެސްފައި -- ފޮޓޯ: ދިވެހި ދަރިވަރެއް\nކޮވިޑް-19ގެ ބަލިމަޑުކަމާ ގުޅިގެން ރާއްޖެއިން ބޭރުގައި ކިޔަވަމުންދާ ދަރިވަރުންގެ ތެރެއިން ހާލުގައި ޖެހިފައިވާ ދަރިވަރުންނަށް ފައިސާގެ އެހީތެރިކަން ދޭން ހަޔާ އެޑިއުުކޭޝަނުން ނިންމައިފި އެވެ.\nމިނިސްޓްރީ އޮފް ހަޔާ އެޑިއުކޭޝަނުން މިއަދު ނެރުނު ބަޔާނެއްގައި ބުނީ، މި އެހީ ދޫކުރަން ހަމަޖެހިފައިވަނީ މިހާރުވެސް ރާއްޖޭން ބޭރުގައި އަމިއްލަ ހަރަދުގައި ނުވަތަ ސްޕޮންސަޝިޕެއްގެ ދަށުން ކިޔަވަމުންދާ ދަރިވަރުންގެ ތެރެއިން މިހާރު އާންމުކޮށްފައިވާ އުސޫލުގެ ދަށުން ޝަރުތު ހަމަވާ ފަރާތްތަކަށް ކަމަށެވެ.\nމިނިސްޓްރީން ބުނީ މިއެހީ އަށް ކުރިމަތިލެވޭނީ ރޭއްޖެއިން ބޭރުގައި މިހާރުވެސް ތިބި ޝަރުތުހަމަވާ ދަރިވަރުންނާއި ދިވެހި ސަރުކާރުގެ ސްކޮލާޝިޕެއް ނުވަތަ ލޯން އެހީގައި ކިޔަވަމުންދާ ދަރިވަރުންގެ ތެރެއިން ސްޕޮންސަޝިޕް ނިމި އަދި ކޯސް ފުރިހަމަ ކުރުމަށްފަހު ކޮވިޑް-19ގެ ބަލިމަޑުކަމާ ގުޅިގެން ރާއްޖެ ނާދެވި ތިބި ދަރިވަރުންނަށެވެ.\nފައިސާގެ އެހީ ހަމަޖެހޭނީ އެހީއަށް އެދި ހުށަހަޅާ ފޯމާއި، ފޯމްގައި ބަޔާންކޮށްފައިވާ ލިޔުންތައް ފުރިހަމައަށް ހުށަހެޅުމުގެ އިތުރުން ހަޔާ އެޑިއުކޭޝަނުގެ އުސޫލުގައި ބަޔާންކޮށްފައިވާ ހުރިހާ ޝާރުތުތައް ފުރިހަމަ ވުމުންނެވެ. އެހީ ދަރިވަރުންނަށް ޖަމާކޮށްދޭނީ ކޮންމެ 14 ދުވަހަކުން އެއް ފަހަރު، ދަރިވަރު އެކަމަށް އެދި އީ-މެއިލްއަކުން އެދުމުން އެއިރުގެ ހާލަތަށް ރިއާޔަތް ކުރުމަށް ފަހުގައި ކަމަށްވެސް ބަޔާނުގައި ވެ އެވެ.\nފައިސާގެ އެހީ ދެވޭނީ ދެ މަސްދުވަހުގެ މުއްދަތަށް ކަމަށް މިނިސްޓްރީން ބުނެ އެވެ.\nފައިސާގެ އެހީގެ މިންވަރު ކަނޑައެޅުމުގައި، އެ ދަރިވަރެއް ކިޔަވަމުންދާ ގައުމަށް ސަރުކާރުން ސްޓައިޕެންޑްގެ ގޮތުގައި ދުވާލަކަށް ކަނޑައެޅިފައިވާ ރޭޓެއް ވަނީ ރިޔާއަތްކުރެވިފަ އެވެ. އެގޮތުން، ދިރިއުޅުމުގެ ހަރަދަށް ދުވާލަކަށް 50.00 ޑޮލަރަށްވުރެ މަދުން ކަނޑައެޅިފައިވާ ގައުމުތަކުގައި އުޅޭ ދަރިވަރުންނަށް ލިބޭނީ މިހާރުވެސް އެ ގައުމަކަށް ދުވާލަކަށް ކަނޑައަަޅާފައިވާ އަދަދަށެވެ.\nނަމަވެސް، ދިރިއުޅުމުގެ ހަރަދުގެ ގޮތުގައި ދުވާލަކަށް 50.00 އެމެރިކާ ޑޮލަރަށްވުރެ ބޮޑަށް ކަނޑައެޅިފައިވާ ގައުމުތަކުގައި ދިރިއުޅޭ ދަރިވަރުންނަށް ދެވޭނީ 50.00 އެމެރިކާ ޑޮލަރުގެ ރޭޓުންނެވެ.\nމި އުސޫލާއި، އެހީއަށް އެދި ހުށަހަޅާ ފޯމް މި މިނިސްޓްރީގެ ވެބްސައިޓް www.mohe.gov.mv އިން ލިބޭނެ އެވެ. އަދި އެހީއަށް އެދި ހުށަހަޅާ ފޯމާއި، އެހެނިހެން ލިޔުންތައް އީމެއިލް ([email protected]) ކުރުމަށް ވަނީ އެދިފަ އެވެ.\nމިނިސްޓްރީން ބުނީ މި އެހީގެ ފައިސާ ދެވޭނީ އުސޫލު ގެޒެޓްކުރާ ތާރީހުން ފެށިގެން، އާއްމު ސިއްހަތުގެ ކުއްލި ނުރައްކަލުގެ ހާލަތު ނިމުމަކަށް އައުމަށްފަހު، އެކަން މިނިސްޓްރީ އޮފް ހަޔާ އެޑިއުކޭޝަނުން އިއުލާންކުރާ ތާރީހެއްގެ ނިޔަލަށް ކަމަށެވެ.\nރާއްޖޭން ބޭރުގައި ކިޔަވަމުން އަންނަ ބައެއް ދަރިވަރުން ރާއްޖެ އަންނަ ބޭނުންވެ ނާދެވިފައި އަދިވެސް އެބަ ތިއްބެވެ. މި ހަފްތާގައި ސަރުކާރުން ވަނީ އިންޑިއާގައި ތިބި 200 އަށް ވުރެ ގިނަ މީހުން ރާއްޖެ ގެނެސްފަ އެވެ. މީގެ ތެރޭގައި ދަަރިވަރުންވެސް ހިމެނެ އެެވެ.\nހަޔާ އެޑިއުކޭޝަން މިނިސްޓްރީ ކޮވިޑް-19\n"އޮންލައިންކޮށް ކިޔަވައިދޭނެ ސްޓޭންޑަޑެއް ހަަދަން ޖެހޭ"\nސަރުކާރު ބަންދަސް ދަރިވަރުންގެ ފައިސާ ދޫކުރާނެ